text:
མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་ངོ་སྤྲོད་རགས་བསྡུས།
གཅིག ཚོགས་པའི་བྱུང་རིམ།
ཕྱི་ལོ་༡༩༥༩ ལོར་ནས་བཟུང་བོད་མི་སྤྱིའི་གནས་སྟངས་ལ་ཧ་ཅང་ཛ་དྲག་གིས་འགྱུར་བ་སོང་སྟེ། གཞིས་བྱེས་གཉིས་སུ་གྱེས་པའི་རྗེས་སུ་མདོ་ཁམས་ཡུལ་ཤུལ་བའི་མངའ་ཁོངས་ཀྱི་ཡུལ་མི་ཉུང་ཤས་ཤིག་རིམ་པས་རྒྱ་བལ་འབྲུག་གསུམ་གཙོ་བོར་གྱུར་པའི་ཕྱི་ཡི་ཡུལ་གྲུ་ཁག་ཏུ་སྐྱབས་བཅོལ་དུ་འབྱོར། སྐྱ་ཆད་སྔོ་སྡུག་གི་འཚོ་བ་ཧ་ཅང་སྐྱོ་བོ་འགའ་བསྐྱལ་དགོས་བྱུང་བའི་སྐབས་སུ། ཕ་ཡུལ་གཅིག་པའི་བསམ་ཡོད་ཤེས་ལྡན་རྣམས་ཀྱིས་རང་རིགས་ཀྱི་བདེ་སྡུག་ཡིད་ལ་བརྣག་ཏེ། སྔ་ཕྱི་སྐྱིད་སྡུག་གི་ཚོགས་པ་འགའ་ཞིག་གསར་དུ་ཚུགས་ཤིང་། བོད་མི་རིགས་སྤྱི་དང་ལྷག་པར་མདོ་ཁམས་ཡུལ་ཤུལ་བའི་བྱེས་འབྱོར་བ་རྣམས་ལ་ཕན་ཐོག་རྒྱ་ཆེར་བསྐྲུན་ཐུབ་པ་བྱུང་། འོན་ཀྱང་ཚོགས་པ་དེ་དག་ནི་མདོ་ཁམས་ཡུལ་ཤུལ་བ་ཐུན་མོང་གིས་གཅིག་གྱུར་ཁས་ལེན་ཐུབ་པ་ཞིག་ནི་མ་བྱུང་བར་མ་ཟད་ལྡོག་ཕྱོགས་ནས་སྤྱི་ཚོགས་སུ་ལབ་གླེང་ཡང་སྣ་ཚོགས་བྱུང་ཞིང་། གནས་སྟངས་དེ་ཡིས་དབང་གིས་ཕྱི་ཡི་མྱི་ཁ་དང་། ནང་དུ་བདག་ཉམས་གང་གི་ཆ་ནས་ཀྱང་སྤྱིར་བོད་རིགས་ཡོངས་དང་། ལྷག་པར་མདོ་ཁམས་ཡུལ་ཤུལ་བ་རྣམས་ཅི་ནས་ཀྱང་གཅིག་གྱུར་གྱི་འདུ་ཤེས་ཟབ་ཏུ་གཏོང་དགོས་པའི་བསམ་བློ་ཤུགས་ཆེར་ཕྱིན། ཕྱི་ལོ་༢༠༡༥ ལོར་ཟླ་ངོ་དུ་མའི་རིང་དྲ་ཐོག་གི་ཚོགས་པར་བསྡུས་ཏེ། འཛེམ་ཟོན་མེད་པར་རང་རང་གི་ངོས་ནས་མ་འོངས་པར་བྱེས་འབྱོར་གྱི་མདོ་ཁམས་ཡུལ་ཤུལ་བ་རྣམས་ཅི་བདེ་གང་སྐྱིད་ཀྱི་ཆེད་དུ་ལབ་གླེང་དང་བཤད་སྦྱོང་ཡུན་རིང་བྱས་འབྲས། དེང་དུས་བཤད་སྟངས་ཀྱི་དབང་དུ་བྱས་ན། ཡུལ་ཤུལ་བོད་རིགས་རང་སྐྱོང་ཁུལ་གྱི་མངའ་ཁོངས་རྫོང་ཁག་དྲུག་ཀ་ལ་ཁྱབ་ཐུབ་པའི་ཚོགས་པ་ཞིག་འཛུགས་རྒྱུ་དང་། དེ་དང་མཐུན་པའི་ཚོགས་པའི་མིང་ཞིག་ཀྱང་བཙལ་དགོས་པའི་གྲོས་ཁ་མཐུན། དེ་སྔོན་བྱུང་རབས་ཀྱི་ཉམས་མྱོང་གིས་ཚོགས་མི་ཐམས་ཅད་ཀྱི་གཅིག་གྱུར་གྱིས་ཚོགས་པའི་མིང་འདི་ཉིད་ཧ་ཅང་གལ་ཆེན་དོན་ཆེན་གྱིས་ངོས་འཛིན་དང་སྦྲགས། (མདོ་ཁམས་ཡུལ་ཤུལ་སྐྱིད་སྡུག་ཚོགས་པ།) ཞེས་པ་མིང་འདི་རྫོང་ཁག་དྲུག་ཀའི་ཚོགས་མི་མཉམ་ཞུགས་བྱས་ཏེ་རང་དབང་དམང་གཙོ་དང་མཐུན་པར་འོས་བསྡུའི་ལམ་ནས་འདེམས་ཐོན་བྱུང་བའི་ཚོགས་པའི་མིང་དུ་གཏན་ཁེལ་བ་རེད། དེ་རྗེས་གོང་དང་མཚུངས་པར་མདོ་ཁམས་ཡུལ་ཤུལ་རྒྱ་ཆེ་མི་མང་གིས་མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་སྐབས་དང་པོའི་རྒྱུན་ལས་སྔོན་འགྲོ་དང་དངོས་གཞི་གཉིས་ཀྱི་སྒོ་ནས་འདེམས་བསྐོས་བྱས། མདོར་ན་མདོ་ཁམས་ཡུལ་ཤུལ་སྐྱིད་སྡུག་ཚོགས་པ་འདི་ནི་མི་མང་དང་བླང་གིས་བཙུགས་པའི་རང་དབང་གི་ཚོགས་པ་ཞིག་ཡིན། (འོས་འདེམས་བྱེད་མཁན་གྱི་མཚན་ཐོ་ཟུར་དུ་གསལ། )
གཉིས། ཚོགས་པའི་ངོ་བོ།
མདོ་ཁམས་ཡུལ་ཤུལ་བོད་རིགས་རང་སྐྱོང་ཁུལ་ཡོངས་ཀྱི་ཕྱི་སྡོད་ཡུལ་ཤུལ་བ་ཀུན་ལ་ཁྱབ་པའི་སྐྱིད་སྡུག་མཉམ་མྱོང་གི་ཚོགས་པ་ཞིག་ཡིན། གནའ་བོའི་བཤད་སྟངས་བྱས་ན་ཨ་ལྕགས་འབྲུ་ཡི་གདུང་རྒྱུད་འབྲུ་རྗེ་ནང་ཆེན་རྒྱལ་པོའི་ཤོག་ཆེན་ཡོངས་དང་། སྨུག་པོ་ལྡོང་གི་རུས་རྒྱུད་དགེ་རག་ཡུལ་གསུམ་དང་། རྨུ་ཚ་སྒ་ཡི་རུས་རྒྱུད་སྒ་པ་རུ་ཆེན་ཚོ་དྲུག་སོགས་བོད་མིའུ་གདུང་དྲུག་གི་ནང་ཚན་རུས་རྒྱུད་ཆེན་པོ་གསུམ་གྱིས་གཙོ་བོར་བཟུང་བའི་མདོ་ཁམས་འབྲི་ཟླ་ཟལ་མོ་སྒང་གི་ཡུལ་མི་རྒྱལ་ཁམས་པ་འཛམ་གླིང་ཤར་ནུབ་གང་སར་འཁོད་པ་རྣམས་གཅིག་གྱུར་འདུ་ཤེས་ཀྱི་ལྟེ་བ་ཡོད་པའི་དཀྱིལ་འཁོར་ཆུང་ཆུང་ཞིག་ཡིན།
གསུམ། ཚོགས་པའི་དམིགས་ཡུལ།
སྤྱིར་བོད་མི་རིགས་འདི་ཉིད་གྲངས་ཀ་ཧ་ཅུང་ཉུང་བའི་མི་རིགས་ཤིག་དང་། ཤུལ་གཞག་གི་རིག་གནས་རྒྱུན་འཛིན་བླ་མེད་བྱེད་མཁན་ཞིག་རེད་ཅེས་བཤད་ཆོག དེ་ལྟར་རྩ་ཆེ་ཞིང་གྲངས་ཉུང་བའི་མི་རིགས་འདི་ལ་གོད་ཆགས་ཚབས་ཆེན་འགའ་ཞིག་ཕོག་བཞིན་ཡོད་ཅིང་། ལྷག་པར་མདོ་ཁམས་ཡུལ་ཤུལ་ནི་ས་ཁྱོན་ཧ་ཅང་ཆེ་ཞིང་མི་གྲངས་རབ་ཏུ་ཉུང་བའི་ས་ཁུལ་ཞིག་རེད། དེས་ན་ཡུལ་ཤུལ་བ་ཉུང་ངུ་ཞིག་རྒྱ་བལ་འབྲུག་གསུམ་གཙོ་བོར་གྱུར་པའི་འཛམ་གླིང་ཤར་ནུབ་གང་སར་ཁ་འཐོར་དགུ་འཐོར་རུ་གནས་ཡོད་པས་རིམ་པས་རྒྱ་མཚོ་ལ་ཁ་བ་བབས་པ་བཞིན་དུ་མི་རིགས་གཞན་གྱི་ཁོངས་སུ་ཐིམ་ལ་ཉེ་བའི་ཚོད་དུ་གནས་ཡོད་པ་རེད། གནས་བབ་དེ་འདྲ་བ་ཞིག་གི་འོག་ནས་ཕྱི་སྡོད་ཡུལ་ཤུལ་བ་རྣམས་འཛམ་གླིང་གང་ཞིག་ཏུ་གནས་སྡོད་བྱེད་བཞིན་ཡོད་ཀྱང་། ཕན་ཚུན་ངོ་ཤེས་དང་འབྲེལ་འཐུད་ཙམ་མ་ཡིན་པར་སྐྱིད་སྡུག་མཉམ་མྱོང་དང་། ཕན་ཚུན་ལྟ་སྐྱོང་བྱེད་དགོས་པ་ནི་དམིགས་ཡུལ་གཙོ་བོར་བཟུང་ཡོད། རང་ཉིད་ས་ཁུལ་གང་ཞིག་གནས་ཡོད་མེད་ལ་མ་ལྟོས་པར་མི་རིགས་ཀྱི་སྐད་དང་གོམས་གཤིས་སོགས་ཀྱང་རང་ཉིད་ཀྱི་མི་རབས་ཚ་བརྒྱུད་དང་བཅས་པས་རྒྱུན་འཛིན་དགོས་པས་ཚོགས་པ་འདི་འདྲ་བ་ཧ་ཅང་གལ་ཆེ་བ་དང་དུས་ལ་བབ་པ་ངོས་འཛིན་བྱས་ཡོད། རྒྱུན་ལས་མི་སྣ་སུ་ཞིག་སླེབས་མིན་ལ་མ་ལྟོས་པར་མཐུན་སྒྲིལ་རྡོག་རྩ་གཅིག་ཏུ་བསྒྲིལ་ཏེ་ཡུལ་ཤུལ་བ་སྤྱི་ལ་ཁྱབ་པའི་ཕྱག་ལས་གནང་སྟེ་ཉེ་རིང་དང་ཕྱོགས་ལྷུང་བྲལ་བར་མདུན་བསྐྱོད་བྱེད་རྒྱུ་དེ་ནི་ཡུལ་ཤུལ་མི་མང་གི་མངོན་འདོད་དང་། ཚོགས་པ་འཛུགས་དགོས་པའི་དམིགས་ཡུལ་ཡང་དེ་ཡིན་པར་མ་ཟད། རྒྱུན་ལས་རྣམ་པའི་རྩ་བའི་དམ་བཅའ་ཡང་ཡིན།
བཞི། ཚོགས་པའི་ལས་འཆར།
མ་འོངས་པར་མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་དབུས་རྒྱུན་ལས་ཁང་དེ་རྒྱ་གར་དབུས་གཞུང་ལ་དེབ་སྐྱེལ་དང་སྦྲགས་རྒྱ་གར་གྱི་རྒྱལ་ས་དྷི་ལི་དང་། བཞུགས་སྒར་རྡ་རམ་ས་ལ་གང་རུང་ཞིག་ཏུ་སྒོ་འབྱེད་བྱ་རྒྱུ། དེ་བཞིན་དུ་རྒྱ་གར་གྱི་ས་ཁུལ་ཆེ་ཁག་དང་། བལ་ཡུལ། ཐེ་ཝན། ཡོ་རོབ། ཨ་རི་ཕྱོགས་སུ་རིམ་པས་ས་གནས་རྒྱུན་ལས་ཁང་ཟུར་དུ་འཛུགས་རྒྱུ། མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་སྐབས་དང་པོའི་རྒྱུན་ལས་ཚང་འཛོམས་གྲོས་ར་ཐེངས་དང་པོ་དེ། བོད་རྒྱལ་ལོ་༢༡༤༣ རབ་གནས་མེ་སྤྲེལ་ལོའི་ཟླ་བདུན་པའི་ཚེས་༡༦ རེས་གཟའ་སྤེན་པ་ཉིན། (2016.9.17)བཞུགས་སྒར་རྡ་རམ་ས་ལར་རྒྱས་འཛོམ་གནང་རྒྱུ། བཀྲ་ཤིས་ཉི་མ་དེར་ཚོགས་མི་རྣམ་པས་ལས་ཁུར་དམ་འབུལ་དང་སྦྲགས། མདོ་ཁམས་ཡུལ་ཤུལ་སྐྱིད་སྡུག་ཚོགས་པ་དངོས་སུ་དབུ་བརྙེས་པའི་གསལ་བསྒྲགས་གནང་རྒྱུ། ཉིན་གཉིས་པར་མདོ་ཁམས་ཡུལ་སྐྱིད་སྡུག་ཚོགས་པའི་མངའ་ཁོངས་ཀྱི་གནད་ཡོད་མི་སྣ་རྣམས་གཙོ་བོར་གྱུར་པའི་སྐབས་དང་པོའི་མདོ་ཁམས་ཡུལ་ཤུལ་བའི་ཚང་འཛོམས་གྲོས་ར་བསྡུ་རྒྱུ། ཉིན་གསུམ་པར་གྲོས་གཞི་གྲོས་ཆོད་འགའ་ཞིག་གཏན་འབེབས་དང་སྦྲགས་སྐབས་དང་པོའི་མདོ་ཁམས་ཡུལ་ཤུལ་ཚང་འཛོམས་གྲོས་ར་བདེ་ལེགས་ངང་གྲོལ་རྒྱུ། དེ་ནས་ལོ་རེ་བཞིན་མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་ལོ་འཁོར་ཚོགས་ཆེན་ལོ་རེ་བཞིན་དུ་བསྡུ་རྒྱུ་དང་། ལོ་རེ་བཞིན་དུ་ས་གནས་སོ་སོར་དབྱར་སྐྱིད་སོགས་རང་རང་གི་འདུག་གནས་ཀྱི་དུས་ཚོད་དང་མཐུན་པར་སྤྲོ་སྐྱིད་གནང་རྒྱུ། རྒྱུན་དུ་ལས་དོན་གང་ཞིག་བྱས་ཀྱང་མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་སྒྲིག་གཞིའི་དགོངས་དོན་ལྟར་འབད་བརྩོན་བྱ་རྒྱུ་མ་ཟད། མ་འོངས་པར་མདོ་ཁམས་ཡུལ་ཤུལ་རྒྱ་ཆེའི་མི་མང་གི་སེམས་ཁམས་དང་འདོད་མོས་དང་བསྟུན་ཏེ་གོམ་པ་སྤོ་རྒྱུ། ཕྱོགས་མཚུངས་རིས་མེད་བླ་ཆེན་ཁག་ལ་བརྟན་བཞུགས་བསྟར་འབུལ་དང་། རང་ཁོངས་ཀྱི་ཉམས་ཐག་རྒན་གོག་སྐྱབས་མེད་རྣམས་ལ་རོགས་རམ་དང་། ཤེས་ཡོན་དང་མཚུངས་པའི་དཔལ་འབྱོར་གྱི་རྒྱབ་བརྟེན་མེད་པའི་ན་གཞོན་སྙིང་སྟོབས་ཅན་རྣམས་རྒྱལ་སྤྱིའི་སྡིངས་ཆ་ཐོག་ཏུ་བསྐྱོད་ཐུབ་པའི་སྐུལ་འདེད་དང་། དེ་མཚུངས་སློབ་ཡོན་སོགས་མཐུན་འགྱུར་ཅི་ནུས་སྤྲོད་རྒྱུ། སྔར་སྲོལ་བཟང་པོ་ཡོད་པ་ལྟར་མདོ་ཁམས་ཡུལ་ཤུལ་བའི་མངའ་ཁོངས་ཀྱི་ནད་པ་ཉམས་ཐག་ངོ་མ་རྣམས་ལ་ཞབས་འདེབས་བསྡུ་རུག་བྱེད་དེ་ཁ་ཙམ་མ་ཡིན་པར་དོན་ངོ་མའི་ཐོག་ནས་ཕ་ཡུལ་གཅིག་པའི་འདུ་ཤེས་དང་མཐུན་སྒྲིལ་གཅིག་སྒྲིལ་བའི་བྱ་འགུལ་འདི་ཉིད་མུ་འཐུད་དུ་རྒྱུན་སྐྱོང་རྒྱུ། དེ་མཚུངས་ཕ་ཡུལ་དུ་འབྱུང་བ་ལ་སོགས་པའི་གནོད་པ་ཚབས་ཆེན་བྱུང་ན་ཚོགས་ཆུང་ཟུར་འཛུགས་ལྟ་བུས་གང་ཅིའི་ཐད་རོགས་སྐྱོར་བྱ་རྒྱུ། དེ་བཞིན་མདོ་ཁམས་ཡུལ་ཤུལ་བའི་ཆབ་དཔལ་རིག་གསུམ་གང་ཅིའི་ཐད་འབུར་དུ་དོད་པའི་མི་སྣ་འདས་པོ་དག་གི་བྱུང་རབས་བཙལ་འཚོལ་དང་བསྡུ་བསྒྲིག་བྱ་རྒྱུ། བོད་ནང་དུ་རྒྱུན་དུ་ཆོས་དང་རིག་གཞུང་གཉིས་ཀྱི་ཐོག་ནས་དུས་དང་བསྟུན་ཏེ་ཕན་ཚུན་རྒྱུན་ལོན་དང་རམ་འདེགས་བྱེད་རྒྱུ། ལྷག་པར་ཡུལ་མི་ཕན་ཚུན་བར་དང་། དེ་བཞིན་དུ་དགོན་སྡེ། ཤོག་ཀ། ཡུལ་ལུང་ཕན་ཚུན་བར་སོགས་སུ་དམེ་འཁྲུག་དང་ཁ་མཆུ་འདོམ་དཀའ་བའི་རིགས་བྱུང་ཚེ་གང་ཅིའི་ཐད་ནས་ཁུར་མཉམ་ལེན་བྱེད་རྒྱུ།
ལྔ། ཚོགས་པའི་འབོད་སྐུལ།
དེ་ལྟར་མཐུན་སྒྲིལ་གོང་བུ་གཅིག་གྱུར་སྲོག་རྩར་བཟུང་བའི་མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་ནང་དུ་ཕྱི་སྡོད་མདོ་ཁམས་ཡུལ་ཤུལ་བ་ཡོངས་རྫོགས་འཛུལ་ཞུགས་བྱེད་པའི་ཐོབ་ཐང་དང་འོས་བབ་གཉིས་ཀ་ཡོད་པས་དེབ་སྐྱེལ་མཐུན་འགྱུར་གནང་རྒྱུ་དང་། མདོ་ཁམས་ཡུལ་ཤུལ་བའི་ཆེད་དུ་བྱ་བ་ཅི་ཞིག་བརྩམས་ནའང་ཐུགས་ཁུར་དོ་སྣང་དང་། ཁུར་མཉམ་ལེན་གནང་རོགས་ཞེས་སུ་འབོད་སྐུལ་ཞུ་རྒྱུ་ཡིན། མདོ་ཁམས་ཡུལ་ཤུལ་སྐྱིད་སྡུག་ཚོགས་པའི་སྐབས་དང་པོའི་རྒྱུན་ལས་ཐུན་མོང་ནས། ཕྱི་ལོ་ 2016.9.5 ཉིན། ཀུན་ཏུ་དགེ་བར་གྱུར་ཅིག།


c: text/html

text:
གཡས་ལྗོངས་ཕྱུག་མོ།
[ཟླ་ཚེས། 2017-04-26 19:48:58][རྩོམ་པ་པོ། མྱང་རྒྱལ་བསྟན་དྲི་མེད།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
བོད་ལྗོངས་དཔལ་འབར་རྫོང་ལྕགས་གོང་ཤང་གཡས་ལྗོངས་ཕྱུག་མོ་ནི། གངས་ཅན་ཁ་བ་བོད་ཀྱི་དབུས་དཀྱིལ་གྱི། མདོ་ཁམས་ཆུ་བཞི་སྒང་དྲུག་ནང་མཚན་དུ། མདོ་སྟོད་གཡས་ལྗོངས་ནོར་གྱིས་ཕྱུག་པའི་ནང་། ཀུན་དགའ་ངོ་མཚར་གནས་ཀྱི་བཀོད་པ་ནི། མེད་པ་ལྔ་ལྡན་བོན་གྱི་ཞིང་ཁམས་སུ། སྙིང་རྗེའི་ལྷ་གཅིག་གཤེན་ལྷ་འོད་དཀར་ཞེས། མཚན་ཙམ་ཐོས་པའི་འགྲོ་བའི་སྒྲིབ་གཉིས་བྱང་། ལྷ་ཆེན་དེ་ཡི་ཐུགས་ཀྱི་སྲས་ཀྱི་མཆོག། ལྷོ་ཕྱོགས་སྐྱོང་བའི་འཛམ་བུ་ཀླུ་དྲོས་དང་། ཞིང་སྐྱོང་གསའ་ཕུ་མགོན་ལྷ་དཀར་པོའམ། སད་ཝེར་ཀླུ་ཡི་རྒྱལ་སོགས་མཚན་ཡང་གསོལ། གངས་དཀར་རྩེ་མོ་དགུང་སྔོན་དབྱིངས་སུ་རེགས། རྐེད་པ་ལྷུན་ཆགས་འཇའ་སྤྲིན་འོད་དུ་འཁྱིལ། རྩ་བ་ཀླུ་རྒྱལ་འཇོག་པོའི་གནས་སུ་གཟུགས། ཕྱི་འཁོར་སྟོང་རྩ་བར་འཁོར་སུམ་བརྒྱ་དྲུག ནང་འཁོར་བཅུ་གསུམ་ཀླུ་སྨན་ཡུམ་དང་བཅས། ལྷ་ཀླུ་གཟའ་དང་རྒྱུ་སྐར་ཕྱོགས་བཅས་སྐོར། བདག་ཅག་རྣལ་འབྱོར་ཕོ་ལྷ་དཀར་པོ་ཡིན། དབལ་བོན་ཁྲོ་རྒྱལ་བཀའ་ཡི་ཕོ་ཉ་དེའི། སྐུ་སྲས་ཕུ་བོ་འབྲོང་རྗེ་ཐོག་རྒོད་ནི། བྲ་ནག་སྲིན་པོ་དགྲ་ལ་ཁྲོས་པ་འདྲ། རྩེ་མོ་ཟུར་གསུམ་ཕུར་བའི་དབྱིབས་སུ་དོད། མེ་རིའི་ཚུལ་དུ་གངས་ཀྱི་དབལ་སོ་དང་། ཐོག་སེར་འབྲུག་སྒྲའི་ཀློང་དུ་རྔམས་ཞིང་བརྗིད། གནོད་སྦྱིན་དཔའ་བོ་དགྲ་ལྷའི་རླུང་རྟ་བསྐྱེད། བྱེས་སུ་འགྲོ་བའི་ལམ་ལྷ་གཉེན་པོ་ཡིན། གསུང་གི་ཁྲོ་བོ་ལྷ་རྒོད་བཀའ་གཉེན་ནི། ཡུལ་ལྷ་མདུང་རྩེ་བརྗིད་ཆགས་གནས་འདིར་བཞུགས། བྲག་དཀར་གངས་རི་ལྷ་བཤོས་བཤམས་དང་མཚུངས། གཞིས་སུ་འདུག་ན་ཚེ་ཡི་རྫིའུ་མཛད། རིག་འཛིན་བླ་མ་རྣམས་ཀྱི་དམ་གནས་པ། གཡུ་ཡི་ཟུར་ཕུད་ལྷུན་ཆགས་བལྟ་ན་མཛེས། ཕྱུགས་ཀྱི་འཕེལ་ཁ་ཟས་ཀྱི་བཅུད་གཡང་སྟེར།འབྲོང་ཆེན་ཞལ་དཀར་རྟ་སོ་མཆེད་བརྒྱད་ནི། བྲག་དཀར་དུང་སོ་གྲལ་དུ་སྒྲིག་འདྲ་ཡོད། ཡུལ་ཕྱོགས་འདི་རུ་གཏན་གྱི་བྱ་ར་མཛད། གཞན་ཡང་ར་དབྱིས་བྲག་དམར་ལྷ་བཙན་དང་། ཕྱི་བ་བྲག་ནག་རོང་འཇམ་མདུང་རྩེ་དང་། མོ་མ་རྒྱ་བོ་ལྷ་བཙན་རྟ་དམར་དང་། འགའ་ར་རྒྱ་བོ་གཙོས་པའི་གཞི་བདག་རྣམས། རྗེ་ལ་འབངས་ཀྱིས་སྐོར་བའི་ཚུལ་དུ་བཞུགས། འབྲོང་ཆེན་འབྲོང་ཆུང་གཉིས་ནི་ནག་ཆུང་ནོར་གྱི་བང་མཛོད་འབྲི་མོའི་ལྷས་རྒྱ་ཆེ་ཞིང་བེའུ་ཆུང་རྩེ་གར་འཁྲབ་པ། གཡག་རྒོད་རྭ་རྩེད་རྩེ་ཞིང་དྲག་པོའི་ངར་སྒྲ་དང་བཅས་འཛམ་པ་ལྷ་ཡི་ནོར་གཡང་མ་ཉམས་པ་དང་། ལྷ་ཆེན་ལྷ་ཆུང་གཉིས་ནི་གཡང་དཀར་ལུག་གི་ལྟེ་བ། གཡེར་ཆེན་གཡེར་ཆུང་གཉིས་ནི་ཚེ་ཚེ་ར་ཡི་ཕ་ས། ག་ཆེན་ག་ཆུང་གཉིས་ནི་འདོ་བ་རྟ་ཡི་ལུང་པ། རི་ལུང་གླང་ལུང་གཉིས་ནི་དབྱར་རྩ་དགུན་འབུའི་གཏེར་ཁ། ར་དབྱིས་ཡར་མར་གཉིས་ནི་གཡའ་གྲོ་སྤང་གྲོའི་གཏེར་ཁ། སྤྲིལ་ལུང་ཡར་མར་གཉིས་ཅང་ཞི་རྡོ་སྨན་གཏེར་ཁ། གྱེན་ལ་སྟོང་ལ་གཉིས་ནི་སྔོ་སྨན་བཟང་དྲུག་གཏེར་ཁ། གསེར་ཁ་ཟངས་ལྕགས་ལ་སོགས། རང་བྱུང་གཏེར་ཁ་སྣ་ཚོགས་དང་། ཤུག་པ་བ་ལུ་འཁན་པ་ལ་སོགས་ལྷ་ཤིང་། འོམ་བུ་ཉང་བྲིད་ལ་སོགས་ཀླུ་ཤིང་། སེ་བ་སྐྱེ་བ་ལ་སོགས་བཙན་ཤིང་། ཨབ་ས་སྙག་ག་ལ་སོགས་བྱུར་ཤིང་། སྟག་མ་གླང་མ་ལ་སོགས་དུག་ཤིང་བཅས་སྡོང་ཐུང་ཤིང་རིགས་སྣ་ཚོགས་ཡོད་པས་དབྱར་དུས་སུ་སྟག་མ་བ་ལུ་འོམ་བུ་སེ་བ་སྤེན་མ་རྣམས་ཀྱང་མེ་ཏོག་དཀར་སེར་དམར་སྔོ་བཅས་འཇའ་ཚོན་གྱི་དྲྭ་བ་འཁྲིགས་ཤིང་། སྐྱེ་བོ་ཀུན་ཡིད་ཀྱི་དབང་པོ་དབང་མེད་དུ་འཕྲོག་པ་ཡོད་། བྱ་རྒོད་དང་དང་ཁྲ་གླག་གོ་བོ་འུག་པ་ནེའུ་ལེ་སོགས་ཤ་གཟན་གྱི་བྱ་རིགས། ལྷ་བྱ་ཁུ་བྱུག་དང་གོང་མོ་བྱ་ཝང་འཇོལ་མོ་བཅས་ཀྱི་སྙན་འཇེབས་ཀྱི་སྒྲ་སྒྲོག་ཅིང་སྙན་དབང་གསོ་བའི་བདུད་རྩི་དང་། གངས་ཆུ་དང་རྫ་ཆུ་གཡའ་ཆུ་རྣམ་ལྷུང་ལྷུང་དུ་འབབ་ཅིང་ཡན་ལག་བརྒྱད་ལྡན་གྱི་ཆུ་བོ་དལ་འགྲོས་སུ་བབ་སྟེ་ཧིན་དྷུ་རྒྱ་མཚོའི་ཕྱོགས་སུ་བསྐྱོད་པ། དེ་ཡང་ར་དབྱིས་གསེར་མཚོ་ལ་སོགས་མཚོ་དང་མཚེའུ་རྣམས་སུ་ངང་ངུར་འདབས་ཆགས་རྣམས་སྐོར་ལྡིང་དང་ཆུ་རྐྱལ་རོལ་བ། ཉ་སྲམ་སྦལ་ལྕོང་རྣམས་ཀྱང་རྒྱབ་འགྲོས་སུ་འཁྱུག་པ། ཤ་བ་དང་གླ་བ་རྣ་བ་ལ་སོགས་རི་དྭགས་ཚོགས་རྣམས་རྩེད་རྒྱུགས་འཁྲབ་པ། དྲེད་དང་གཡི་གསའ་ལ་སོགས་གཅན་གཟན་རྣམས་ཁྲོ་གཏུམ་གྱི་ངར་སྒྲ་སྒྲོག་ཅིང་ཤ་ཁྲག་ཁ་ཟས་ལོངས་སུ་སྤྱོད་པ་ཡོད། གཞན་ཡང་ཡུལ་འདིར་རྡོ་སོལ་དང་ཅོང་གཞི་ལས་གྲུབ་པའི་རང་བྱུང་ཆུ་ཚན་སོགས་སྣོད་བཅུད་དགེ་མཚན་དུ་མའི་ཕྱུག་པ་མ་ཟད། འབྲོང་རྗེ་ཐོག་རྒོད་ཀྱི་སྐུ་མདུན་དུ་ཁོང་གི་ཆེབས་ཆེན་བྲག་ནག་རྟིང་དཀར་གྱི་ཞབས་རྗེས་ངོ་མཚར་ཅན་ཡོད་པ་དེ། ཕྱིས་སུ་ཁ་ཅིག་གིས་རྟ་རྐྱང་རྒོད་ཀྱི་ཞབས་རྗེས་ཡིན་ཟེར་སྲོལ་འདུག ཆིབས་ཀྱི་རྟོད་ཕུར་ཞེས་པ་ཤུག་སྡོང་ཆེན་པོ་ཞིག་དང་དེ་ལས་ཅུང་ཐུང་བའི་ཤུག་སྡོང་མཐོ་ཚད་རྨིད་བཅུ་གཉིས་ལྷག་ཙམ་དང་སྦོམ་ཙད་རྨིད་གསུམ་ཡན་མན་ཙམ་ཡོད་པ་ཞིག་བཅས་ཤུག་སྡོང་གཉིས་ཡོད་ཀྱང་ ཤུག་སྡོང་ཆེ་བ་དེ་རིག་གསར་གཏོར་སྐྱོན་ཐེབས་སོང་བའི་ད་ལྟ་ཤུལ་ཙམ་ལས་ལྷག་མེད། འོན་ཀྱང་ཤུག་སྡོང་ཆུང་བ་དེ་གཞན་དང་མི་འདྲ་བའི་ངོ་མཚར་གྱི་རྟགས་སུ་རྩེ་མོ་མ་གཏོགས་སྡོང་པོ་སྤྱི་ལ་ཡལ་ག་མེད་པ་དང་། སྡོང་པོའི་རྐེད་པ་མན་ལ་ཤིང་ཤུན་དེ་ཙམ་མེད་ཅིང་། སྡོང་པོའི་ཐོག་ཏུ་རྟ་ཡི་སྤུ་སྣ་མང་པོ་ཞིག་ཡོད་པ་ད་ལྟ་ཚང་མའི་མཐོང་རྡོལ་དུ་གྱུར་ཡོད། འབྲོང་རྗེའི་སྦྲ་གུར་དང། མར་སྒམ། གཏེར་སྒམ། འགའ་རའི་འགར་རྡོ་དང་། འགར་ཆུ། མོ་མའི་མོ་རྡིལ་སོགས་རང་བྱུང་བྲག་དང་ཕ་བོང་སོགས་ངོ་མཚར་ཆེ་བའི་མཐོང་ཆོས་དུ་མ་སྐྱེ་བོ་ཀུན་གྱི་མིག་གིས་དགའ་སྟོན་དུ་གྱུར་ཡོད་། ད་དུང་ལོ་རྒྱུས་དང་འབྲེལ་བའི་གཏམ་རྒྱུད་མང་པོ་ཞིག་དམངས་ཁྲོད་དུ་ཁྱབ་པ་དེ་ཚོ་འདིར་འབྲི་བའི་ངལ་བ་མ་བླངས།
༡༩༥༢ཆུ་འབྲུག་ལོར་༧གཡུང་དྲུང་བོན་གདན་ས་ཆེན་པོ་དཔལ་ལྡན་སྨན་རི་དགོན་གྱི་མཁན་པོ་༧བསྟན་པ་བློ་གྲོས་མཆོག་རྒྱ་ཤོག་ཡུལ་དུ་འགྲོ་དོན་ཕེབས་སྐབས་གཡས་ལྗོངས་ལྷ་སྡེ་ཡོངས་ཀྱི་གསོལ་གདབ་རེ་འདུན་བཞིན། ཡུལ་འདིར་ཞབས་སོར་བཀོད་དེ། དད་ལྡན་ལྷ་སྡེ་མི་དམངས་ཡོངས་ལ། ཚེ་དབང་བྱ་རི་མའི་དབང་དང་། བོན་གྱི་འཇུག་སྒོ་དད་པ་དང་སྐྱབས་འགྲོའི་སྐོར་སོགས་འཁྲིད་དང་། སྙིང་པོ་རྣམ་གསུམ་གཙོས་ཕྱི་ནང་གསང་གསུམ་གྱི་རྒྱུད་སྡེ་མང་པོའི་ཡིད་དམ་གྱི་ཐུགས་འཛབ་ལུང་རྩལ་བ་བཅས་ཀྱི་བཀའ་དྲིན་སྐྱོང་བ་མ་ཟད། ཡུལ་འདིར་ལོ་ལྟར་ལྷ་གསོལ་དང་སྤྱི་རིམ་སྒྲུབ་རྒྱུའི་སྲོལ་བཟང་དར་སྤེལ་བཏང་། དེ་ཚུན་གཡས་ཕུ་གྲོང་གི་ལོ་ལྟར་རི་གསོལ་སྤྱི་རིམ་དེ་ལྷ་འགུས་སྟེང་དུ་མ་ཆགས་པ་བྱེད་སྲོལ་ཡོད། ད་ལྟ་ཡུལ་འདིར་ཡོད་པའི་༧བ་ཀ་མ་ཡི་དུར་ཆེན་ནི་ཤེལ་ཞིག་བླ་མ་གཡུང་དྲུང་དབང་རྒྱལ་གྱིས་ས་གཟིགས་དང་ས་འབེབས་གནང་བ་ཞིག་ཡིན། དམ་པ་ཁོང་གིས་ཐོག་མར་དུར་ས་འདིར་ཕྱག་འདེབས་སྐབས་དཀྱིལ་འཁོར་བཞེངས་པའི་ཆ་རྐྱེན་མ་འཛོམས་པས། ཕྱོགས་བཞི་ཕུར་པ་རེ་བཏབས་ཏེ་ཕྱིས་སུ་ཞི་ཁྲོའི་དཀྱིལ་འཁོར་བཞེངས་དགོས་པའི་བཀའ་སློབ་རྩལ་ཞིང་ཐུགས་སྨོན་རྒྱ་ཆེར་མཛད། ད་ལྟ་ལྷ་འགུས་སྟེང་དུ་༧གཡུང་དྲུང་བསྟན་རྒྱས་ཁང་ཞེས་བོན་གྱི་ལྷ་གསོལ་དང་སྤྱི་རིམ་བྱེད་སའི་ལྷ་ཁང་ཆུང་ཆུང་ཞིག་བཞེངས་ཡོད་པ་དེ། ཡུལ་དེའི་ལྷ་སྡེ་མི་དམངས་ཡོངས་ཀྱིས་རེ་འདུན་ལྟར་འབྲེལ་ཡོད་རིམ་ཁག་དང་ལྷག་པར་ལྕགས་གོང་ཤང་མི་དམངས་སྲིད་གཞུང་ནས་ཐུགས་འཁུར་ཟབ་བཞེས་གནང་སྟེ་༡༩༩༩ལོར་སྤྱི་རིམས་བྱེད་སའི་ལྷ་ཁང་དེ་དངོས་སུ་ཆོག་ཆེན་གནང་བ་རེད། ཡུལ་འདིའི་མི་རྣམས་ཀྱང་འབྲོག་ལས་ཁོ་ན་བརྟེན་ནས་འཚོ་སྡོད་བྱེད་ཀྱི་ཡོད། གཞན་ཡང་ཡུལ་འདིའི་ཡུལ་སྲོལ་རྒྱན་གོས་དང་ལོ་གསར་དུས་མཆོད་གཤིན་པོའི་འདས་མཆོད་སོགས་ཤོད་ཆེན་བཅོ་བརྒྱད་ཀྱི་ནང་མཚན་རྒྱལ་ཤོད་དང་གཅིག་མཚུངས་ཡིན་པ་བཅས་སོ།།
སངས་རྒྱས་བསྟན་པ་དར་བ་དང་། སེམས་ཅན་བདེ་སྐྱིད་ལྡན་ཞིང་། འཛམ་གླིང་ཞི་བདེ། སྤྱི་ཚོགས་འཆམ་མཐུན། ལོ་ལེགས་འབྲུ་འཕེལ། ནད་མུག་འཁྲུག་རྩོད་ཞི་བའི་བཀྲ་ཤིས་སྨོན་འདུན་བཅས།།

robotstxt: allowed

filter: keep


text:
འབྲས་སྒོ་མང་ཐེ་བོ་ཁང་ཚན་སོག་ཚང་བློ་བཟང་ཟླ་བས་བྲིས།
མཁའ་སྤྱོད་སྤྲུལ་བའི་ཕོ་བྲང་དཔལ་འབྲས་མོ་གཤོངས་ནི། བོད་ཀྱི་གྲོ་མོ་དང་རྒྱ་གར་སོགས་སུ་འདབ་འབྲེལ་བའི་ཧི་མ་ལའི་ལྷོ་རྒྱུད་ཀྱི་རི་སུལ་དག་ཏུ། ནགས་ཚལ་སྣ་ཚོགས་ཀྱིས་བཀང་བའི་གནས་དག་ན་སྦས་པའི་ཚུལ་གྱིས་ཆགས་ཤིང་། ས་མཐོ་ལ་ཆུ་དང་མཁའ་དབུགས་གཙང་བའི་ཡུལ་དེའི་རི་ལུང་ཀུན་ལྗོན་པ་སྣ་ཚོགས་ཀྱིས་བཀང་ཞིང་དུས་བཞིར་གནམ་གཤིས་ཀྱི་དྲོ་གྲང་སྙོམ་པ་ལ། དབྱར་ཀར་ཅུང་ཙམ་ཆར་ཤོད་ཆེ་ཞིང་། སྟོན་དང་དགུན་གྱི་དུས་རྣམས་སུའང་ཆར་བ་འབབ་ཀྱིན་ཡོད་པས་དུས་བཞིར་
ཡུལ་འདིའི་བཀོད་པ་ཀུན་ལྗང་མདོག་གིས་མངོན་པར་མཛེས་པ་ཞིག་རེད།
སྤྱིར་ན་སྦས་ཡུལ་འབྲས་མོ་ལྗོངས་ཀྱི་ཡུལ་ཀུན་སློབ་དཔོན་པདྨས་སྦས་ཡུལ་དུ་བྱིན་གྱིས་བརླབས་པ། རྣལ་འབྱོར་བའི་ཉམས་དང་རྟོགས་པ་འཕེལ་ཞིང་ཉམས་ལེན་སྒྲུབ་པ་འབྱོངས་པའི་གནས་ཡིན་པ། ཡུལ་འདི་ནས་སྐྱེ་བོ་རྣམས་ལ་རང་བཞིན་གྱིས་ཉོན་མོངས་དུག་གསུམ་ཆུང་བ། སྦས་ཡུལ་འབྲས་མོ་ལྗོངས་འདིའི་མཚན་ཐོས་ཙམ་གྱིས་བྱིན་རླབས་འབྱུང་ཞིང་བསོད་ནམས་དཔག་མེད་བསོག་པ་སོགས་ཧ་ཅང་གི་གནས་བྱིན་རླབས་ཅན་ཞིག་ཡིན་པར་གསུངས། ཆོས་རྒྱལ་ཁྲི་སྲོང་ལྡེ་བཙན་དང་སློབ་དཔོན་རིན་པོ་ཆེ་འཁོར་རྗེ་འབངས་དང་བཅས་པ་གནས་འདིར་ཞབས་ཀྱིས་བཅགས་ཏེ། མ་འོངས་སེམས་ཅན་རྣམས་ཀྱི་དོན་དུ་ཆོས་ནོར་དམ་རྫས་དཔག་ཏུ་མེད་པ་གཏེར་དུ་སྦས་པར་མཛད་ནས། ཕུའི་གཞི་བདག་གངས་ཆེ་མཛོད་ལྔ། བར་གྱི་གཞི་བདག་བདུད་བཙན་དཔའ་བོ་ཧཱུཾ་རི། མདའི་གཞི་བདག་མ་བདུད་ལྕམ་དྲལ་མཚོ་སྨན་སོགས་ལ་གཉེར་དུ་གཏད། ཡུལ་འདིའི་གནས་ཀྱི་གཙོ་བོ་ཁག་ནི། སྦས་ཡུལ་འབྲས་མོ་ལྗོངས་ཀྱི་གནས་ཀྱི་ལྟེ་བ་བོད་ཡུལ་ས་འོག་ཀུན་གྱི་གཏེར་གཅིག་བླ་མ་དགོངས་འདུས་ཀྱི་ཕོ་བྲང་དུ། སློབ་དཔོན་པདྨས་བྱིན་གྱིས་བརླབས་པའི་གནས་བྲག་དཀར་བཀྲ་ཤིས་སྡིངས་དང་། སློབ་དཔོན་རིན་པོ་ཆེ་སྐུ་མཚམས་ལ་བཞུགས་ཤིང་བྱིན་གྱིས་བརླབས་པའི་ཕྱོགས་བཞིའི་ཕུག་པ་བཞི། ནད་སྣ་ཚོགས་སེལ་བའི་རང་བྱུང་གི་ཆུ་ཚན་མང་བོ།མཆོད་རྟེན་མཐོང་བ་རང་གྲོལ། པདྨ་ཡང་རྩེའི་ནང་རྟེན་བུམ་ཆུ་རིན་པོ་ཆེ། དུར་ཁྲོད་བསིལ་བ་ཚལ་སོགས་གནས་བྱིན་ཅན་ཧ་ཅང་མང་ངོ་།།
དེས་ན། འབྲས་ལྗོངས་ནི་དུས་ནམ་ཞིག་ལ་ཚུལ་ཇི་ལྟར་རྒྱལ་ཁབ་ཅིག་ཏུ་གྲུབ་པ་ནི།འདི་ལྟར། བོད་བཙན་པོའི་གདུང་རྒྱུད་དུ་གཏོགས་པའི་གུ་གེ་རྒྱལ་པོ་བཀྲ་ཤིས་ཁྲི་བཙན་གྱི་སྲས་སུ་༡༥༩༢/ ལོར་སྐུ་འཁྲུངས་པ་སྦས་པའི་རྣལ་འབྱོར་བ་ཆེན་པོ་མངའ་བདག་སེམས་དཔའ་ཆེན་པོས་བོད་མི་ཉག་རྒྱལ་པོའི་སྲས་གྱད་འབུམ་བསགས་ཀྱི་གདུང་ལས་བྱོན་པ། ཞལ་ངོ་ཨ་ཕ་རྡོ་རྗེ་དེ་ཉིད་ལ་མཚན་ཕུན་ཚོགས་རྣམ་རྒྱལ་ཞེས་གསོལ་ཏེ། ༡༦༤༢/ ལོར། འབྲས་མོ་ལྗོངས་ཀྱི་ཆོས་སྲིད་ལུགས་གཉིས་ལ་མངའ་དབང་བསྒྱུར་བའི་རྒྱལ་བོར་བསྐོས་པ་ནས་འབྲས་ལྗོངས་རྒྱལ་ཁབ་དབུ་བརྙེས་ཤིང་།རྒྱལ་ཐོག་དང་པོ་ཕུན་ཚོགས་རྣམ་རྒྱལ་གྱིས་རྒྱལ་སྲིད་བཟུང་བ་ནས་ཆོས་རྒྱལ་དཔལ་ལྡན་དོན་གྲུབ་ཀྱི་བར་རྒྱལ་ཐོག་བཅུ་གཉིས་བྱུང་། ཐོག་མའི་རྒྱལ་ས་ཡུག་བསམ་བཀྲ་ཤིས་སྟེང་ཁ་རུ་བཅས། དེ་ནས་རྒྱལ་བོ་རིམ་བྱོན་སྐབས་ས་གནས་མི་འདྲ་བ་དྲུག་ཏུ་རྒྱལ་ས་རིམ་པར་གནས་སྤོས་མཛད། ༡༨༩༡/ ལོར་རྒྱལ་ས་སྒང་ཏོག་ཏུ་གནས་སྤར་བ་ནས་ད་ལྟའི་བར་རོ།། འབྲས་ལྗོངས་རྒྱལ་ཐོག་བཅུ་གཉིས་པ། དཔལ་ལྡན་དོན་གྲུབ་རྣམ་རྒྱལ་གྱི་རྒྱལ་སྲིད་སྐྱོང་སྐབས་ནང་འཁྲུག་ངོ་རྒོལ་བྱུང་སྟེ་རྒྱལ་ཁབ་སྲ་བརྟན་དུ་མ་གྱུར་བར་བརྟེན། ༡༩༧༥/ ལོར་རྒྱ་གར་རྒྱལ་ཁོངས་སུ་ཚུད་དོ།།
དེང་སྐབས་ཀྱི་འབྲས་ལྗོངས་རང་སྐྱོང་མངའ་སྡེ་ནི། འབྲས་ལྗོངས་པ་དང་། མི་རིག བལ་མི། འབྲུག་པ། མོན་པ། རྒྱ་གར་སོགས་མི་རིགས་དུ་མས་གྲུབ་ཅིང་། མང་ཆེ་བ་བལ་བོའི་མི་རིགས་ཡིན་པའི་ཤུགས་ཀྱིས། ཡུལ་དེའི་མི་ཕལ་མོ་ཆེས་བལ་བོའི་སྐད་བཤད་ཀྱིན་གདའ། རང་སྐྱོང་ལྗོངས་འདིའི་ཁྱོན་ཡོངས་ཀྱི་མི་གྲངས་འབུམ་བདུན་ལྷག་ཅིག་ཡིན་ཞིང་། དེ་ལས། བྷོ་ཊི་དང་ལེབ་ཅཱ་གཉིས་ལ་འབུམ་གཉིས་ལྷག་དང་བལ་བོའི་རིགས་འབུམ་ལྔ་ལྷག་ཅིག་ཡོད་ཟེར། རང་སྐྱོང་མངའ་སྡེ་འདིར། ཕྱི་ནས་གསར་དུ་ཡོང་བ་རྣམས་གཞུང་གི་ཆོག་མཆན་ནང་ལྟར་གྱི་ཉིན་གྲངས་མ་གཏོགས་གཏན་སྡོད་མི་ཆོག་ཅིང་། བྷོ་ཊ་དང་ལེབ་ཅཱ་གཉིས་ཀྱིས་རང་གི་བདག་དབང་ས་ཆ་ཁོ་གཉིས་ནང་ཁུལ་མ་གཏོགས་མི་རིགས་གཞན་དེ་གའི་བལ་བོ་རྣམས་ལའང་བཙོང་མི་ཆོག་མོད། གཞན་པའི་ས་ཆ་ཚུར་ཉོ་ཆོག་པའི་གཞུང་ཁྲིམས་ཡོད་འདུག དེ་ནི། བྷོ་ཊ་དང་ལེབ་ཅཱ་གཉིས་ཡུལ་འདིའི་གཉུག་མར་གནས་པའི་མི་རིགས་ཡིན་པས་ས་ཆའི་བདག་དབང་གཞན་འགྱུར་གྱི་ཉེན་ཁ་འགོག་བྱེད་ཡིན་པར་སྐད། གད་སྙིགས་དང་མི་གཙང་བ་སོགས་གང་སར་འདོར་མི་ཆོག་པར་གད་སྣོད་དུ་བསགས་ནས་སྙིགས་འདོར་ས་ཚུགས་སུ་འབྱོ་བཞིན་ཡོད་པས། གྲོང་ཁྱེར་དང་གྲོང་གསེབ་ཀྱི་ཁོར་ཡུག་ཀུན་ཧ་ཅང་གཙང་ངོ་།། ཡུལ་འདིའི་གདོད་མའི་མི་རིགས་ནི། འབྲས་ལྗོངས་སམ་ལྷོ་བའི་སྐད་དུ་མི་རིག་ཅེས་འབོད་པའི་རིགས་དེ་རེད་ཅེས་ཡུལ་མི་ཚོས་བཤད་ཀྱིན་འདུག ཡུལ་དེའི་བལ་བོའི་སྐད་དུ་འབྲས་ལྗོངས་པ་ལ་བྷོ་ཊ་དང་མི་རིག་ལ་ལེབ་ཅཱ་ཟེར། འབྲས་ལྗོངས་པའི་ཆས་གོས་ནི་བོད་དབུས་ཁུལ་གྱི་ཆས་གོས་དང་གཅིག་པ་ཡིན་ཞིང་། ཁ་སྐད་ནི་ཚིག་རིས་ཅུང་ཙམ་འགྱུར་བ་མ་གཏོགས་བོད་མངའ་རིས་ཕྱོགས་ཀྱི་ཁ་སྐད་དང་ཧ་ལམ་གཅིག་འདྲར་སྣང་།
ཡུལ་འདིའི་ལྷོ་མོན་བཙང་གསུམ་དང་འབྲུག་པ་ནེ་བལ་སོགས་ཀྱི་མི་རིགས་རྒན་དར་གཞོན་གསུམ་པོ་སྤྱི་བབ་ནས། སྐད་ཆ་བཤད་བདེ་ལ་འགྲོགས་བཟང་བ། ངག་འཇམ་ལ་གུས་ལུགས་ཡོད་པ། རོགས་བྱེད་ཅིང་དྲིས་ལན་ལེགས་པ། ཞི་འཇམ་བག་ལྷོད།སྙོམ་ཆུང་ཚུལ་མཐུན་སོགས་ཡ་རབས་བཟང་བོའི་གཤིས་སྤྱོད་ལྡན་པ་ཞེ་གཅིག་ཏུ་མཐོང་། ཡུལ་འདིའི་མི་རྣམས་ལ་ཆོས་སེམས་ལྡན་ཞིང་དཀོན་མཆོག་དང་སྤྲུལ་སྐུ་ལ་དད་ཞེན་ཟབ་པ། དགོན་པ་དང་གྲྭ་བར་གུས་བརྩི་ཆེ་བ་ཞིག་རེད། གཞི་བདག་དང་སྲུང་མ་ལའང་ཡིད་ཆེས་བྱེད་ཅིང་རེ་བ་བཅོལ་ནས་བསང་གསོལ་གཏོང་བ། ནང་མི་གྲོངས་ན་བདུན་ཚིགས་འདེད་པ། བཅའ་བ་རིམ་གྲོ་བགྱི་བ་སོགས་ནི་བོད་མི་བྱིངས་དང་གཅིག་པ་རེད།
འབྲས་གཞུང་གི་སློོབ་གྲྭ་དག་ན་བོད་ཡིག་སློབ་ཀྱིན་ཡོད་མོད། འབྲས་ལྗོངས་པའི་ཁ་སྐད་དང་བསྟུན་ནས་བྲི་སྟངས་མི་འདྲ་བ་འགའ་ཤས་གསར་སྣོན་བྱས་འདུག འབྲས་ལྗོངས་མངའ་སྡེའི་གཞུང་ཐམ་ག་ནི་སྔོན་གྱི་རྒྱལ་བོའི་སྐབས་ཀྱི་ཐམ་ག་དེ་རེད་ཟེར།ཐམ་གའི་ངོར་བོད་ཡིག་གི་(ཁམས་གསུམ་དབང་བསྡུས་)ཞེས་པའི་ཡི་གེ་བྲིས་འདུག འབྲས་གཞུང་མངའ་སྡེའི་བློན་ཆེན་(པ་བན་ཙམ་ལིང་)ནི་ལྷོ་མོན་རོང་གསུམ་གྱི་རོང་བའམ་ནེ་བལ་ཡིན་པའི་ནང་བ་ཞིག་རེད་ཟེར། ཁོང་ལོ་ངོ་སུམ་ཅུ་ལྷག་ལ་འོས་ཤོག་ལམ་ནས་འབྲས་གཞུང་མངའ་སྡེའི་བློན་ཆེན་ལ་བཞུགས་ཡོད་ཅིང་ཐེངས་རྗེས་མའི་བློན་ཆེན་དུ་འོས་འཐོབ་པ་ན། མི་ཚེ་གང་བོར་འབྲས་གཞུང་བློན་ཆེན་དུ་བསྡད་ཆོག་པའི་ཁྲིམས་ལུགས་ཡོད་པར་སྐད། ཁོང་ནི་འབྲས་ལྗོངས་རྒྱ་གར་འོག་ཚུད་རྗེས་ཀྱི་མངའ་སྡེ་འདིའི་བློན་ཆེན་གཉིས་པ་རེད་འདུག ཁོས་མངའ་སྡེ་གཞུང་ངོས་ནས་མི་མང་གི་དད་རྟེན་དུ། བྱང་འབྲས་ལྗོངས་རྭ་བོང་ལར། ཐུབ་པའི་སྐུ་ཆེན་པོ་མཐོ་ཚད་ཁྲུ་feet) ༡༣༠/ ཅན་ཞིག་དང་། ནུབ་འབྲས་ལྗོངས་ཀྱི་གནམ་རྩེ་རུ། སློབ་དཔོན་རིན་པོ་ཆེའི་སྐུ་ཆེན་པོ་མཐོ་ཚད་ཁྲུ་(feet)༡༣༥/ ཅན། ལྷ་དབང་ཕྱུག་གི་སྐུ་མཐོ་ཚད་ཁྲུ་(feet )༡༠༨/ ཅན་ཞིག་བཅས་བཞེངས་ཡོད་པས། མི་མང་ཚོས་དགའ་གུས་ཆེན་པོ་བྱེད་ཀྱིན་འདུག
འབྲས་ལྗོངས་ལ་དགོན་ཁག་ཅི་ཡོད།
ཤར་འབྲས་ལྗོངས་དང་། ལྷོ་འབྲས་ལྗོངས། ནུབ་འབྲས་ལྗོངས། བྱང་འབྲས་ལྗོངས་རྣམས་སུ་སྤྱིར་ན་དགོན་པ་བརྒྱ་དང་ལྔ་ཙམ་ཡོད་ལ། དེ་དག་ལས་ཆོས་བརྒྱུད་རྙིང་མ་ཡིན་པའི་དགོན་པ་དོན་བདུན། བཀའ་རྒྱུད་དགོན་པ་ཉེར་ལྔ། ས་སྐྱའི་དགོན་པ་གཅིག དགེ་ལུགས་དགོན་པ་གཅིག བོན་པོའི་དགོན་པ་གཅིག མཚམས་ཁང་དང་སྒྲུབ་ཁང་ཉེར་དྲུག རྒྱལ་ཁང་དང་ལྷ་ཁང་གྲངས་སོ་དྲུག མ་ཎི་ལྷ་ཁང་བརྒྱ་དང་ཉེར་དྲུག་བཅས་ཡོད། དགོན་པ་མང་བོ་ཞིག་ན་ཆོ་ག་ཕྱག་ལེན་དང་། རྒྱན་གཏོར་བཟོ། འབུད་རྡུང་དཀྲོལ་གསུམ། གསུང་རབས་ཀྱི་བརྡ་ཆད་དང་མཐུན་པའི་ཐ་སྙད་སྐད་ཡིག སུམ་རྟགས་དག་གསུམ་སོགས་སློབ་ཀྱིན་འདུག་ལ། བཤད་གྲྭ་རྣམས་སུ་རྩོད་པ་བཙུགས་ནས་གཞུང་ཆེན་ཁག་ལའང་སློབ་གཉེར་བྱེད་ཀྱིན་ཡོད། དེ་དག་ལས་འབྲས་ལྗོངས་ཡུལ་གྱི་དགོན་ཆེན་དྲུག་ནི། བླ་མ་ལྷ་བཙུན་ཆེན་པོས་ཕྱག་བཏབ་པའི་གསང་ཆེན་པདྨ་ཡང་རྩེ་དགོན། མངའ་བདག་སེམས་དཔའ་ཆེན་པོས་ཕྱག་བཏབ་པའི་བྲག་དཀར་བཀྲ་ཤིས་སྡིངས་དགོན། འཇིགས་མེད་དཔའ་བོས་ཕྱག་བཏབ་པའི་ཕན་བཟང་དགོན། ཆོས་རྒྱལ་བཞི་བ་འགྱུར་མེད་རྣམ་རྒྱལ་གྱིས་ཕྱག་བཏབ་པའི་རྭ་ལངས་ཀརྨ་རབ་བརྟན་གླིང་། རུམ་བཏེག་དགོན། ཕོ་ལྡང་དགོན་བཅས་ཡིན། དང་པོ་གསུམ་ཆོས་བརྒྱུད་རྙིང་མ་སྨིན་གླིང་ཡིན་ཞིང་། ཕྱི་མ་གསུམ་ཀརྨ་བཀའ་བརྒྱུད་ཡིན། ཆོས་རྒྱལ་བཞི་བ་འགྱུར་མེད་རྣམ་རྒྱལ་དྲང་སྲོང་གི་ཆ་བྱད་དུ་བརྫུས་ཏེ་བོད་ཡུལ་དུ་གནས་སྐོར་ལ་ཕེབས་སྐབས་མཚུར་ཕུ་ལ་བྱོན་པ་ན། ཀརྨ་སྐུ་འཕྲེང་བཅུ་གཉིས་པ་བྱང་ཆུབ་རྡོ་རྗེ་དང་མཇལ། བླ་མ་སྐུ་འཁོར་དང་བཅས་པས་རྒྱལ་པོ་ཡིན་པར་མཁྱེན་ཏེ་ཕེབས་བསུ་སྣེ་ལེན་གཟབ་རྒྱས་གནང་བར། ཆོས་རྒྱལ་གྱིས་བཀའ་དྲིན་རྗེས་དྲན་ཆེད་བཀའ་བརྒྱུད་པའི་དགོན་པ་ཞིག་གསར་བཞེངས་བྱེད་བགྱིའི་ཁས་ལེན་མཛད་པ་བཞིན་གོང་སྨོས་དགོན་པ་ཕྱི་མ་གསུམ་བཞེངས་སོ།། འབྲས་ལྗོངས་ལ་བསྟན་པ་སྔ་དར། བར་དར། ཕྱི་དར་གསུམ་བྱུང་ཡོད་པའི་གོང་སྨོས་དགོན་པ་དག་ཕྱི་དར་གྱི་སྐབས་ལ་གཏོགས་སོ།།
འབྲས་ལྗོངས་དང་བོད་གཞུང་དམངས་བར་གྱི་འབྲེལ་ལམ།
འབྲས་ལྗོངས་རྒྱལ་ཁབ་ཚུགས་པ་ནས་ད་ལྟའི་བར་དུ་བོད་གཞུང་དམངས་གཉིས་ལ་འབྲེལ་བ་ཤིན་ཏུ་ཟབ་ཅིང་། བོད་ཀྱི་བླ་སྤྲུལ་སྐྱེས་ཆེན་མང་པོ་གནས་འདིར་བྱོན་ནས་སྐྱེ་བོ་རྣམས་ལ་དམ་པའི་ཆོས་གསུངས་ཤིང་། དགེ་སྒྲུབ་དང་ཡ་རབས་ཀྱི་ལས་སུ་བསྐུལ་བ། ཆོས་སྡེ་དང་སྒྲུབ་མཆོད་མང་པོ་བཙུགས་པ། ལྷ་ཁང་དང་མཆོད་རྟེན་བཞེངས་པ། གནས་སྒོ་ཕྱེས་ཤིང་བྱིན་རླབས་མཛད་པ་སོགས་གང་ལ་ཅི་དགོས་ཀྱི་མཛད་པ་མང་དུ་བསྐྱངས་གནང་འདུག དེ་དག་ལ་འབྲས་ལྗོངས་རྒྱལ་བོ་རིམ་བྱོན་གྱིས། བསྙེན་བཀུར་དང་ཞབས་ཏོག་མཐུན་འགྱུར་བླ་མེད་གནང་བ་སོགས་ཕན་ཚུན་དམ་ཚིག་གཙང་ཞིང་མཐུན་སྒྲིལ་གྱི་མཛའ་བ་འོ་ཆུ་བཞིན་དུ་འདྲེས་པའི་བྱུང་བ་དག་ནི། འབྲས་ལྗོངས་པའི་དེབ་ཐེར་དག་ན་མཐོང་དུ་ཡོད་ཅིང་། ཡུལ་དེའི་སྐྱེ་བོ་དག་གི་ངག་ནས་གླེང་གིན་པའང་ཐོས་སོ།། ཁྱད་པར་དུ་༧ གོང་ས་ལྔ་བ་ཆེན་པོ་ནས་བཅུ་གསུམ་པའི་བར་གྱིས་འབྲས་མོ་ལྗོངས་ལ་ཕ་མས་བུ་ཕྲུག་བཞིན་དུ་སྲུང་སྐྱོབ་གནང་ཡོད་ཅེས། འབྲས་ལྗོངས་པ་ཡེ་ཤེས་དབང་ཕྱུག་གི་འབུམ་རམས་པའི་ཆེད་རྩོམ་འབྲས་ལྗོངས་གནས་ཀྱི་ལོ་རྒྱུས་སུའང་བྲིས་འདུག དེ་བཞིན་དུ་༧ གོང་ས་བཅུ་བཞི་བ་ཆེན་པོ་གནས་འདིར་ལན་མང་ཞབས་ཀྱིས་བཅགས་ཏེ། གསུང་ཆོས་དང་མཇལ་ཁའི་བཀའ་དྲིན་བསྐྱངས་ཤིང་མཐུན་འགྱུར་རོགས་རམ་སོགས་བརྩེ་གཟིགས་བཀའ་དྲིན་བླ་མེད་བསྩལ་ཡོད་པའི་གནས་ཚུལ་མང་དུ་བཀོད་འདུག སྐྱབས་བཅོལ་བ་ཞིག་གི་གནས་སྟངས་འོག་ཡོད་ནའང་༧ གོང་ས་མཆོག་གིས་དབུ་ཁྲིད་པའི་བོད་ཀྱི་དགོན་པ་དང་ཤེས་ཡོན་སློབ་གྲྭ་མང་བོར། འབྲས་ལྗོངས་པ་དང་། བལ་བོ། ལ་དྭགས། ཁུ་ནུ།གར་ཤ སྤི་ཏི། འབྲུག་པ་སོགས་ཡུལ་གྲུ་སྣ་ཚོགས་ནས་ཡོང་བའི་མི་རིགས་སོ་སོར་ཟས་གོས་གནས་མལ་གྱི་མཐུན་རྐྱེན་སྦྱར་ཐོག ཆོས་དང་རིག་གཞུང་སོགས་གནའ་དེང་གཉིས་ཀའི་ཤེས་ཡོན་སྣ་མང་བསླབས་ཏེ་བསྐྱངས་པའི་བཀའ་དྲིན་གྱི་ཚུལ་ཡང་།འདི་དང་མ་འོངས་གཉིས་ཀའི་ལོ་རྒྱུས་ནང་ཕན་ཚུན་གྱི་དགའ་ཞེན་དང་མཛའ་བ་མི་ལྷོད་ཅིང་དམ་ཚིག་དང་མཐུན་སྒྲིལ་མི་འཐོར་བའི་གཟུངས་ཤིག་ཏུ་གྱུར་ལོས་ཡོད་སྙམ་མོ།། དེ་འདྲའི་རྒྱུ་རྐྱེན་རྟེན་འབྲེལ་མང་བོ་ཞིག་ལས་ཡུལ་དེའི་སྐྱེ་བོ་རྣམས་ཀྱིས།སྤྱིར་ན་བོད་པ་རྣམས་དང་ལྷག་དོན་བོད་ཀྱི་བླ་མ་གྲྭ་བར་དགའ་ཞེན་ཆེན་པོ་བྱེད་ཅིང་། འབྲས་ལྗོངས་པ་རང་གིས་བྲིས་པའི་ལོ་རྒྱུས་དང་ཆེད་རྩོམ་དག་ཏུའང་ཕན་ཚུན་གྱི་མཛའ་བ་དང་བརྩི་བཀུར་མཚོན་པའི་རྗོད་ཚིག་ཡིད་དུ་འཐད་པ་མང་དུ་བསྟར་འདུག
༡༩༥༩/ ནས་སྐྱབས་བཅོལ་དུ་འབྱོར་བའི་བོད་པ་མང་བོ་ཞིག་འབྲས་ལྗོངས་ས་ཁུལ་ཁག་ཏུ་གནས་བཅས་ཤིང་རྭ་བོང་ལ་དང་རུམ་བཏེག་སོགས་ས་གནས་འགར་གཞིས་ཆགས་ཀྱང་བཙུགས་ཡོད། རྒྱལ་ས་སྒང་ཏོག་གི་ཟ་ཁང་ཚོང་ཁང་རྫིག་པོ་མང་བོ་ཞིག་བོད་ནས་འབྱོར་བ་ཚོའི་རེད་ཟེར་མོད། ས་གནས་གཞན་ཚོ་ལྟར་རུ་ང་དང་ཀོ་ལོང་ཕྲག་དོག་མེད་པར་བག་ལྷོད་བདེ་ཐང་ངེར་ད་ལ་ཐུག་གི་བར་མཉམ་སྡོད་བྱུང་བའང་ཡུལ་མི་རྣམས་ལ་ལེགས་གསོལ་དང་བསྔགས་བརྗོད་ཞུ་འོས་པ་ཞིག་རེད། འབྲས་ལྗོངས་སུ་སྔོན་ཆད་འབྲི་གཡག་དང་བ་ཕྱུག་མང་བོ་ཡོད་རབས་བཤད། ད་ལྟའང་ལ་ཆེན་ལ་ཆུང་གཉིས་སུ་འབྲི་གཡག་མང་བོ་འདུག་ཟེར། འབྲས་ལྗོངས་སུ་ཞིང་ས་གཅིག་ལ་ལོ་ཡི་ཁོར་མོ་ཡུག་ཏུ་རིམ་པར་བསྟུད་དེ་འབྲས་དང་། ནས། ཟར་མ། གྲོ།ལྒ། ཞོག་ཁོག་སོགས་གཅིག་གི་ས་བོན་བཏབ་ནས་ལོ་ཏོག་བསྡུས་མ་ཐག ཡང་ས་བོན་གཞན་ཞིག་བཏབ་ནས་ལོ་ཏོག་བསྡུ་བ་སོགས་ཞིང་འབྲས་དུས་བཞི་ལ་ལེན་རྒྱུ་ཡོད་པའི་ཞིང་ལས་ཐོན་སྐྱེད་ནི་ཕུན་སུམ་ཚོགས་པ་ཞིག་འདུག་མོད། དེང་སྐབས་ཞིང་ལས་བྱེད་མཁན་ཉུང་དུ་འགྲོ་བཞིན་པར་སྐད། འོན་ཏེ། ཚོང་ལས་དང་ལས་གླ་གཏགས་པ་སོགས་འཚོ་བ་རོལ་བའི་སྒོ་སྣ་ཚོགས་པ་ཞིག་བརྩམས་དང་རྩོམ་གྱིན་གདའོ།།
ཞེས་གདན་ས་རུམ་བཏེག་ཏུ་སངས་རྒྱས་མཉན་པ་རིན་པོ་ཆེའི་མདུན་སར་རྒྱལ་བའི་བཀའ་འགྱུར་གྱི་ལུང་ཞུས་ནས་དུས་ཡུན་ཟླ་བ་གཉིས་མ་ཟིན་ཙམ་ལ་འདུག་བགྱི་བྱུང་བའི་ཡུན་ལ། དཔལ་མཁའ་སྤྱོད་འབྲས་མོ་གཤོངས་ཀྱི་སྣོད་བཅུད་གཉིས་ཀས་ཕྲན་གྱི་ཡིད་ལ་དགའ་བ་དང་དུངས་པ་ཆེས་ཆེར་དྲངས་ཤིང་ཡི་རང་དང་སྨོན་པ་ངང་གིས་བསྐྱེད་བྱུང་བས་ཐུགས་རྗེ་ལེགས་འབུལ་གྱི་དོད་དུ་བྲིས་ཏེ་དྲ་ཚིགས་སུ་འགོད་འདོད་སྐྱེས་པ་ལགས། ༢༠༡༧/ ༡༢/ ༡ / ཉིན།


text:
༄༅།། ཨ་རིའི་སློབ་གསོའི་མཐོང་ཐོས།
ཐོས་ཡངས་ཀྱིས་བསྒྱུར།
ད་སྐབས། རིག་གནས་ལས་བརྒལ་བའི་ཕན་ཚུན་བརྗེ་རེས་བྱེད་པ་ཇེ་མང་ནས་ཇེ་མང་ཡིན། ཕན་ཚུན་བར་གྱི་མི་འདྲ་བ་རྒྱུས་ལོན་བྱས་ན། ང་ཚོ་རིག་གནས་མི་འདྲ་བར་གདོང་གཏོད་དུས་ཐག་གཅོད་ཀྱི་ནུས་པ་མཐོར་འདེགས་བྱེད་པར་ཕན་ལ། ལྷག་པར་དུ་འཛམ་གླིང་ཅན་གྱི་རྒྱབ་ལྗོངས་སུ། རྒྱལ་སྤྱིའི་མཐོང་རྒྱ་ལྡན་ཚེ་ང་ཚོས་དེ་ལས་བཟང་པོའི་འཛམ་གླིང་ས་ཆ་སོ་སོའི་སློབ་གསོའི་འཕེལ་ཕྱོགས་རྟོགས་པ་དང་། གོ་ལ་ཧྲིལ་བོའི་སློབ་གསོའི་འཕེལ་རྒྱས་ཀྱི“ས་ཁྲ”ཁོང་དུ་ཆུད་ཐུབ། དེ་ལས་ཀྱང་རང་ཉིད་ཀྱི་གནས་ས་དང་མ་འོངས་འཕེལ་རྒྱས་ཁྲོད་ཀྱི་གནས་ཐིག་གཏན་འཁེལ་བྱེད་ཐུབ། ཡིན་ལུགས་ཤེས་ན། དེ་ཡིན་པ་ཤེས་ལ། དེ་དེ་བཞིན་ཡིན་པའང་ཤེས་པས། ང་ཚོ་བསམ་བློ་ནས་བྱ་སྤྱོད་ལ་སྤུས་ཚད་སྟེང་ནས་ཐོད་རྒལ་ཞིག་ཡོད། རང་དབང་གི་བསིལ་རླུང་ནམ་ཡང་ལྡང་བ་ནི་ཨ་རིའི་སློབ་གསོས་སྲུང་འཛིན་བྱེད་པའི་འདུ་ཤེས་ཤིག་ཡིན། དེས་ན། ཨ་རིའི་སློབ་གསོའི་རང་དབང་དེ་གང་ནས་མཚོན་གྱིན་ཡོད་ཅེ་ན།
གཅིག སློབ་སྒྲུབ་རྣམ་པ་ནི་སྣ་མང་མཉམ་སྒྲུབ་བྱེད་པ་ཞིག་ཡིན།
ཨ་རི་ནི་གནས་སྤོར་གྱི་རྒྱལ་ཁབ་ཅིག་ཡིན་ལ། རྒྱལ་ཕྲན་མཉམ་འབྲེལ་ལམ་ལུགས་ཀྱི་རྒྱལ་ཁབ་ཅིག་ཀྱང་ཡིན། རིགས་རུས་མི་འདྲ་བ་འདྲེས་སྡོད་བྱེད་པའི་དངོས་ཡོད་གནས་ཚུལ་དང་ཁུལ་སོ་སོའི་སློབ་གསོའི་འཕེལ་རྒྱས་ཀྱི་ཆ་མི་སྙོམས་པའི་རྐྱེན་གྱིས་ཨ་རིའི་སྤྱི་དམངས་ཀྱིས་སློབ་གསོར་འཛིན་པའི་ལྟ་ཚུལ་ལའང་ཁྱད་པར་ཆེན་པོ་ཡོད། ས་ཁུལ་མི་འདྲ་བ་དང་། མི་ཚོགས་མི་འདྲ་བ། རིམ་པ་མི་འདྲ་བའི་སློབ་གསོའི་དགོས་མཁོ་ལྟར་ཨ་རིས་རབས་དང་རིམ་པའི་སྲིད་ཇུས་གཏན་འཁེལ་བྱས་ཡོད་དེ། kནས་སློབ་རིམ12(ཨ་རིས་ལག་བསྟར་བྱེད་པ་ནི་བྱིས་སྙོར་ཁང་དང་བཅས་པའི་ལོ་བཅུ་གཉིས་ཀྱི་འོས་འགན་སློབ་གསོ་ཡིན་ཏེ། kནི་བྱིས་སྙོར་ཁང་དང་། སློབ་ཆུང་སློབ་རིམ1-5པ། དམའ་འབྲིང་སློབ་རིམ6-8པ། མཐོ་འབྲིང་སློབ་རིམ9-12ཡིན།)པའི་སློབ་སྒྲུབ་རྣམ་པ་ནི་སྣ་མང་མཉམ་སྒྲུབ་བྱེད་པ་ཞིག་ཡིན།
བྱེ་བྲག་ཏུ་བཤད་ན། འཐེན་ཤུགས་སློབ་གྲྭའི་སྡེ་ཁག་གིས་ཁྱད་ཆོས་ལྡན་པའི་སློབ་སྒྲུབ་ཀྱིས་སློབ་མ་བསྡུ་ལེན་བྱེད་པ་ཡིན་ལ། འཐེན་ཤུགས་སློབ་གྲྭས་སློབ་མར་རང་གི་དགའ་ཕྱོགས་ལྟར་ཐུན་མིན་སློབ་ཚན་འདེམས་པའི་གོ་སྐབས་སྤྲོད་ཅིང་། དམིགས་བསལ་བཀའ་འཁྲོལ་སློབ་གྲྭ་ནི། ད་ལྟ་ཨ་རིའི་དུས་རབས་གསར་པའི་སློབ་གྲྭའི་མ་དཔེ་ལྟ་བུར་གྱུར་ཡོད། སློབ་གྲྭ་འདིར་ཕྱོགས་གཅིག་ནས་གཞུང་སྒྲུབ་སློབ་གྲྭའི་དྲང་སྙོམས་དང་དྲང་གཞག སློབ་རིན་དམའ་བའི་དགེ་མཚན་ཡོད་པ་དང་། ཕྱོགས་གཞན་ཞིག་ནས་སྒེར་བཙུགས་སློབ་གྲྭས་བདག་གཉེར་གྲུབ་འབྲས་གཙིགས་འཛིན་བྱེད་པའི་དགེ་མཚན་ཡང་ཡོད་པ་རེད། དུས་མཚུངས་སུ་སྣ་ཚོགས་གསར་གཏོད་ཀྱི་སློབ་གསོ་ཚོད་ལྟ་བྱེད་པར་སྐུལ་སྤེལ་བྱེད་བཞིན་ཡོད། རིགས་གསུམ་པ་ནི་སྒེར་བཙུགས་སློབ་གྲྭ་ཡིན། རིགས་བཞི་པ་ནི་གཞུང་བཙུགས་སློབ་གྲྭ་སྟེ། དབྱེ་ན་ལོ་ཧྲིལ་བོའི་སློབ་གྲྭ་དང་ཟླ་བརྒྱད་ཅན་གྱི་སློབ་གྲྭ་སྟེ་རིགས་གཉིས་ཡོད། རིགས་ལྔ་པ་ནི་ཁྱིམ་ཚང་སློབ་གྲྭ་ཡིན།
རྣམ་པ་མང་པོའི་སློབ་སྒྲུབ་ཀྱིས་ཨ་རིའི་སྤྱི་དམངས་ལ་གདམ་གསེས་རང་དབང་བྱིན་ཡོད་ལ། སློབ་མ་ཐམས་ཅད་ཀྱིས་སློབ་གསོ་མྱོང་བའི་ཁེ་དབང་ཡང་ཁག་ཐེག་བྱས་ཡོད། ཨ་རིའི་སློབ་གསོའི་དོ་དམ་ལམ་ལུགས་ནི་དབང་བགོ་ལམ་ལུགས་ཀྱི་སློབ་གསོའི་དོ་དམ་ཞིག་ཡིན། སློབ་གསོའི་སྲིད་འཛིན་དབང་ཆ་གཙོ་བོ་ཁུལ་སོ་སོ་ན་ཡོད། ཁུལ་སོ་སོས་གཙོ་བོ་སློབ་ཁུལ་སློབ་གསོ་ཨུ་ཡོན་ལྷན་ཁང་གིས་སློབ་ཁུལ་དེའི་སློབ་གསོའི་ལས་དོན་འགན་ཁུར་ནས་དོ་དམ་བྱེད་བཞིན་ཡོད། སློབ་གྲྭས་རང་གི་གནས་ཚུལ་དངོས་དང་བསྟུན་ནས་དོ་དམ་བྱེད་པ་ལས། གཅིག་གྱུར་གྱི་རྣམ་པ་ཞིག་གིས་ཚད་བཀག་ཐེབས་ཀྱིན་མེད། འདིས་སློབ་གསོར་ཚད་མཐོ་བའི་སྟེང་ནས་བཅིངས་པ་ལས་ལྷོད་གྲོལ་བཏང་ཡོད།
གཉིས། སློབ་ཚན་བཀོད་སྒྲིག་ནི་དོན་དངོས་དང་འཚམ་ལ་འབྲེལ་ཆགས་པ་ཡིན།
ཨ་རིས་སྒེར་གཤིས་ཅན་གྱི་སློབ་ཁྲིད་བྱེད་པ་དེར་གོང་བཀུར་བྱེད་དེ། སློབ་གསོའི་བཅའ་ཁྲིམས་སུ་བྱིས་པ་ཐམས་ཅད་ལ་རིན་མེད་དང་གཞི་རྩའི་སྟེང་ནས། མི་སྒེར་གྱི་འདོད་བློ་ལྟར་སློབ་གསོ་མྱོང་བའི་དབང་ཆ་ཡོད་པ་གཏན་ཁེལ་བྱས་ཡོད། དེ་བས། ཨ་རིའི་སློབ་གསོས་སློབ་ཚན་བཀོད་སྒྲིག་ཐད་ལའང་རྩལ་ཤུགས་གང་ལེགས་བཏོན་ཡོད་པ་རེད། ཨ་རིའི་སློབ་གྲྭ་ཆུང་འབྲིང་ལ་རྒྱལ་ཡོངས་གཅིག་གྱུར་གྱི་སློབ་ཁྲིད་རྩ་གནད་མེད་ལ། རྒྱལ་ཡོངས་རང་བཞིན་གྱི་གཅིག་གྱུར་སྒོས་རྩོམ་སྒྲིག་བྱས་པའི་བསླབ་དེབ་ཀྱང་མེད། འདིའི་དབང་གིས་ཁུལ་སོ་སོའི་སློབ་གསོར་ཡང་བར་སྟོང་ཞིག་བྱིན་ཡོད། དེའི་ཕྱིར་ཁུལ་སོ་སོས་ལོ་རིམ་རེ་རེར་སློབ་ཁྲིད་ཀྱི་དམིགས་ཚད་གཏན་ཁེལ་བྱས་ཡོད། སློབ་ཁུལ་རེ་རེའམ་ཐ་ན་སློབ་གྲྭ་རེ་རེར་བསླབ་དེབ་མི་འདྲ་བ་བདམས་པའི་དབང་ཆ་ཡོད་ལ། སློབ་གྲྭས་སློབ་ཚན་དང་འཚམ་པའི་སློབ་ཁྲིད་སྒྲིག་འཛུགས་ཀྱི་རྣམ་པ་ཐག་གཅོད་བྱས་ཆོག བསླབ་ཚན་དགེ་རྒན་ལ་བསླབ་དེབ་འདེམ་པ་དང་སློབ་ཁྲིད་ཀྱི་སྒྲིག་འཛུགས་རྣམ་པ་ཇི་ལྟ་བུ་ཞིག་སྤྱོད་པར་རང་དབང་ལྡན། སློབ་མས་ཀྱང་རང་ཉིད་ཀྱི་དགའ་ཕྱོགས་ལྟར་དགེ་རྒན་དང་སློབ་ཚན་འདེམ་ཆོག ས་གནས་མི་འདྲ་བར་བཙུགས་པའི་སློབ་ཚན་གཙོ་བོ་དག་ནི་ཕལ་ཆེར་གཅིག་འདྲ་ཡིན་ཞིང་། ལོ་རིམ་འཕར་བ་དང་བསྟུན་ནས་གཏིང་ཇེ་ཟབ་དང་རྒྱ་ཇེ་ཆེར་སྐྱེད་བཞིན་ཡོད།
གླེང་དགོས་པ་ཞིག་ནི། ཨ་རིའི་སློབ་གྲྭ་ཆུང་འབྲིང་གི་སློབ་གསོའི་འདུ་ཤེས་དང་སློབ་གསོའི་བྱེད་ཐབས། ལྷག་པར་དུ་སློབ་ཁྲིད་ལམ་ལུགས་ནི་དེའི་མཐོ་རིམ་སློབ་གྲྭར་སྦྲེལ་མཐུད་བྱས་ནས་གཅིག་རྒྱུན་གཅིག་འཛིན་བྱས་ཡོད། ཨ་རིའི་སློབ་ཆུང་སློབ་གསོས་གཞི་རྩའི་སྟེང་རོལ་རྩེད་ཀྱི་ཞོར་ལ་སློབ་གསོ་གཏོང་ཐབས་དེ་ལག་ཏུ་བསྟར་བ་ཞིག་ཡོད་དེ། བྱིས་པ་རྣམས་རྩེད་མོ་རྩེ་རྒྱུར་གཙོར་བྱས་ནས། རོལ་རྩེད་ཀྱི་ཁྲོད་ནས་སློབ་སྦྱོང་བྱེད་པ་ཡིན། སློབ་སྦྱོང་གི་ནང་དོན་ནི་དབྱིན་ཡིག་དང་ལུས་རྩལ། ལག་བཟོ་ཆུང་ཆུང་བཅས་གཙོ་བོ་ཡིན། རྩིས་རིག་ནི་ཧ་ཅང་སླ་མོ་ཡིན་ཏེ། སློབ་ཆུང་ལོ་རིམ་གསུམ་པའི་སློབ་མ་ཞིག་གིས་གྲངས་གནས་གཉིས་ཅན་གྱི་སྣོན་འཕྲིའི་འདྲི་གཞི་ཞིག་ལ་དུས་ཚོད་ཡུན་རིང་བཀོལ་བ་དང་། ལས་བྱ་ཡང་ཕལ་ཆེར་ཕྱེད་ཙམ་ནོར་འདུག་ཀྱང། འདི་ནི་ཨ་རི་ནས་བཤད་ན་གནས་ཚུལ་ཡ་མཚན་པ་ཞིག་གཏན་ནས་མ་ཡིན་ནོ། །
ཨ་རིའི་སློབ་གསོས་སློབ་ཚན་སློབ་ཁྲིད་ཀྱིས་འཚོ་བ(འཚོ་གནས། འཕེལ་རྒྱས)ལ་ཞབས་ཕྱི་སྒྲུབ་པའི་འདུ་ཤེས་དང་དུ་བླངས་ནས། སློབ་ཚན་བཀོད་སྒྲིག་གི་སྟེང་ནས་མིའི་འཕེལ་རྒྱས་གཞི་རྩར་བཟུང་ཡོད། ཁུལ་སོ་སོའི་སློབ་གྲྭ་ཆུང་འབྲིང་གི་སློབ་ཁྲིད་གཙོ་བོ་ལ་སྐད་ཡིག་དང་རྩིས་རིག ཚན་རིག སྤྱི་ཚོགས་རིག་པ། ཕྱི་སྐད། ལུས་རྩལ། སྒྱུ་རྩལ་བཅས་བསླབ་ཚན་སྣ་ཁ་བདུན་ཡོད། གཞན་རོགས་འདེགས་བསླབ་ཚན་ཡང་ཡོད་དེ། དཔེར་ན། གློག་ཀླད། ཁ་ལོ་སྒྱུར་བ། འཕྲུལ་ཆས་བཀོལ་སྤྱོད། རི་མོ་འབྲི་བ། རོལ་ཆས། པར་ལེན་སོགས་ཀྱི་སློབ་ཚན་ལྟ་བུའོ། ། མཐོ་འབྲིང་གི་སློབ་ཚན་བཀོད་སྒྲིག་ནི་དེ་བས་ཀྱང་རང་གཤིས་ཅན་གྱི་སློབ་གསོའི་ཁྱད་ཆོས་མངོན་ཏེ། སློབ་གྲྭ་ཐམས་ཅད་ཀྱིས་སློབ་སྐར་ལུགས་བཀོལ་བཞིན་ཡོད་པ་དང་། སློབ་གྲྭས་སློབ་མའི་ཆུ་ཚད་དང་དགའ་ཕྱོགས་ལྟར་ངེས་སྦྱོང་དང་འདེམ་སྦྱོང་གི་བསླབ་ཚན་བཀོད་སྒྲིག་བྱེད་ཅིང་། སློབ་ཁུལ་གྱིས་ལོ་རེར་དག་བཅོས་བྱས་པའི་མཐོ་འབྲིང་སློབ་ཚན་གྱི་དཀར་ཆག་ལ་ཤོག་ངོས་ཉིས་བརྒྱར་ཉེ་བ་ཡོད། འདེམ་ཆོག་པའི་སློབ་ཚན་ལ་སྣ་ཁ་ཉིས་བརྒྱ་ལྷག་ཡོད་པ་རེད། སློབ་མས་རང་གི་དགའ་ཕྱོགས་དང་ཆུ་ཚད་ལྟར་བསླབ་ཚན་འདེམ་ཆོག་པ་མ་ཟད། བསླབ་ཚན་གྱི་དཀའ་སླའི་ཚད་ཀྱང་སྙོམས་སྒྲིག་བྱེད་ཆོག
ཨ་རིའི་སློབ་གྲྭ་ཆུང་འབྲིང་གིས་སློབ་མའི་ཕྱོགས་ཡོངས་འཕེལ་རྒྱས་འབྱུང་བར་ཧ་ཅང་གཙིགས་སུ་འཛིན་ཏེ། སློབ་ཆུང་རིམ་པ་ནས་མགོ་བརྩམས་ཏེ་སློབ་གསོའི་སློབ་ཁྲིད་ཀྱི་འཆར་གཞི་མི་འདྲ་བ་ལག་ཏུ་བསྟར་ནས་རིམ་པ་མི་འདྲ་བ་དང་རིགས་སྣ་ཚོགས་ཀྱི་སློབ་མའི་རང་གཤིས་ཀྱི་ཁྱད་ཆོས་ལ་བསྟུན་པའི་སྐྱེད་སྲིང་བྱེད་བཞིན་ཡོད། འདི་ནི་ཨ་རིའི་མཐོ་རིམ་སློབ་གསོས་སྣེ་འཁྲིད་བྱས་པར་འབྲེལ་བ་དམ་པོ་ཡོད་པ་རེད། ཨ་རི་ན་སློབ་གྲྭ་ཆེན་མོས་སློབ་མ་སྡུད་སྐབས་བསླབས་འབྲས་ལ་བལྟ་བ་མ་ཟད། དེའི་ཕྱོགས་བསྡུས་སྤུས་ཚད་ལའང་བལྟ་བ་རེད། དཔེར་ན་སློབ་མའི་སྦྱངས་འབྲས་ཀྱི་ཆ་སྙོམས་སྐར་གྲངས་དང་། SATདང་ཡང་ནACTཡི་རྒྱུགས་འབྲས། མི་སྒེར་གྱི་ནུས་རྩལ། མགོ་ཁྲིད་ཀྱི་ནུས་པ། སྡེ་ཁུལ་ཞབས་ཕྱིའི་རྣམ་འགྱུར་སོགས་ནི་སློབ་ཆེན་གྱིས་སློབ་མ་སྡུད་སྐབས་སུ་བལྟ་དགོས་པའི་ཆ་རྐྱེན་ཡིན།
གསུམ། མཐར་ཐུག་གི་དམིགས་འབེན་ནི་མིའི་འཕེལ་རྒྱས་ཡིན།
“སློབ་གསོས་ཁྱོད་ཀྱིས་སྒྲུབ་འདོད་པའི་ལས་དེ་གང་ཡིན་པ་རོགས་བྱས་ནས་རྒྱུས་ལོན་བྱེད་རིགས་ཤིང་། དེའི་རྗེས་སུ་ཁྱོད་ཀྱིས་རང་གཤིས་མི་ཚེ་གང་བོར་སྒྲུབ་རིན་ཡོད་པའམ་དོན་སྙིང་ཡོད་པའི་ལས་དེ་ཧུར་ཐག་གིས་སྒྲུབ་པ་དེ་རེད། དེ་ལྟ་མིན་ན་ཁྱོད་ཀྱིས་མི་ཚེ་ནི་ཡ་ང་བར་རོལ་བ་ལས་མ་འདས།”ཞེས་ཧིན་རྡུའི་མཚན་ཉིད་རིག་པ་སྨྲ་བ་ཁེ་ལི་ཞི་ན་མུའུ་ཐེས《ང་ཚོར་ཇི་ལྟ་བུའི་སློབ་གསོ་མཁོ་བ་རེད》ཅེས་པའི་རྩོམ་ཡིག་ལས་འདི་ལྟར་གདམས་ཡོད། སློབ་གསོ་ངོ་མ་ནི་མི་གཤིས་ཅན་གྱིས་ཕྱུག་ཅིང་རྣམ་ཤེས་ཡོད་པའི་སློབ་གསོ་ཞིག་ཡིན་འོས་ཏེ། སློབ་གསོའི་ཆོས་ཉིད་ཁོང་དུ་ཆུད་པ་དང་། སློབ་གསོའི་ཆོས་ཉིད་ལ་བརྩི་འཇོག་བྱེད་པ། མི་གཞི་རྩར་བྱེད་པའི་སློབ་གསོ་ཞིག་དང་། སློབ་མ་བདེ་ཐང་ངང་འཚར་ལོངས་འབྱུང་བར་ཞབས་ཕྱི་སྒྲུབ་པའི་སློབ་གསོ་ཞིག་དང་། རྒྱལ་ཁབ་དང་སྤྱི་ཚོགས་འཕེལ་རྒྱས་ལ་ཞབས་ཕྱི་སྒྲུབ་པའི་སློབ་གསོ་ཞིག་ཡིན་དགོས་སོ། །
བྱིས་དུས་དྲན་ཚེ། ཁྱིམ་བདག་དང་དགེ་རྒན་གྱིས་རྒྱུན་དུ“ཁྱོད་ལག་ཆགས་ན་ཅི་ཞིག་བསྒྲུབ་འདོད”ཅེས་འདྲི། ཞིབ་ཏུ་བསམ་ན། དྲི་བ་དང་ཅི་ཞིག་བསྒྲུབ་པའི་འབྲས་བུའི་བར་དུ་འདུན་མ་དེ་དངོས་ཡོད་དུ་འགྱུར་བའི་སྦྲེལ་ཟམ་ཞིག་མེད་པ་དང་། གོམ་པ་རིམ་བགྲོད་ཀྱི་མི་ཚེའི་འཆར་འགོད་ཅིག་དང་། སློབ་མར་ཉམས་ཞིབ་ཀྱི་ཕྱོགས་ནས་མུ་མཐུད་དུ་རང་ཉིད་ངོས་འཛིན་པ་དང་། རང་གི་མི་ཚེའི་འབྱུང་འགྱུར་གསལ་བོར་བྱེད་པའི་སྣེ་ཁྲིད་ཅིག་མེད་པ་རེད། དེ་ལས་ཀྱང་གལ་ཆེ་བ་ནི་ནར་སོན་པའི་བརྒྱུད་རིམ་ནང་བྱིས་པ་རྣམས་ལ་ངང་གིས་སྨིན་པའི་དུས་ཚོད་སྤྲད་དེ། ཁོ་ཚོར་དལ་མོར་ལས་འགན་ཁུར་དུ་བཅུག་སྟེ། ཁོ་ཚོའི་དོན་སྙིང་ལྡན་པའི་ཚོར་བ་དང་གནས་པའི་ཚོར་བ་དེ་འདེགས་པའི་རིན་ཐང་ལྟ་བ་ཞིག་མེད་པ་དེ་ཡིན།
ཕྱོགས་ཡོངས་འཕེལ་རྒྱས་དང་རང་གཤིས་འཕེལ་རྒྱས་གཉིས་མཉམ་དུ་བྱེད་པ་ནི་ཨ་རིའི་སློབ་གྲྭ་ཆུང་འབྲིང་སློབ་གསོའི་དམིགས་ཡུལ་གཙོ་བོ་ཡིན་ཏེ། ཕྱོགས་ཡོངས་འཕེལ་རྒྱས་ནི་མི་གཤིས་ཡག་པོ་ཞིག་འཛོམ་པར་བྱེད་པའི་སློབ་གསོའི་སྟེང་ནས་མངོན་པ་དང་། རང་གཤིས་འཕེལ་རྒྱས་ཀྱིས་སློབ་མ་རང་ཉིད་ལ་ཤེས་བྱ་འཛོམས་པ་དང་། ནུས་པ་ཡོད་པ། རིན་ཐང་ལྟ་བ་ལྡན་པ་བཅས་སུ་གཏོང་བ་ཡིན། ཨ་རིའི་སློབ་གྲྭ་ཆུང་འབྲིང་གིས་སློབ་མ་ཚང་མ་གཅིག་མཐུན་གྱིས་གཏན་འཁེལ་བྱས་པའི་ཁྱད་འཕགས་ཀྱི་ཚད་གཞི་ལ་སླེབས་དགོས་པའི་རེ་བ་མི་འདོན་པར། སློབ་མར་རོགས་རམ་བྱས་ཏེ་སྣ་མང་ཕུན་ཚོགས་ཀྱི་བྱ་འགུལ་ཁྲོད་མི་ཚེའི་ཉམས་ཞིབ་སྣ་ཚོགས་མྱངས་ཏེ། རང་ཉིད་དགའ་བའི་ལས་རིགས་ཀྱི་ཁ་ཕྱོགས་འཚོལ་དུ་འཇུག་པ་དང་། སློབ་མ་ཚོས་སློབ་གྲྭར་བསླབས་པའི་ཤེས་བྱ་ནི་རང་ཉིད་དགའ་བའི་སློབ་ཚན་ཡིན་ལ། རང་ཉིད་ཀྱི་ལས་རིགས་ཀྱི་ཆེད་དུ་གྲ་སྒྲིག་བྱེད་པའང་ཡིན་ནོ། །
ཨ་རིས་སློབ་མའི་ཀུན་སྤྱོད་བསམ་ཚུལ་དང་། སྤྱི་དམངས་འདུ་ཤེས། སྤྱི་ཚོགས་ཁུར་སེམས་བཅས་ཀྱི་སྐྱེད་སྲིང་ནི་སྤྱི་ཚོགས་དང་མཉམ་སྐྱོད་མཉམ་དར་བྱེད་པ་རེད། ཨ་རིའི་སློབ་ཆེན་གྱིས་སློབ་མ་སྡུད་སྐབས་སློབ་མ་དེས་མི་གཞན་ལ་རིན་མེད་ཞབས་ཕྱི་བསྒྲུབས་ཏེ་བྱས་རྗེས་བཞག་ཡོད་མེད་ཀྱི་བརྒྱུད་རིམ་ལ་བལྟ་བ་གཙིགས་སུ་འཛིན་པ་རེད། སློབ་གྲྭ་ཕྱོགས་ནས་ཁོ་ཚོས་བསྡུས་པའི་སློབ་མ་ནི་མ་འོངས་པར་སྤྱི་ཚོགས་ལ་བྱས་རྗེས་འཇོག་པའི་མི་རུ་འདོད་བཞིན་ཡོད། རིན་ཐང་ལྟ་བ་འདིས་ཨ་རི་ནས་མི་རབས་ནས་མི་རབས་ལ་གཏིང་ཟབ་པའི་ཤན་ཤུགས་ཐེབས་ཡོད་པ་རེད། ད་ལྟ། འོས་ལས་སྙིང་སྟོབས་ནི་ཨ་རིའི་སྤྱི་ཚོགས་སུ་གཞན་ན་མེད་པའི་རིག་གནས་ཀྱི་ནང་དོན་ཞིག་ཏུ་གྱུར་ཡོད། སློབ་འབྲིང་ནས་བཟུང་ཨ་རིའི་སློབ་གྲྭས་སློབ་མ་རྩ་འཛུགས་བྱས་ཏེ་སྤྱི་ཚོགས་སུ་ཞུགས་ཏེ། རྣམ་པ་སྣ་ཚོགས་ཀྱི་འོས་ལས་བྱ་འགུལ་བསྒྲུབ་ཏུ་འཇུག་པ་མ་ཟད། སློབ་སྐར་དུ་རྩི་བ་རེད། འོས་ལས་སྒྲུབ་པ་ནི་ཨ་རིའི་སློབ་མའི་ངེས་སྦྱོང་སློབ་ཁྲིད་ཅིག་ཡིན། སྤྱི་ཚོགས་ལག་ལེན་གྱི་བྱ་འགུལ་འདི་ལྟ་བུའི་ཁྲོད། སློབ་མའི་གནས་པའི་ཚོར་པ་དང་། ལས་འགན་ཁུར་སེམས། དོན་སྙིང་ལྡན་པའི་ཚོར་པ། རིན་ཐང་ཚོར་པ་རིམ་བཞིན་བསྐྱེད་དེ་ཤུགས་དྲག་ཏུ་གཏོང་བཞིན་ཡོད་དོ། །
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
ཆོས་དད་རང་མོས་སྲིད་ཇུས་ཟེར་བ།
ཆོས་དད་རང་མོས་སྲིད་ཇུས།
སྤྱི་ལོ1951ལོར་བོད་ལ་ཞི་བས་བཅིངས་འགྲོལ་བཏང་བ་དང༌། སྤྱི་ལོ1965ལོར་བོད་རང་སྐྱོང་ལྗོངས་བཙུགས་ཚུན་དང༌། ལྷག་པར་དུ་བསྒྱུར་བཅོས་སྒོ་འབྱེད་བྱས་ཚུན། རིག་གནས་གསར་བརྗེ་ཆེན་པོའི་རིང་ཕུད། ཆོས་དད་རང་མོས་ཀྱི་སྲིད་ཇུས་སྔ་བར་ཕྱི་གསུམ་དུ་ལག་བསྟར་བྱེད་པ་དང་བོད་ཀྱི་རྒྱ་ཆེའི་དགེ་འདུན་པ་རྣམ་ས་དང་ཆོས་དད་མང་ཚོགས་ཚོས་ཀྲུང་དབྱང་གི་ཆོས་དད་རང་མོས་ཀྱི་སྲིད་ཇུས་ལ་བརྩི་བཀུར་དང་བློ་ཡིད་ཚིམ་པོ་བྱེད་ཀྱི་ཡོད་པ་རེད།
ཏང་དང་སྲིད་གཞུང་གིས་བཅའ་ཁྲིམས་དང་ལག་ལེན་གྱི་ཐོག་ནས་བོད་ཀྱི་མི་རིགས་ཁག་གི་མི་དམངས་ཚོས་རང་ཉིད་ཀྱི་སྲོལ་རྒྱུན་ཡུལ་སྲོལ་གོམས་གཤིས་ལྟར་འཚོ་བ་སྐྱེལ་བ་དང་སྤྱི་ཚོགས་ཀྱི་བྱེད་སྒོ་སྤེལ་བའི་དབང་ཆར་བརྩི་འཇོག་དང་འགན་སྲུང་བྱེད་པ་དང༌། ཁོང་ཚོས་རང་ཉིད་ཀྱི་འདོད་མོས་ལ་བཞིན་རྒྱུན་ལྡན་གྱི་ཆོས་ལ་དད་པ་བྱེད་པ་དང་མཆོད་འབུལ་བྱེད་པ། ཆོས་ལུགས་ཀྱི་བྱེད་སྒོ་དང་དམངས་ཁྲོད་དུས་ཆེན་གྱི་བྱེད་སྒོའི་ནང་ཞུགས་པའི་དབང་ཆར་བརྩི་འཇོག་དང་འགན་སྲུང་བྱས་ཡོད། བོད་རིགས་མང་ཚོགས་ཚོས་བོད་རིགས་ཀྱི་རྒྱན་གོས་དང༌། བཟའ་བཏུང༌། སྡོད་ཁང་བཅས་ཀྱི་སྲོལ་རྒྱུན་རྣམ་པ་དང་ཉམས་འགྱུར་སྲུང་འཛིན་བྱེད་པ་དང་ཆབས་ཅིག ཟས་གོས་འགྲོ་སྡོད་བཞི་དང༌། མནའ་མ་བསུ་ལེན་དང་གཤིན་པོའི་འདས་མཇུག་སོགས་ཕྱོགས་གང་ཅིའི་ཐད་དེང་རབས་རིག་གནས་ཀྱི་གོམས་སྲོལ་གསར་པ་མི་ཉུང་བ་བསྡུ་ལེན་བྱས་ཡོད་པས། བོད་ལྗོངས་མི་དམངས་ཀྱི་འཚོ་བ་ཕུན་སུམ་ཇེ་ཚོགས་སུ་ཕྱིན་ཡོད། ལོ་ལྟར་ས་གནས་ཁག་གི་མང་ཚོགས་ཀྱིས་དུས་ཆེན་གཏོང་བ་དང་འདུ་འཛོམས་བྱེད་པའི་ནང༌། སྲོལ་རྒྱུན་གྱི་དམངས་སྲོལ་དུས་ཆེན་མང་པོ་ཡོད་ལ། དགོན་སྡེའི་ཆོས་ལུགས་དུས་ཆེན་ཡང་མང་པོ་ཡོད་ཅིང། རྒྱལ་ཡོངས་དང་དེ་བཞིན་འཛམ་གླིང་རང་བཞིན་གྱི་གསར་དར་གྱི་དུས་ཆེན་དང་འདུ་འཛོམས་ཀྱང་ཡོད། དེང་རབས་ཤེས་དཔལ་གྱི་བསམ་བློ་གསར་པ་དང༌། རིག་གནས་གསར་པ་དེ་བོད་ཀྱི་སྲོལ་རྒྱུན་གྱི་ཕུལ་བྱུང་རིག་གནས་དང་ཕན་ཚུན་ཟུང་དུ་འབྲེལ་བས།
བོད་ལྗོངས་སུ་མི་རིགས་ཀྱི་ཁྱད་ཆོས་ལྡན་ལ་དུས་རབས་ཀྱི་སྙིང་སྟོབས་མཚོན་པའི་དར་་་སྲོལ་གསར་པ་དང་གོམས་གཤིས་གསར་པ་ཆགས་ཡོད་པ་རེད། རྒྱ་ཆེའི་མང་ཚོགས་ཚོའི་ཆོས་དད་རང་མོས་ལ་བརྩི་འཇོག་དང་སྲུང་སྐྱོབ་ཐོབ་པ་དང། བོད་རྒྱུད་ནང་བསྟན་གྱི་གྲུབ་མཐའ་ཁག་གི་དད་པའི་ཁྱད་ཆོས་དང༌། ཆོས་ལུགས་ཀྱི་སྲོལ་རྒྱུན་ལའང་བརྩི་འཇོག་དང་སྲུང་སྐྱོབ་ཐོབ་ཡོད་པས། བོད་ཀྱི་སེར་སྐྱ་མང་ཚོགས་ཚོའི་བསྔགས་བརྗོད་ཐོབ་ཡོད་པ་རེད། བོད་དུ་དམངས་གཙོའི་བཅོས་བསྒྱུར་བྱས་རྗེས། བོད་ཀྱི་རིག་དངོས་དང༌། གནའ་ཤུལ། དགོན་སྡེ་བཅས་ཚང་མ་སྲུང་སྐྱོབ་ཡག་པོ་བྱུང་ཡོད། རྒྱལ་སྲིད་སྤྱི་ཁྱབ་ཁང་གིས་ད་དུང་ཕོ་བྲང་པོ་ཏཱ་ལ་དང༌། སེ་འབྲས་དགའ་གསུམ། གཙུག་ལག་ཁང༌། གདན་ས་བཀྲ་ཤིས་ལྷུན་པོ་སོགས་རྒྱལ་ཁབ་ཀྱི་གཙོ་གནད་རིག་དངོས་སྲུང་སྐྱོབ་སྡེ་ཚན་ནང་བཅུག་ཡོད་པ་རེད། སྤྱི་ལོ1960ལོར། པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་གིས་དགོན་སྡེ་བསྒྱུར་བཅོས་ཀྱི་བྱ་ཐབས་དོན་ཚན་ལྔ་བཏོན་གནང་བ་སྟེ། གཅིག་ནས་བཤུ་གཞོག་སྤོང་བ་དང་བཀས་བཀོད་རྒྱུད་འཛིན་གྱི་དམིགས་བསལ་དབང་ཆ་མེད་པར་བཟོ་དགོས་པ། གཉིས་ནས་དམངས་གཙོའི་དོ་དམ་བྱེད་དགོས་པ། གསུམ་ནས་སྲིད་གཞུང་གི་བཀའ་ཁྲིམས་ལག་བསྟར་བྱེད་པ་དང༌། དགོན་པའི་ནང་བཀའ་ཁྲིམས་ལག་བསྟར་བྱེད་དགོས་པ། བཞི་ནས་དགེ་འདུན་པ་ཐོན་སྐྱེད་ནང་བཞུགས་དགོས་པ། ལྔ་ནས་བགྲེས་སོང་དང་གཅོང་ཅན་དང་ཆོས་ཞབས་པ་བཅས་ཀྱི་དགེ་འདུན་པའི་འཚོ་བ་སྲིད་གཞུང་ནས་འགན་ལེན་བྱེད་དགོས་པ་བཅས་ཡིན་པ་རེད། པཎ་ཆེན་རིན་པོ་ཆེའི་གྲོས་འགོ་དེ་སྲིད་གཞུང་གིས་དང་ལེན་གནང་བ་དང༌། ཕྱིས་སུ་ལས་དོན་ནང་ལག་བསྟར་བྱས་ཡོད།
སྲིད་གཞུང་གིས་ཆོས་ལུགས་གྲུབ་མཐའ་ཁག་ཚང་མར་ཕྱོགས་རིས་མེད་པ་དང༌། འདྲ་མཉམ་གྱི་ལྟ་སྟངས་འཛིན་པའི་སྲིད་ཇུས་ལག་བསྟར་བྱས་པ་དང༌། དགོན་སྡེའི་དགེ་འདུན་རྣམས་ཀྱིས་དམངས་གཙོའི་འདེམས་བསྐོ་བྱས་པ་བརྒྱུད། དམངས་གཙོ་བདག་གཉེར་ཨུ་ཡོན་ལྷན་ཁང་ངམ་དམངས་གཙོ་བདག་གཉེར་ཚོགས་ཆུང་བཙུགས་ནས། ཆོས་ལུགས་བྱ་དོན་ལ་རང་ཉིད་ནས་དོ་དམ་བྱེད་པ་དང་རང་རང་ནས་ཆོས་ལུགས་བྱེད་སྒོ་སྤེལ་གྱི་ཡོད་པ་རེད། དེ་ནས་བཟུང༌། བོད་ཀྱི་རྒྱ་ཆེའི་སེར་སྐྱ་མང་ཚོགས་ལ་ཆོས་དད་རང་མོས་དང་གཞི་རྩའི་འགྲོ་བ་མིའི་ཐོབ་ཐང་དངོས་སུ་རགས་ཡོད། སྤྱི་ལོ1966ལོ་ནས་སྤྱི་ལོ1976ལོའི་བར། བོད་ལྗོངས་འདི་ཉིད་ཀྲུང་གོའི་ས་ཁུལ་གཞན་དག་དང་འདྲ་བར། ལོ་བཅུའི་རིག་གནས་གསར་བརྗེ་ཆེན་པོ་བརྒྱུད་ཡོད། ཟང་ཟིང་ཆེན་པོ་དེའི་ནང༌། ཆོས་དད་རང་མོས་ཀྱི་སྲིད་ཇུས་ལག་བསྟར་བྱ་རྒྱུར་འགོག་རྐྱེན་དང་གཏོར་བཤིག་ཐེབས་ཡོད་པ་དང༌། མཇུག་འབྲས་ངན་པ་ཚབས་ཆེན་བཟོས་ཡོད། འོན་ཀྱང་ཟང་ཟིང་འཇུག་འགྲིལ་རྗེས། ཀྲུང་དབྱང་སྲིད་གཞུང་གིས་ཟིང་བཅོས་ཡོ་བསྲང་གནང་ཏེ། ཆོས་དད་རང་མོས་ཀྱི་སྲིད་ཇུས་ཚུད་པའི་སྲིད་ཇུས་ཁག་ཁྱོན་ཡོངས་ནས་སྐྱར་དུ་དོན་འཁྱོལ་གནང་བ་རེད། རིག་གནས་གསར་བརྗེ་ཆེན་པོས་བཟོས་པའི་གྱོང་གུན་གསབ་ཆེད། སྤྱི་ལོ1979ལོ་ནས་བཟུང༌། ཀྲུང་དབྱང་སྲིད་གཞུང་གིས་སྔ་ཕྱིར་མ་དངུལ་སྒོར་དུང་ཕྱུར7ལྷག་ཙམ་བཏང་ནས་བོད་ཀྱི་དགོན་སྡེ་དང༌། གདུང་རྟེན་ལྷ་ཁང་སོགས་ཆོས་ལུགས་བྱེད་སྒོ་སྤེལ་ཡུལ་ཉམས་གསོ་བྱས་པ་རེད། སྙན་གྲགས་ཆེ་བའི་ལྷ་ལྡན་གྱི་གདན་ས་ཆེན་པོ་གསུམ་དང༌། བཀྲ་ཤིས་ལྷུན་པོ་དགོན་པ། ས་སྐྱ་དགོན་པ། གཙུག་ལག་ཁང༌། བསམ་ཡས་དགོན་པ། ཞྭ་ལུ་དགོན་པ། དེ་མིན་དགོན་སྡེ་འབྲིང་ཆུང་མང་པོ་ཚད་གཞི་མི་འདྲ་བའི་ཉམས་གསོ་བྱས་ཡོད།
སྤྱི་ལོ1985ལོར་རྒྱལ་ཁབ་ནས་སླར་ཡང་ཆེད་དངུལ་བཏང་ནས་པཎ་ཆེན་སྐུ་ཕྲེང་ལྔ་པ་ནས་དགུ་པའི་བར་གྱི་མཆོད་ཁང་ཤར་བཀྲ་ཤིས་རྣམ་རྒྱལ་ཉམས་གསོ་ཞུས་པ་དང༌། སྤྱི་ལོ1988ལོའི་ཟླ12པར་ཉམས་གསོའི་ལས་གྲ་དགོན་སྡེ་ཉམས་གསོའི་ལས་གྲའི་ནང༌། མ་དངུལ་གཏོང་མང་ཤོས་དང༌། དཀའ་ཚེགས་ཆེ་ཤོས་ནི་མཚན་སྙན་འཛམ་གླིང་ཡོངས་སུ་ཁྱབ་པའི་ཕོ་བྲང་པོ་ཏཱ་ལ་ཡིན་པ་རེད། སྤྱི་ལོ1988ལོའི་ཟླ10པར། རྒྱལ་སྲིད་སྤྱི་ཁྱབ་ཁང་གིས་ཆེད་དངུལ་བཏང་ནས་ཕོ་བྲང་པོ་ཏཱ་ལ་ཉམས་གསོ་བ་རྒྱུའི་གཏན་འབེབས་གནང་བ་མ་ཟད། ཆེད་མངགས་ཉམས་གསོའི་འགོ་ཁྲིད་ཚོགས་ཆུང་བཙུགས་ནས། རིགས་གཅིག་མཁས་པ་དང་མི་རིགས། ཆོས་ལུགས་མི་སྣ་བཅས་སྒྲིག་འཛུགས་བྱས་ཐོག ཚན་རིག་དང༌། སྲོལ་རྒྱུན། མི་རིགས་ཀྱི་ཁྱད་ཆོས། ཆོས་ལུགས་བཅས་ལ་བརྩི་འཇོག་བྱེད་པའི་རྩ་དོན་འོག སྔར་ཡོད་ཁྱད་ཆོས་མི་ཉམས་པ་དང༌། རྙིང་པ་དེ་རྙིང་པ་ལྟར་འཇོག་རྒྱུ་དམིགས་ཡུལ་དུ་བཟུང་ནས། དུས་ཡུན་ལོ་ལྔའི་རིང་གི་ཉམས་གསོའི་ལས་ཀ་བྱེད་འགོ་ཚུགས་པ་རེད། སྤྱི་ལོ1989ལོ་ནས་སྤྱི་ལོ1994ལོའི་བར། རྒྱལ་ཁབ་ནས་སྔ་ཕྱིར་མ་དངུལ་སྒོར་བྱེ་བ་ལྔ་དང་ས་ཡ་ལྔ་ལྷག་ཙམ་དང་དེ་བཞིན་གསེར་དངུལ་སོགས་འབོར་ཆེན་བཏང་བ་དང་སྦྲགས་བོད་རིགས་ལག་ཤེས་བཟོ་པ་དང་དོ་དམ་མི་སྣས་གཙོ་བོ་བྱེད་པ་དང༌། ནང་སའི་ཆེད་ལས་ལག་རྩལ་མི་སྣས་མཛུབ་ཁྲིད་བྱེད་པའི་བཟོ་སྐྲུན་ལག་རྩལ་དཔུང་ཁག་སྒྲིག་འཛུགས་བྱས་ཏེ། ཕོ་བྲང་པོ་ཏཱ་ལར་གཙོ་གནད་ཉམས་གསོ་ཐེངས་དང་པོ་བྱས་ཤིང༌། དེ་ནི་ཀྲུང་གོའི་རིག་དངོས་སྲུང་སྐྱོབ་ལོ་རྒྱུས་ཐོག་བྱུང་མྱོང་མེད་པ་ཞིག་རེད། སྤྱི་ལོ2002ལོའི་ཟླ6པར། ཀྲུང་གོ་གསར་པ་དབུ་བརྙེས་ཚུན་བོད་ཀྱི་རིག་དངོས་སྲུང་སྐྱོབ་ཉམས་གསོའི་ལས་གྲ་ཆེ་ཤོས་སྟེ། ཕོ་བྲང་པོ་ཏཱ་ལ་དང༌། ནོར་བུ་གླིང་ཁ། ས་སྐྱ་དགོན་པ་བཅས་གཙོ་གནད་དུ་རིག་དངོས་སྲུང་སྐྱོབ་སྡེ་ཚན་ཆེན་པོ་གསུམ་ལ་སྲུང་སྐྱོབ་དང་ཉམས་གསོ་བྱེད་པའི་ལས་གྲ་དངོས་སུ་འགོ་ཚུགས་པ་དང༌། ལས་གྲ་དེར་ཁྱོན་མ་དངུལ་བསྡོམས་སྒོར་དུང་ཕྱུར་གསུམ་དང་བྱེ་བ་གསུམ་ལྷག་ཙམ་བཏང་བ་དང༌། དེའི་ནང་ཕོ་བྲང་པོ་ཏཱ་ལའི་ཉམས་གསོའི་མ་དངུལ་སྒོར་དུང་ཕྱུར་གཅིག་དང་བྱེ་བ་བདུན་ཟིན་གྱི་ཡོད་པ་རེད།
མིག་སྔར། བོད་ལྗོངས་སུ་སྒོ་ཕྱེ་བའི་དགོན་སྡེ་དང་ཆོས་ལུགས་བྱེད་སྒོ་སྤེལ་ཡུལ་ཁྱོན་བསྡོམས1700ལྷག་ཙམ་ཡོད་པ་དང༌། དགོན་བཞུགས་དགེ་འདུན་པ་ཁྱོན་4600ལྷག་ཙམ་ཡོད་པ་རེད། སྤྱི་ལོ1984ལོར། བོད་རང་སྐྱོང་ལྗོངས་སྲིད་གཞུང་ནས་ཆེད་དངུལ་སྒོར་ལྔ་འབུམ་པའི་བོད་ཡིག་དུས་དེབ་གཉེར་ནས། ཆེད་མངགས་ནང་རིག་པའི་ཞིབ་འཇུག་དང་དགོན་སྡེའི་ལོ་རྒྱུས་ཞིབ་འཇུག་གི་རྩོམ་ཡིག་བཀོད་པ་མ་ཟད། སྔ་ཕྱིར་ལྡེའུ་ཆོས་འབྱུང་དང༌། མྱང་ཆོས་འབྱུང༌། ལམ་རིམ་བླ་རྒྱུད་ཀྱི་རྣམ་ཐར། བསྟན་འགྱུར་དཀར་ཆག ཐུའུ་བཀྭན་གྲུབ་མཐའ་སོགས་ཆོས་གཞུང་གསུང་རབ་ལེགས་སྒྲིག་དཔེ་སྐྲུན་བྱས་ཡོད། མིག་སྔར། རྒྱལ་ཁབ་ནས་ད་དུང་མ་དངུལ་ཕོན་ཆེན་བཏང་ནས། གྲགས་ཅན་རིགས་གཅིག་མཁས་པ་དང་རིག་གནས་པ། ནང་རིག་པའི་མཁས་དབང་བཅས་སྒྲིག་འཛུགས་ཀྱིས་བཀའ་བསྟན་འགྱུར་ལ་ཁྱོན་ཡོངས་དང༌། གོ་རིམ་ལྡན་པའི་སྒོ་ནས་དཔེ་བསྡུར་ཞུ་དག་མཛད་ཅིང༌། བོད་ཀྱི་སྲོལ་རྒྱུན་རིག་གནས་སྲུང་སྐྱོབ་ཡག་པོ་བྱུང་ཡོད་པ་རེད།
ད་ཆ་ཆོས་ལུགས་གྲུབ་མཐའ་ཁག་གི་གྲགས་ཅན་དགོན་སྡེ་ཆེ་ཁག་ཚང་མར་ཆོས་གཞུང་སློབ་གཉེར་འཛིན་གྲྭ་ཡོད་པ་དང༌། ཆོས་གཞུང་སློབ་གཉེར་འཛིན་གྲྭ་ཁག་གིས་ལོ་ལྟར་ད་དུང་གཞི་ཁྱོན་ཆེ་བའི་ཆོས་འཁྲིད་དང་ཆོས་རྩོད་བྱེད་སྒོ་ཐེངས་་མང་སྤེལ་གྱི་ཡོད་པ་རེད། ཆོས་གཞུང་སློབ་གཉེར་གནང་མཁན་དགེ་འདུན་པ་ཚོའི་ཆོས་ལུགས་ཤེས་རྒྱ་མཐོ་རུ་གཏོང་ཆེད། སྤྱི་ལོ་1983ལོར་བོད་རང་སྐྱོང་ལྗོངས་ནང་བསྟན་མཐུན་ཚོགས་ཀྱིས་བོད་ཀྱི་ནང་བསྟན་སློབ་གླིང་གསར་འཛུགས་གནང་བ་རེད། སྤྱི་ལོ1987ལོའི་ཟླ2བར། པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་སྐུ་ངོ་མས་པེ་ཅིང་དུ་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གསར་འཛུགས་གནང་བ་མ་ཟད་སློབ་སྤྱིའི་འགན་བཞེས་གནང་བ་རེད། སློབ་གླིང་དེས་སྔ་རྗེས་སུ་ཆོས་ལུགས་ཀྱི་གྲུབ་མཐའ་མི་འདྲ་བའི་མཁྱེན་རྒྱ་ཡངས་པའི་བླ་སྤྲུལ་དང༌། དགེ་བཤེས་བཅུ་གྲངས་ཁ་ཤས་གདན་དྲངས་ཏེ་སློབ་ཁྲིད་གནང་ཡོད་པ་རེད། རྒྱུན་ལྡན་གྱི་ཆོས་གཞུང་གསུང་རབ་སློབ་སྦྱོང་དང་དེར་ཞིབ་འཇུག་གནང་བའི་ཁར། ལོ་རྒྱུས་ཐོག་དགོན་པས་གཉེར་བའི་ཆོས་ལུགས་ཀྱི་དུས་ཆེན་དང་ཆོས་ལུགས་སྲོལ་རྒྱུན་ཁག་ཀྱང་སླར་གསོ་བྱུང་ཡོད། དཔེར་ན་སྲོལ་རྒྱུན་གྱི་རྟ་ལོར་གངས་རིན་པོ་ཆེ་བསྐོར་བ་དང༌། ལུག་ལོར་བྱང་གནམ་མཚོ་བསྐོར་བ། སྟོན་པ་ཤཀྱ་ཐུབ་པར་དྲན་གསོ་ཞུ་བའི་ས་ག་ཟླ་བའི་དུས་ཆེན། དེ་བཞིན་གྲགས་ཅན་དགོན་སྡེའི་གོས་སྐུ་འགྲེམ་པ་སོགས་མང་པོ་ཡོད་པ་རེད།
གཞན་ཡང༌། སྲིད་གཞུང་གིས་ཆོག་མཆན་གནང་བ་རྒྱུད་ད་དུང་བོད་བརྒྱུད་ནང་བསྟན་ཆོས་ལུགས་ཀྱི་སྤྲུལ་སྐུའི་ཡང་སྲིད་ངོས་འཛིན་བྱ་རྒྱུ་སླར་གསོ་བྱས་ཡོད།
སྤྲུལ་སྐུའི་སྐུ་སྐྱེ་ཕེབས་པ་ནི་བོད་བརྒྱུད་ནང་བསྟན་གྱི་ཐུན་མོང་མ་ཡིན་པའི་རྒྱུན་འཛིན་བྱེད་སྟངས་ཤིག་ཡིན་ཞིང༌། དུས་རབས13པར་ཀརྨ་བཀའ་རྒྱུད་པས་སྲོལ་གཏོད་གནང་རྗེས། ཆོས་ལུགས་གྲུབ་མཐའ་ཁག་གིས་སྔ་རྗེས་སུ་དཔེ་བལྟས་ཏེ་སྤྲུལ་སྐུ་ངོས་འཛིན་པས། བོད་བརྒྱུད་ནང་བསྟན་གྱི་སྲོལ་རྒྱུན་ཞིག་ཏུ་གྱུར་བ་རེད། སྤྱིལོ1981ལོར་ཀརྨ་བཀའ་རྒྱུད་ཀྱི་ཀརྨ་པ་ཞྭ་ནག་སྐུ་ཕྲེང་བཅུ་དྲུག་པ་ཕྱི་རྒྱལ་དུ་དགོངས་པ་ཆོས་དབྱིངས་སུ་ཐིམ་ཞིང༌། ཀྲུང་དབྱང་སྲིད་གཞུང་གིས་ཆོག་མཆན་གནང་བ་བརྒྱུད། ཆོས་ལུགས་ཀྱི་ཆོ་ག་ལྟར་གང་དེའི་ཡང་སྲིད་བཙལ་འཚོལ་དང་གཏན་འཁེལ་གནང་བ་རེད།
བོད་ཀྱི་རྭ་སྒྲེང་དགོན་པའི་རྭ་སྒྲེང་སྤྲུལ་སྐུ་དང༌། མཚོ་སྔོན་རོང་དགོན་པའི་ཤར་ཚང་སྤྲུལ་སྐུ་སོགས་ཚང་མ་ཆོས་ལུགས་ལས་རིགས་ཀྱི་མི་སྣས་ཆོས་ལུགས་ཀྱི་ཆོ་ག་དང་ལོ་རྒྱུས་ཀྱི་གཏན་འཁེལ་སྒྲིག་སྲོལ་ལྟར། བཙལ་འཚོལ་དང་ངོས་འཛིན་ནན་ཏན་ཞུས་མཐར་སྲིད་གཞུང་ནས་ཆོག་མཆན་གནང་རྒྱུར་ཕུལ་རྗེས་བླ་མའི་ཁྲི་ལ་འཁོད་ཡོད་པ་རེད། རླབས་ཆེན་གྱི་རྒྱལ་གཅེས་རིང་ལུགས་པ་དང༌།
ཁྱད་དུ་འཕགས་པའི་བོད་བརྒྱུད་ནང་བསྟན་གྱི་གཙོ་འཛིན་པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་སྤྱི་ལོ1989ལོའི་ཟླ1ཚེས28ཉིན་བོད་དུ་དགོངས་པ་ཆོས་དབྱིངས་སུ་ཐིམ་པ་དང༌། རྒྱལ་སྲིད་སྤྱི་ཁྱབ་ཁང་ནས་སྤྱི་ལོ1989ལོའི་ཟླ1ཚེས30ཉིན་པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་གི་དགོངས་རྫོགས་མཆོད་འབུལ་དང་ཡང་སྲིད་གནད་དོན་སྐོར་གཏན་འབེབས་གནང་བ་རེད། ལོ་དྲུག་རིང་ཡང་སྲིད་བཙལ་འཚོལ་ལས་དོན་སྤེལ་བ་བརྒྱུད། སྤྱི་ལོ1995ལོའི་ཟླ11ཚེས29ཉིན། བོད་རྒྱུད་ནང་བསྟན་གྱི་ཆོ་ག་དང་ལོ་རྒྱུས་ཀྱི་གཏན་འཁེལ་སྒྲིག་སྲོལ་ལ་གཞིགས་ནས་ལྷ་ལྡན་གཙུག་ལག་ཁང་དུ་གསེར་འབུམ་དཀྲུག་འདོན་ཞུས་པ་བརྒྱུད། བོད་བྱང་ཐང་ལྷ་རི་རྫོང་དུ་འཁྲུངས་པའི་དགུང་གྲངས6ལ་ཕེབས་པའི་རྒྱལ་མཚན་ནོར་བུ་པཎ་ཆེན་ཨེར་ཏེ་ནི་སྐུ་ཕྲེང་བཅུ་པའི་ཡང་སྲིད་འཁྲུལ་མེད་ལ་ངོས་འཛིན་ཞུས་པ་དང༌། ཀྲུང་དབྱང་མི་དམངས་སྲིད་གཞུང་གིས་དམིགས་བསལ་ཆོག་མཆན་གནང་ཏེ། རྒྱལ་མཚན་ནོར་བུ་པཎ་ཆེན་ཨེར་ཏེ་ནི་སྐུ་ཕྲེང་བཅུ་གཅིག་པར་གཏན་འཁེལ་གནང་བ་རེད། སྤྱི་ཟླ12ཚེས8ཉིན། པཎ་ཆེན་སྐུ་ཕྲེང་བཅུ་གཅིག་པ་གསེར་ཁྲིར་མངའ་གསོལ་བའི་རྟེན་འབྲེལ་མཛད་སྒོ་དེ་གཞིས་རྩེ་གྲོང་ཁྱེར་བཀྲ་ཤིས་ལྷུན་པོ་དགོན་པར་འཚོགས་པ་དང༌། རྒྱལ་སྲིད་སྤྱི་ཁྱབ་ཁང་ནས་སྔར་སྲོལ་ལྟར་པཎ་ཆེན་ཨེར་ཏེ་ནི་སྐུ་ཕྲེང་བཅུ་གཅིག་པར་གསེར་གྱི་འཇའ་ས་དང་གསེར་ཐམ་གནང་བ་རེད། བོད་ལྗོངས་སུ་དགོན་སྡེ་ཁག་ནས་རང་མོས་ངང་ཆོས་ལུགས་ཀྱི་བྱེད་སྒོ་སྣ་ཚོགས་སྤེལ་ཆོག་པའི་ཁར། རྒྱ་ཆེའི་ཆོས་དད་མང་ཚོགས་ཚོ་ལ་ཡང་ཆོས་ལུགས་བྱེད་སྒོ་སྤེལ་བའི་རང་དབང་ལྡན་ཡོད། ཁོང་ཚོས་རང་ཁྱིམ་དུད་དང༌། མཆོད་ཁང་བཟོ་བ་དང༌། མཆོད་གཤོམ་སྒྲིག་པ། ཞལ་འདོན་དང་གསོལ་བ་སྨོན་ལམ་འདེབས་པ། ཡང་ན་དགོན་སྡེར་མཆོད་མཇལ་དུ་འགྲོ་བ། རྐྱང་ཕག་འཚལ་བ། སྐུ་འགྱེད་འབུལ་བ། སྨོན་ལམ་ཚོགས་མཆོད་ལ་ཞུགས་པ་སོགས་འདོད་མོས་བཞིན་བྱེད་ཆོག་གི་ཡོད། ཁྱིམ་ཚང་འགའ་རེས་ད་དུང་དགེ་འདུན་པའམ་ཨ་མཆོད་གདན་དྲངས་ཏེ་ཆོས་ལུགས་བྱེད་སྒོ་སྤེལ་ནས། ཁྱིམ་མི་རྣམས་ཀྱི་རྐྱེན་དང་བར་ཆད་སེལ་བའི་གསོལ་བ་སྨོན་ལམ་འདེབས་ཀྱི་ཡོད། བོད་ཀྱི་ལ་རྩེ་དང༌། ལམ་འགྲམ་སོགས་གང་སར་རླུང་རྟ་དང་མ་ཎིའི་རྡོ་ཕུང་སོགས་མཐོང་རྒྱུ་ཅིང༌། དེ་དག་ཚང་མ་བོད་ཀྱི་ཆོས་དད་རང་མོས་ཀྱི་རྟགས་མཚན་ཞིག་ཡིན། ཀྲུང་གུང་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་འཚོགས་ཚུན། སྲིད་ཇུས་ཁག་དོན་འཁྱོལ་བྱུང་བ་དང་བསྟུན། སྐབས་ཤིག་རིང་བར་མཚམས་ཆད་པའི་ཆོས་གཞུང་སློབ་གཉེར་ལམ་ལུགས་སླར་གསོ་བྱུང་ཡོད། སེ་འབྲས་དགའ་གསུམ་སོགས་སླར་ཡང་ཆོས་གཞུང་སློབ་གཉེར་གནང་སའི་ལྟེ་བར་གྱུར་ཡོད།
ས་གནས་ཁག་ནས་ཀྱང་རིམ་བཞིན་རིམ་པ་ཁག་གི་ནང་བསྟན་སློབ་གླིང་བཙུགས་པ་དང༌། དགོན་སྡེ་ཆེ་ཁག་ཏུ་ཡང་སྔ་རྗེས་སུ་ཆོས་ཀྱི་སློབ་གྲྭ་བཙུགས་ནས། ཆོས་གཞུང་སློབ་གཉེར་ལམ་ལུགས་རིམ་བཞིན་སླར་གསོ་བྱུང་བ་དང༌། སྔ་རྗེས་སུ་ལོ་ན་གཞོན་ལ་ནང་བསྟན་གྱི་ཤེས་བྱ་ངེས་ཅན་ལྡན་པའི་ཤེས་ལྡན་མི་སྣ་ཁག་ཅིག་གསོ་སྐྱོང་བྱས་ཡོད་པ་རེད། སྐབས་དེ་དུས་ཆོས་གཞུང་སློབ་གཉེར་གནང་བའི་ཁྱད་ཆོས་ནི་ཆོས་གཞུང་སློབ་གཉེར་ལམ་ལུགས་དེ་སྔོན་ཆོས་གྲྭའམ་བཤད་གྲྭའི་རྣམ་པ་ཡིན་པ་ནས་རིམ་བཞིན་སློབ་གླིང་གི་རྣམ་པར་འཕེལ་རྒྱས་ཕྱིན་པ་དེ་རེད། སྤྱི་ལོ1965ལོ་ནས་བར་མཚམས་ཆད་པའི་དགེ་འདུན་པར་དགེ་བཤེས་ཀྱི་སློབ་རིམ་འབུལ་བའི་ལྷ་ལྡན་སྨོན་ལམ་ཆེན་མོ་སྤྱི་ལོ1986ལོ་ནས་སླར་གསོ་བྱེད་འགོ་ཚུགས་པ་རེད། སྤྱི་ལོ1986ལོ་དང་སྤྱི་ལོ1987ལོའི་ལྷ་ལྡན་སྨོན་ལམ་ཆེན་མོའི་ནང་སེ་འབྲས་དགའ་གསུམ་གྱི་དགེ་འདུན17གྱིས་དགེ་བཤེས་ལྷ་རམས་པ་བཏང་ཡོད་པ་རེད། སྤྱི་ལོ1988ལོར། ལྷ་ལྡན་སྨོན་ལམ་ཆེན་མོ་འཚོགས་རིང༌། ཁ་བྲལ་རིང་ལུགས་པ་ཉུང་ཤས་ཀྱིས་འགོག་རྐྱེན་དང༌། གཏོར་བཤིག་བཏང་ནས། ཟིང་སློང་དོན་རྐྱེན་བསླངས་པ་དང༌། སྨོན་ལམ་ཆེན་མོ་རྒྱུན་ལྡན་ལྟར་འཚོགས་རྒྱུར་གཏོར་བཤིག་བཏང་བ། རྒྱུན་ལྡན་གྱི་ཆོས་ལུགས་སྒྲིག་སྲོལ་དཀྲུགས་པ་རེད། དེ་ནས་བཟུང་ལོ་གཅིག་དུས་གཅིག་གི་ལྷ་ལྡན་གཙུག་ལག་ཁང་དུ་འཚོགས་པའི་སྨོན་ལམ་ཆེན་མོ་བར་མཚམས་ཆད་པ་དང༌། ལོ་ལྟར་དགེ་བཤེས་ལྷ་རམས་པ་གཏོང་བའི་བྱེད་སྒོ་ཡང་དེས་རྐྱེན་པས་གནས་སྐབས་མཚམས་འཇོག་བྱེད་དགོས་བྱུང་བ་རེད།
སྤྱི་ལོ2001ལོར། ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱིས་དམིགས་བསལ་དུ་བོད་རྒྱུད་ནང་བསྟན་གྱི་དགེ་འདུན་པའི་ཆོས་གཞུང་སློབ་གཉེར་དང་སློབ་གནས་སྤོར་བའི་གནད་དོན་གྱི་ཆེད་དོན་ཞིབ་འཇུག་ཞེས་པའི་ཞིབ་འཇུག་དོན་གཞི་ཚོགས་ཆུང་བཙུགས་ནས། བོད་བརྒྱུད་ནང་བསྟན་གྱི་ཆོས་གཞུང་སློབ་གཉེར་དང་དགེ་འདུན་པས་ཆོས་གཞུང་སློབ་གཉེར་གནང་བའི་གནད་དོན་ཐད་ཆེད་དོན་ཞིབ་འཇུག་བྱས་པ་དང༌། བོད་རྒྱུད་ནང་བསྟན་གྱི་དགེ་འདུན་པའི་ཆོས་གཞུང་སློབ་གཉེར་དང་སློབ་གནས་སྤོར་བའི་གནད་དོན་གྱི་ཆེད་དོན་ཞིབ་འཇུག་སྙན་ཞུ་ཞེས་པ་ལེགས་གྲུབ་བྱས་པ་རེད། གྲུབ་འབྲས་དེའི་རྨང་གཞི་དེའི་ཐོག སྤྱི་ལོ2002ལོར་བོད་བརྒྱུད་མཐོ་རིམ་ནང་བསྟན་སློབ་གླིང་གི་སློབ་གནས་སྤྲོད་ཐབས་ཀྱི་ཆེད་དོན་ཞིབ་འཇུག་ཅེས་པའི་ཞིབ་འཇུག་དོན་གཞི་བཙུགས་པ་རེད། ཞིབ་འཇུག་དོན་གཞི་ཚོགས་ཆུང་བོད་རིགས་ས་ཁུལ་ཁག་ཏུ་ཁག་བགོས་ཏེ་བསྐྱོད་ནས་ས་ཆ་དངོས་ལ་བརྟག་དཔྱད་བྱས་པ་དང༌། ཡིག་ཆ་འཚོལ་བསྡུ་བྱེད་པ། མི་ཁ་ཤས་ལ་བཅར་འདྲི་ཞུ་བ། བཞུགས་མོལ་ཚོགས་འདུ་ཆུང་གྲས་འཚོགས་པ་སོགས་ཀྱི་རྣམ་པའི་ཐོག་ནས། དགོན་སྡེ་ཆེ་ཁག་དང་ནང་བསྟན་སློབ་གླིང་ཁག་གི་ལོ་རྒྱུས་དང་ད་ལྟའི་གནས་སྟངས་ཤེས་རྟོགས་བྱས་པ་དང༌། བོད་བརྒྱུད་ནང་བསྟན་གྱི་མཐོ་རིམ་ནང་བསྟན་སློབ་གླིང་གི་སློབ་གནས་སྤྲོད་ཐབས་ཞེས་པའི་འཆར་ཟིན་བཟོས་པ་རེད། འབྲེལ་ཡོད་སྡེ་ཚན་དང་རིགས་གཅིག་མཁས་པས་ཞིབ་བཤེར་གཏན་འཁེལ་གནང་བརྒྱུད། བྱ་ཐབས་དེ་དངོས་སུ་ལག་བསྟར་བྱས་ཡོད། གྲུབ་འབྲས་དེ་དག་ཚང་མར་རྒྱལ་ཁབ་ཀྱི་འབྲེལ་ཡོད་སྡེ་ཚན་དང་རིགས་གཅིག་མཁས་པ། རིག་གནས་པ་བཅས་ཀྱི་ཚད་མཐོའི་གདེང་འཇོག་ཐོབ་ཡོད་པ་རེད།
སྤྱི་ལོ2003ལོའི་ཟླ2པར་བོད་རང་སྐྱོང་ལྗོངས་ཀྱིས་བོད་རང་སྐྱོང་ལྗོངས་ཀྱི་བོད་བརྒྱུད་ནང་བསྟན་གྱི་དགེ་འདུན་པར་དགེ་བཤེས་ལྷ་རམས་པའི་སློབ་གནས་སྤྲོད་པ་དོ་དམ་བྱེད་པའི་གནས་སྐབས་བྱ་ཐབས་ཅེས་པ་བཏོན་ཡོད་པ་རེད།
སྤྱི་ལོ2004ལོའི་ཟླ7པར། སྤྱི་ལོ1987ལོའི་ཚུན་དུ་བོད་བརྒྱུད་ནང་བསྟན་གྱི་དགེ་ལུགས་པའི་ཡོན་ཚད་མཐོ་ཤོས་དགེ་བཤེས་ལྷ་རམས་པའི་དབར་དུས་རྒྱུགས་ལེན་ཐེངས་དང་པོ་དེ་ལྷ་ལྡན་གཙུག་ལག་ཁང་དུ་སླར་གསོ་བྱས་པ་དང༌། ལོ16བར་མཚམས་ཆད་པའི་དགེ་བཤེས་ཀྱི་སློབ་གནས་འབུལ་བའི་ལམ་ལུགས་སླར་ཡང་སླར་གསོ་བྱས་པ་ཁྱབ་བསྒྲགས་གནང་ཡོད།
སྤྱི་ལོ2004ལོའི་ཟླ་8ཚེས20ཉིན་ནས་ཚེས22ཉིན་བར། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གིས་ལྷ་སར་བོད་བརྒྱུད་ནང་བསྟན་གྱི་སློབ་གནས་ལས་དོན་མཛུབ་ཁྲིད་ཨུ་ཡོན་ལྷན་ཁང་གི་གྲོས་ཚོགས་ཐེངས་དང་པོ་དང་བོད་རྒྱུད་ནང་བསྟན་གྱི་མཐོ་རིམ་སློབ་གནས་དཔྱད་འདེམས་ཨུ་ཡོན་ལྷན་ཁང་གི་གྲོས་ཚོགས་ཐེངས་དང་པོ་སྐོང་འཚོགས་བྱས་ཤིང༌། བླ་སྤྲུལ་སྐྱེས་ཆེན་སོགས་༢༧ལས་གྲུབ་པའི་བོད་བརྒྱུད་ནང་བསྟན་གྱི་སློབ་གནས་ལས་དོན་མཛུབ་ཁྲིད་ཨུ་ཡོན་ལྷན་ཁང་དངོས་སུ་དབུ་བརྙེས་པ་རེད། སྤྱི་ལོ2004ལོའི་ཟླ9པར་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གིས་དངོས་སུ་སློབ་གནས་འཛིན་གྲྭ་གཉེར་འགོ་ཚུགས་པ་དང༌།བོད་ལྗོངས་དང༌། མཚོ་སྔོན། ཟི་ཁྲོན། ཀན་སུའུ། ཡུན་ནན་སོགས་བོད་ཁུལ་ནས་ཕེབས་པའི་དགེ་འདུན་པ11སྐབས་དང་པོའི་མཐོ་རིམ་སློབ་གནས་འཛིན་གྲྭའི་སློབ་མར་གྱུར་བ་དང༌། དེའི་ཐོག་ནས་དེང་རབས་ཀྱི་ཁྱད་ཆོས་ལྡན་པའི་བོད་བརྒྱུད་ནང་བསྟན་གྱི་སློབ་གནས་གསར་པ་སྟེ། མཐོ་རམས་པ་ཞེས་པའི་སློབ་གནས་ལམ་ལུགས་གསར་དུ་བཙུགས་པ་མཚོན་ཡོད། སྤྱི་ལོ2005ལོའི་ཟླ6པར། ལྷ་ལྡན་གཙུག་ལག་ཁང་དུ་སྤྱི་ལོ1987ལོའི་ཚུན་གྱི་དགེ་བཤེས་ལྷ་རམས་པའི་སློབ་གནས་ཀྱི་མཐའ་མའི་རྒྱུགས་ལེན་དང་ལག་ཁྱེར་སྤྲོད་པའི་མཛད་སྒོ་ཐེངས་དང་པོ་ཚུགས་པ་དང༌། སེ་འབྲས་དགའ་གསུམ་དང་རྭ་སྟོད་དགོན་ནས་ཕེབས་པའི་དགེ་འདུན་པ་དྲུག་རྟགས་གསལ་གཏོང་བའི་རྒྱུགས་ལེན་བྱས་མཐར། དངོས་སུ་དགེ་བཤེས་ལྷ་རམས་པའི་སློབ་གནས་གསར་པ་ཕུལ་བ་རེད།
སྤྱི་ལོ2005ལོའི་ཟླ9ཚེས5ཉིན། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་སྐབས་དང་པོའི་མཐོ་རིམ་སློབ་གནས་ཀྱི་སློབ་ཐོན་ཡིག་རྒྱུགས་དེ་མཚོ་སྔོན་གྱི་སྐུ་འབུམ་བྱམས་པ་གླིང་དུ་བཏང་བ་རེད། སློབ་གནས་ལམ་ལུགས་གསར་པའི་ནང་གཏན་འཁེལ་བྱས་པའི་བྱ་ཐབས་ལ་གཞིགས་ཏེ། བོད་རིགས་ས་ཁུལ་ནས་སྐོང་བསྡུ་བྱས་པའི་སྐབས་དང་པོའི་མཐོ་རིམ་སློབ་གནས་འཛིན་གྲྭའི་སློབ་མ11ནས་རྟགས་གསལ་གཏོང་བ་དང་དཔྱད་རྩོམ་གྱི་རྩོད་ལན་གནང་བ་རེད།
སྤྱི་ལོ2005ལོའི་ཟླ10ཚེས12ཉིན་ནས་ཚེས18ཉིན་བར། མཐོ་རིམ་སློབ་གནས་འཛིན་གྲྭའི་རྟགས་གསལ་གཏོང་བ་དང་དཔྱད་རྩོམ་གྱི་རྩོད་ལན་ཐེངས་དང་པོ་དེ་པེ་ཅིང་དུ་གཟབ་རྒྱས་ངང་བྱས་པ་དང༌། སློབ་མ11ལ་ཁག་སོ་སོར་མཐོ་རམས་པའི་དགེ་བཤེས་ཀྱི་སློབ་གནས་ཐོབ་ཡོད་པ་རེད། བོད་བརྒྱུད་ནང་བསྟན་གྱི་དགོན་སྡེའི་སློབ་གསོ་ལ་ལོ་ངོ་སྟོང་ཕྲག་གི་ལོ་རྒྱུས་ལྡན་ཡོད་པ་དང༌། ཆོས་ལུགས་གྲུབ་མཐའ་ཁག་ཚང་མར་སོ་སོའི་ཆོས་གཞུང་སློབ་གཉེར་དང་སློབ་གནས་སྤོར་བའི་བྱ་ཐབས་ཡོད་པ་རེད། བོད་བརྒྱུད་ནང་བསྟན་གྱི་མཐོ་རིམ་སློབ་གནས་ལམ་ལུགས་བཙུགས་པ་དང་ལག་བསྟར་བྱེད་པ་དེས། བོད་རྒྱུད་ནང་བསྟན་ལས་རིགས་ནང་ཕུལ་བྱུང་གི་ཤེས་ལྡན་མི་སྣ་གསོ་སྐྱོང་བྱ་རྒྱུར་ཕན་ཐོགས་ཡོད་པ་དང༌། བོད་རྒྱུད་ནང་བསྟན་གྱི་དགོན་སྡེ་ཁག་གི་ཆོས་གཞུང་སློབ་ཁྲིད་བྱ་གཞག་གོང་འཕེལ་དང་སྤེལ་རེས་ལ་སྐུལ་འདེད་ཐེབས་རྒྱུ་ཡིན་པས། ཀྲུང་གོ་གསར་པའི་ཆོས་ལུགས་སྲིད་ཇུས་ཀྱི་ཁྱད་འཕགས་རང་བཞིན་གང་ལེགས་མངོན་ཡོད་པ་རེད། ཉེ་ལམ་ལོ་ཤས་རིང་མི་དམངས་ཀྱི་འཚོ་བའི་ཆུ་ཚད་ཉིན་རེ་བཞིན་གོང་མཐོར་འགྲོ་བ་དང༌། བོད་ཀྱི་འགྲིམ་འགྲུལ་སྐྱེལ་འདྲེན་གོང་འཕེལ་འགྲོ་བའི་དབང་གིས། ཆོས་དད་མང་ཚོགས་ལ་ཆོས་ལུགས་ཀྱི་བྱེད་སྒོ་སྤེལ་བའི་དཔལ་འབྱོར་གྱི་ཆ་རྐྱེན་སྔར་ལས་བཟང་བ་དང་འགྲིམ་འགྲུལ་ཡོ་ཆས་སྔར་བས་སྟབས་བདེ་བ་ཡོད་པ་རེད། ལམ་ཐག་རིང་པོར་གནས་པའི་ཆོས་དད་པས་སྟབས་བདེའི་འགྲིམ་འགྲུལ་ཡོ་ཆས་ལ་བརྟེན་ནས་ལྷ་སའི་འབྲས་སྤུངས་དང༌། དགའ་ལྡན། སེ་ར་སོགས་དགོན་པར་མཆོད་མཇལ་དུ་འགྲོ་ཆོག་པས། དེ་ནི་སྔོན་མ་བསམ་ཡུལ་ལས་འདས་པའི་བྱ་བ་ཞིག་རེད། ད་ཆ་ལྷ་སའི་སྐད་གྲགས་ཡོད་པའི་དགོན་སྡེ་ཁག་གི་ནང༌། ཕྱོགས་བཞི་མཚམས་བརྒྱད་ནས་གནས་མཇལ་དུ་ཕེབས་མཁན་ཆོས་དད་མང་ཚོགས་རྒྱུན་ཆད་མེད་པ་རེད།
མདོར་ན། ཀྲུང་གོར་སྤྱི་དམངས་ཀྱི་ཆོས་དད་རང་མོས་དབང་ཆར་ཁྲིམས་ལུགས་ཀྱི་སྲུང་སྐྱོབ་ཐོབ་ཡོད། བོད་ཀྱི་དགེ་འདུན་པ་དང་ཆོས་དད་མང་ཚོགས་ལ་ཆོས་དད་རང་མོས་ཀྱི་དབང་ཆ་གང་ལེགས་ལོངས་སུ་སྤྱོད་རྒྱུ་ཡོད་པ་དང༌། བོད་ཀྱི་མི་དམངས་ཚོས་ཆོས་ལ་དད་པ་ཞུ་བ་རྦད་དེ་རང་དབང་གི་ཁོར་ཡུག་ནང་གནས་ཡོད་པ་རེད༌། བོད་དུ་ཡུལ་སྐོར་སྤྲོ་འཆམ་དུ་ཕེབས་མྱོང་མཁན་ཞིག་ཡིན་ཕྱིན། ཚང་མས་དོན་དངོས་དེ་ཁས་ལེན་མི་ཞུ་ཀ་མེད་དུ་ཡིན་ཞིང༌། དེ་ནི་ད་ལྟའི་བོད་ལྗོངས་ཀྱི་གནས་ཚུལ་ངོ་མ་དེ་ཡིན་ནོ།།
ཡོང་ཁུངས། ཁམས་པའི་དྲ་བ།


text:
གོང་གཏུག་ཡི་གེ
ཞོགས་ལྗང་།
མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་ལ།
ཁོ་བོའི་མིང་ལ་འབྲུག་དཀར་རྒྱལ་ལམ་འབྲུག་ལོ་ཟེར་ཞིང་། པིར་མིང་ལོ་ཞོགས་ལྗང་ཟེར་། ཀན་སུའུ་ཞིང་ཆེན་ཀན་ལྷོ་ཁུལ་བསང་ཆུ་རྫོང་རྒན་གྱ་ཡུལ་ཚོ་ཁ་གྱ་སྡེ་བའི་མི་ཡིན། ཕྱི་ལོ་2015ལོའི་ཟླ་3པའི་ཚེས་19ཉིན་རེབ་གོང་རྫོང་སྤྱི་བདེ་ལས་ཁུངས་ཀྱིས་འཛིན་བཟུང་བྱས་ཤིང་། ཚེས་20ཉིན་གནས་དེའི་ལྟ་སྲུང་ཁང་དུ་བཀག་ཉར་བྱས། ཕྱི་ལོ་2015ལོའི་ཟླ་5པའི་ཚེས་5ཉིན་དངོས་སུ་འཛིན་བཟུང་གསལ་བརྡ་བསྒྲགས་འབྱོར་བྱུང་། ཕྱི་ལོ་2015ལོའི་ཟླ་7པའི་21ཉིན་རྨ་ལྷོ་ཁུལ་མི་དམངས་ཁྲིམས་ཁང་ནས་ཁྲིམས་ར་ཚོགས་ཤིང་། ངས་རང་གི་བྱས་པ་ཁྲིམས་འགལ་མིན་དག་སེལ་བྱས་པ་བརྒྱུད། ཁྲིམས་ཁང་གིས་གྲོས་སྡུར་ཕྱིར་སྣུར་ཟླ་ངོ་བདུན་ལྷག་བྱས་རྗེས། ཕྱི་ལོ་2016ལོའི་ཟླ་༢པའི་ཚེས་17ཉིན་རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ཁྲིམས་ར་ཐེངས་གཉིས་པ་ཚོགས་ཏེ། དུས་བཀག་བཙོན་འཇུག་ལོ་གསུམ་དང་། ལོ་གཉིས་ལ་ཆབ་སྲིད་ཐོབ་ཐང་བླངས་པའི་ཐག་བཅད་ཁྱབ་བསྒྲགས་བྱས། དེ་རེས་ཀྱི་ཁྲིམས་བཅད་མཇུག་འབྲས་འདིར་ཁོ་བོ་མི་སྒེར་ནས་ངོས་ལེན་ཡེ་ནས་མེད་པས། ཁྱེད་མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ལ་ཞུ་གཏུག་ཡི་གེ་འདྲི་བྲིས་ཏེ། རྒྱུ་འབྲས་དྲང་གཞག་འོང་བའི་རེ་བ་སྙིང་ལ་བཅངས་ཡོད།
རྨ་ལྷོ་ཁུལ་མི་དམངས་ཁྲིམས་ཁང་གིས་ངས་བྲིས་པའི་ནང་དོན་འདི་དག་གི་ཐད་ནས་ “རྒྱལ་ཁབ་ཁ་བྲལ་ལ་སྐུལ་སློང་བྱས་པའི་”ཉེས་མིང་འདོགས་ཀྱིན་འདུག
1 ཆོས་ལུགས་དད་མོས་རང་དབང་སྐོར་གྱི་དྲ་རྩོམ། 2 གསུམ་པའི་བཅུ་དྲུག་ཉིན། ཉེན་རྟོག་པ་དང་དམག་མིས་ངའི་མགྲོན་ཁང་དུ་མེ་མདའ་བཙུགས་ནས་ང་ལ་དྲག་བཤེར་བྱས་པའི་གནས་ཚུལ་བྲིས་རྩོམ། 3  >ཀྱི་ཚན་པ་ཐུང་ཐུང་ཞིག་དྲ་ཐོག་ན་འཁྱར་གྱིན་པ་བརྒྱུད་བསྐུར་བྱས་པ། 4 ཀྲུང་གོའི་སྲིད་གཞུང་གིས་བོད་རང་བཙན་དང་མ་འབྲེལ་བའི་གནད་དོན་སྐོར་ལ་གོང་ས་མཆོག་དང་གྲོས་མོལ་བྱེད་རྒྱུ་ཡིན་ཞེས་པའི་གསར་འགྱུར་བརྒྱུད་བསྐུར། 5 རྒྱ་མི་ཉེན་རྟོག་པ་འགས་རྒྱ་མི་མང་ཚོགས་ལ་རྒྱ་སྲང་ནས་གཅར་རྡུང་བྱེད་ཀྱིན་པའི་ནང་ལོག་གི་བརྙན་ཐུང་ཞིག་དྲ་ཐོག་ན་འཁྱར་གྱིན་པ་བརྒྱུད་བསྐུར་བྱས་པ 6སྐུ་ཞབས་ཝང་ལི་ཞུང་གི་ >སོགས་དེབ་དྲུག་ཁ་པར་དུ་ཉར་བ་བཅས་གཙོར་བཟུང་འདུག
གནད་དོན་སྔ་མ་བཞིའི་ཐད་ནས་ཁོ་བོས་སྔོན་མར་དག་སེལ་སྒྲུབ་བྱེད་བཏང་ཟིན་མོད། ཐེངས་འདིའི་ཉེས་དོན་ཐག་གཅོད་ཡི་གེའི་སྟེང་དུ་ང་རང་གིས་རྩ་ཁྲིམས་སོགས་ལས་དྲངས་པའི་སྒྲུབ་བྱེད་དག་ལ་ཁུངས་ཕེར་ཅི་ཡང་མི་འདུག་ཅེས་ཐག་གཅོད་གཏན་འབེབ་བྱས་འདུག ཀྲུང་གོའི་ >སུ་གཏན་འབེབ་བྱས་པ་དག་ཀྱང་ཁུངས་ཕེར་གྱི་སྒྲུབ་བྱེད་མིན་ཚེ། འབྲིང་རིམ་མི་དམངས་ཁྲིམས་ཁང་གིས་གཞི་འཛིན་ས་དེ་ཁོ་བོས་རྟོགས་དཀའ་མོད། རེ་བ་ཏིལ་ཙམ་གྱི་ཆེད་དུ། ངས་ཡང་བསྐྱར་རང་གི་བྱས་པ་ཁྲིམས་འགལ་མིན་པའི་སྒྲུབ་བྱེད་དང་བཅས། བསམ་ཚུལ་ལྷུག་བརྗོད་བྱེད་རྒྱུ་ཡིན་པས། ཁྱེད་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་ཐུགས་གཞིག་ཟབ་བཞེས་གནང་རོགས་ཞུ།
1ཆོས་ལུགས་དད་མོས་རང་དབང་ནི་ཀྲུང་གོའི་ >སུ་གཏན་འབེབ་བྱས་པའི་སྤྱི་དམངས་ཀྱི་ཐོབ་ཐང་གལ་ཆེན་ཞིག་རེད། ངས་རང་གི་བྲིས་རྩོམ་དུ་རྩ་ཁྲིམས་ཀྱིས་གཏན་འབེབ་བྱས་པའི་ཐོབ་ཐང་འདི་ཉིད་གཞིར་བྱས་ཏེ། སྐུ་འབུམ་གྱི་མེ་ཏོག་མཆོད་མཇལ་སྐབས་མཚོན་ཆ་ཐོགས་པའི་དམག་མང་གི་དམ་དྲག་ལ་རང་གི་ལྟ་ཚུལ་བརྗོད་པ་དང་། ཆོས་ལུགས་དད་མོས་རང་དབང་གི་རྒྱུན་ཤེས་འདི་ཉིད་རང་གི་ཀློག་མཁན་དག་ལ་ངོ་སྤྲོད་ཙམ་བྱས་པ་ཡིན། སྤྱི་དམངས་ཤིག་ཡིན་པའི་ཆ་ནས། ཁྲིམས་ཀྱི་ཐོབ་ཐང་ལྟར་སྤྱི་ཚོགས་ཀྱི་སྣང་ཚུལ་ལ་དཔྱད་བརྗོད་སྤེལ་རྒྱུ་ནི་སོ་སོའི་རང་དབང་གི་ཐོབ་ཐང་རེད་ལ། ཁྲིམས་ལུགས་ཀྱི་རྒྱུན་ཤེས་དག་གཞན་ལ་ངོ་སྤྲོད་བྱེད་པའི་འོས་འགན་རེད། ངས་རྩ་ཁྲིམས་ལྟར་རང་གི་ཐོབ་ཐང་དང་འོས་འགན་ལག་ལེན་དོན་འཁྱོལ་བྱས་པ་ལས། ཁོ་ཚོས་བཤད་པའི་ཁ་བྲལ་སོགས་ནི་ཅི་ཡང་གླེང་མེད། ཡང་གཅིག་བཤད་ན། ངས་ཆབ་སྲིད་དང་ཆོས་ལུགས་ཀྱི་སྤྱིར་བཏང་འབྲེལ་བར་གཞིགས་ཏེ། ཆབ་སྲིད་ཀྱིས་ཆོས་ལུགས་སྒེར་གཅོད་བྱས་པའི་མཇུག་འབྲས་དང་ཆོས་ལུགས་ཀྱི་དབང་ཆས་ཆབ་སྲིད་སྒེར་གཅོད་བྱས་པའི་མཇུག་འབྲས་ལ་རང་གི་བསམ་ཚུལ་བརྗོད་རྒྱུ་ཡིན་ཞེས་གསལ་བོར་བྲིས་ཡོད་ལ། སྔ་མ་ནི་དེ་རེས་ཀྱི་རྩོམ་འདི་དང་། རྗེས་མ་ད་དུང་འབྲི་རྒྱུར་ལུས་ཡོད། གསལ་བོར་བཤད་ན། འདི་ནི་སྤྱིར་བཏང་དཔྱད་རྩོམ་ཐུང་ཐུང་ཞིག་ཡིན་པ་ལས། “རྒྱལ་ཁབ་ཁ་བྲལ”ཞེས་པའི་ཆབ་སྲིད་ཀྱི་ཞྭ་མོ་ཆེན་པོ་དེར་འབྲེལ་བ་ཅི་ཡང་མེད། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ངའི་རྩོམ་ལས “་་་་་་ འདི་ནི་བོད་མིའི་ཆོས་ལུགས་དད་མོས་རང་དབང་ལ་རྡོག་བརྫིས་བཏང་བ་ཙམ་མ་ཡིན་པར། ཀྲུང་གོའི་སྤྱི་དམངས་ཡོངས་ཀྱི་ཆོས་ལུགས་དད་མོས་རང་དབང་རྡོག་བརྫིས་བཏང་བ་རེད”ཅེས་པའི་སྐད་ཆ་དུམ་བུ་ཞིག་དྲངས་ནས་ང་ལ་རྒྱལ་ཁབ་ཁ་བྲལ་གྱི་བསམ་ཚུལ་འདུག་པར་ཉེས་འདོགས་བྱས་འདུག བསམ་ཤེས་དག་གིས་བལྟས་ན་འདི་ནི་ཤིན་ཏུ་དགོད་བྲོ་བ་ཞིག་མ་རེད་དམ། ངས་འདིར་ཁ་བྲལ་ཞེས་པའི་ཟུར་ཙམ་ཡང་གླེང་མེད་པར་མ་ཟད། རྒྱ་བོད་གཉིས་ལ་དབྱེ་བ་མ་ཕྱེས་པར་གཞི་གཅིག་ཏུ་སྦྱར་ནས་གླེང་ཡོད་ན། ཁོ་ཚོས་བཤད་པའི་ཁ་བྲལ་ནི་གང་ཞིག་གང་ལས་ཁ་བྲལ་བར་བསྟན་པ་ཆ་མ་འཚལ། སྐབས་དེའི་དྲ་ཐོག་ཏུ་སྐུ་འབུམ་གྱི་མེ་ཏོག་མཆོད་པའི་གནས་ཚུལ་གྱིས་ཁྱབ་འདུག་པ་དང་། གནས་མཇལ་བ་མང་མང་གིས་སོ་སོའི་ལྟ་ཚུལ་དག་གཅིག་རྗེས་གཉིས་མཐུད་ཀྱིས་དྲ་བའི་གང་སར་སྤེལ་གྱིན་འདུག་པ་ནི་ཁྱོད་ཚོས་ཤེས་གསལ་ལྟར་རེད། ངས་གནས་ཚུལ་དེ་དག་ལ་བལྟས་རྗེས་གཞི་ནས་རང་གི་བསམ་ཚུལ་བྲིས་པ་ཡིན་ལ། བར་བཅུག་འདྲ་པར་དག་ནི་གཞན་གྱི་བར་སྟོང་ལས་བླངས་པ་ཤ་སྟག་ལས། རང་གིས་པར་དུ་བཏབ་པ་གཅིག་ཀྱང་མེད། ཁོ་བོ་བླ་བྲང་དུ་སྡོད་པའི་མི་ཞིག་གིས་རང་གི་པར་མིག་སྐུ་འབུམ་དུ་བསྐོར་མི་ཐུབ་པ་ཕལ་བའི་མི་སུས་ཀྱང་གསལ་རྟོགས་ཐུབ། ཡང་གཅིག་བཤད་ན། ངས་སྐབས་དེའི་གནས་ཚུལ་རྩོམ་དུ་བྲིས་ཏེ་རང་གི་ལྟ་ཚུལ་གསོང་བོར་བརྗོད་པ་ནི་ངའི་རྩོམ་འབྲི་རང་དབང་གི་ཐོབ་ཐང་རེད། ཐོབ་ཐང་འདི་ཉིད་རྩ་ཁྲིམས་སུ་གཏན་འབེབ་བྱས་ཏེ་འགན་སྲུང་ཁག་ཐེག་བྱས་ཡོད་པ་རེད། སྤྱིར་བཏང་གི་རིག་གནས་ཁྱབ་ཁོངས་ཀྱི་སྣང་ཚུལ་འདི་འདྲ་ཞིག་ཛ་དྲག་ཆེ་བའི་ཆབ་སྲིད་ཀྱི་སྣང་ཚུལ་དུ་གྱུར་ཏེ། རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་གནས་ཚུལ་དུ་འགྱུར་ན། འདྲ་པར་སོགས་སྐུ་འབུམ་གྱི་གནས་བབ་དྲ་ཐོག་ཏུ་སྤེལ་མཁན་མི་རིགས་སོ་སོའི་ཕྱོགས་ཡོང་མགྲོན་མཇལ་པ་དེ་དག་ནི་ཐད་ཀར་ཁ་བྲལ་གྱི་སྦྱོར་བ་རྩོམ་མཁན་དུ་ཨེ་འགྱུར་ངམ།འདི་ལྟར་རིགས་པས་དེད་ན་ཁ་བྲལ་པ་དང་ཁ་བྲལ་ལ་སྐུལ་སློང་བྱེད་མཁན་དུ་མི་འགྱུར་བའི་སྤྱི་དམངས་ཉུང་ཚོད་འདུག་པས། རྣམ་རྟོག་ཐལ་དྲགས་པའི་སྦྱོར་བ་འདིས་སྒེར་གཅོད་ཀྱི་རྒྱ་དམ་པོ་ཞིག་མི་བཟོའམ། འདི་ཉིད་ཀྲུའུ་ཞི་ཞིས་ཅིན་ཕེན་སོགས་ཀྱིས་གཏན་འབེབ་ལག་ལེན་བསྟར་གྱིན་པའི་རང་དབང་། དམངས་གཙོ། འདྲ་མཉམ། དྲང་བཞག་ཁྲིམས་སྐྱོང་ ་་་་་་”སོགས་ཀྱི་སྤྱི་ཚོགས་རིང་ལུགས་ཀྱི་རྩ་བའི་རིན་ཐང་ལྟ་ཚུལ་དང་རྒྱབ་འགལ་དུ་གྱུར་པ་མ་ཡིན་ནམ། བསམ་བཞིན་གོང་རིམ་གྱི་གཏན་འབེབ་ལ་གཏོར་བརླག་བཟོས་འདྲར་སྣང་བའི་གནས་ཚིུལ་འདི་འདྲར་ཕྱོགས་བཞིའི་རྒྱལ་ཁབ་དག་གིས་མི་འཕྱའམ། མི་རབས་རྗེས་མ་་དག་གིས་མི་ཁྲེལ་ལམ། ཁྱོད་མཐོ་རིམ་མི་དམངས་ཁྲིམས་ཁང་གིས་བརྩད་ཞིབ་ཐུགས་གཞིག་གནང་རོགས།
2 གསུམ་པའི་བཅུ་དྲུག་ཉིན་གྱི་དགོང་མོར་ང་རང་རེབ་གོང་མགྲོན་ཁང་དུ་ཡོད། མཚན་གུང་ལ་ཉེན་རྟོག་པའི་ལྭ་བ་གྱོན་མཁན་ཞིག་དང་དམག་ལྭ་གྱོན་མཁན་གཉིས་ཀྱིས་ལག་ཏུ་མེ་མདའ་ཐོགས་ཏེ་ནང་དུ་འཛུལ་འོང་ནས་ཞིབ་བཤེར་བྱེད་དགོས་ཟེར། ངས་ཁོ་ཚོར་དཔང་ཡིག་སྟོན་པའི་རེ་བ་ཞུས་པར། ཁོ་ཚོས་མེ་མདའ་ངའི་སྟེང་དུ་བཙུགས་ཏེ་སྐད་གསེང་མཐོན་པོས་རྫིག་རྫིག་བྱེད། མེ་མདའི་མདེལ་ཁུང་རང་ལ་གཏད་པའི་འཇིགས་སྐྲག་དེ་འདྲ་ནི་ངས་ཐོག་དང་པོར་མྱངས་པ་ཡིན། སྨྲ་བསམ་བརྗོད་ལས་འདས་པའི་འཇིགས་སྣང་དེ་ལ་བརྟེན་ནས་ངས་རེབ་གོང་གི་བདེ་འཇགས་ལ་འཁང་ར་བྱས་པ་ཡིན། ཉེན་རྟོག་པ་དང་ནག་ཚོགས་གང་ཡིན་མི་ཤེས་པའི་གནས་ཚུལ་གྱི་འོག་ནས་ངས་ཡི་གེ་དེ་བྲིས་ནས་བདེ་སྲུང་མི་སྣ་དང་སྤྱི་ཚོགས་ཀྱི་སྲུང་སྐྱོབ་ཐོབ་པར་རེ་བ་བྱས་ཡིན། གལ་ཏེ། མཚན་མོ་དེར་ང་ལ་དྲག་བཤེར་བྱེད་མཁན་ཉེན་རྟོག་པ་དང་དམག་མི་ངོ་མ་ཡིན་ཚེ། ཁྲིམས་ལུགས་ལྟར་ན་དཔང་ཡིག་མེད་པར་གཞན་ལ་བསྔོག་བཤེར་བྱེད་པ་ཁྲིམས་འགལ་རེད་པས། གནོད་ཐེབས་མི་སྣ་ང་རེད་ལ། ཁྲིམས་ཁང་གི་འགེབ་སྲུང་བྱ་ཡུལ་ང་རེད། གལ་ཏེ། དེ་དག་ནག་ཚོགས་ཡིན་ཚེ། ལྷག་ཏུ་གནོད་ཐེབས་མི་སྣ་ང་རེད་ལ། ཁྲིམས་ཁང་གི་སྲུང་བྱ་ང་རེད། ཡིན་ནའང་། བསམ་ཡུལ་ལས་འདས་པ་ཞིག་ལ། ཁྲིམས་ཁང་གིས་ང་ལ་ཁ་བྲལ་ལ་སྐུལ་སློང་བྱེད་མཁན་ཞེས་པའི་ཉེས་མིང་ཞིག་བཏགས་པར་མ་ཟད། “上述内容将我军警例行检查扭曲成制造民众恐慌的原因,存在较强的捏造,煽动性质.”
ཞེས་ངས་རྫུན་བཟོ་བྱས་པར་བསྙད་བཏགས་འདུག རྫུན་བཟོ་ཡིན་མིན་ཁྱེད་ཚོས་ཉིན་དེའི་བརྙན་མིག་ལ་བསྐྱར་ཞིབ་བྱོས་དང་གསལ་བོ་རེད། སྐུལ་སློང་གི་རང་བཞིན་ཟེར་བ་ནི་ཧ་མི་གོ་བའི་གསང་བ་ཞིག་རེད། ཁ་བྲལ་ལ་སྐུལ་སློང་རེད་ཟེར་ན། ངས་ཁ་བྲལ་གྱི་ཚིག་ཟུར་ཙམ་ཡང་བྲིས་མེད་པར་མ་ཟད། སྐུལ་སློང་ནི་དེ་བས་ཀྱང་ངོ་།། ངས་རང་ལ་གནོད་འཚེ་ཐེབས་པའི་གནས་ཚུལ་ཞིག་བྲིས་པས་ཀྱང་གཏད་སོ་མེད་པའི་ཉེས་མིང་ཞིག་ཏུ་འགྱུར་ན། ངས་གནས་ཚུལ་དེ་ལ་བརྟེན་ནས་ཁྲིམས་ཁང་ལ་གཏུག་ཡིག་ཅིག་བྲིས་ཚེ། ང་རང་ཐད་ཀར་ཁ་བྲལ་བྱེད་མཁན་དུ་མི་འགྱུར་གྲང་། བསམས་ཤིང་བསམ་ན་ཤ་འདར་རྒྱག་པའི་ཁྲིམས་ཆད་འདིས་ང་རང་ཅི་བྱ་གཏོལ་བྲལ་དུ་བཏང་བས། ཁྱེད་མཐོ་རིམ་མི་དམངས་ཁྲིམས་ཁང་གིས་ང་ལ་དྲང་གཞག་གི་གནས་ལུགས་ཤིག་རྩོད་རོགས།
3 >ཀྱི་ཚན་པ་ཐུང་ཐུང་དེ་ནི་གཞན་གྱིས་ངོ་བཤུས་བརྒྱབ་ཏེ་དྲ་ཐོག་ཏུ་བཞག་པ་ཞིག་རེད། ངས་དེ་བརྒྱུད་བསྐུར་བྱེད་སྐབས་ “འདི་ལ་ཡང་ཡང་བལྟས་ཏེ་ཡང་ཡང་སོམས་”ཞེས་བྲིས་ཡོད། རྒྱུ་མཚན་ནི། ངས་ཡང་བསྐྱར་མི་ཤི་ཁྲག་བཞུར་གྱི་སྐྱོ་གར་དེ་འདྲ་མཐོང་མི་འདོད། ངས་ནམ་ཡང་གཞན་གྱི་ཁྲག་དྲོན་ལ་བརྟེན་ནས་རང་གི་བདེ་སྐྱིད་བསྐྲུན་པར་ངོ་རྒོལ་བྱེད་ཀྱི་ཡོད། ཀྲུང་གོ་ནི་མི་རིགས་ང་དྲུག་གིས་གྲུབ་པའི་རྒྱལ་ཁབ་ཆེན་པོ་ཞིག་རེད། བོད་རིགས་ནི་དེའི་ཁྲོད་ཀྱི་མི་རིགས་ཆེ་ཤོས་ཤིག་རེད། ང་རང་ཀྲུང་གོའི་སྤྱི་དམངས་ཤིག་ཡིན་པ་དང་། ལྷག་པར་བོད་རིགས་ཤེས་ཡོན་པ་ཞིག་ཡིན་པའི་ངོས་ནས། ངས་རང་གི་སྤུན་ཟླ་དག་གི་རླབས་ཆེ་བའི་ཚེ་སྲོག་ལ་འགན་འཁུར་དགོས། གལ་ཏེ་བྱེད་སྟངས་འདིས་རྒྱལ་ཁབ་ཁ་བྲལ་ལ་སྐུལ་སློང་བྱས་པ་རེད་ཟེར་ན། དེ་ལས་དགོད་བྲོ་བ་ཞིག་མི་འདུག་མོད། ངས་ཉེས་ཆད་འདི་དགའ་བཞིན་སྤྲོ་བཞིན་དང་ལེན་བྱེད་རྒྱུ་ཡིན་ཏེ། ང་རང་ནམ་ཡང་རང་གི་སྤུན་ཟླའི་ཚེ་སྲོག་ལ་ཡང་ཁ་ཡ་མི་བྱེད་པའི་མི་ཞིག་བྱེད་མི་འདོད། ཐ་ན་རྒྱ་རིགས་སྤུན་ཟླ་དག་གི་ཆེད་དུ་ཡང་ངས་འདི་ལྟར་བསྒྲུབ་ཤ་སྟག་ཡིན།
4 ཀྲུང་གོ་སྲིད་གཞུང་དང་གོང་ས་མཆོག་དབར་དུ་གྲོས་མོལ་བྱེད་རྒྱུ་ཡིན་པའི་གསར་འགྱུར་དེ་ནི་ནང་ཁུལ་ནས་བཏང་བ་ཞིག ངས་ཀྱང་གྲོགས་པོ་ཞིག་གི་བར་སྟོང་ལས་བརྒྱུད་བསྐུར་བྱས་པ་ཡིན། ནང་ཁུལ་ནས་བཏང་བའི་གསར་འགྱུར་ཞིག་བརྒྱུད་བསྐུར་བྱས་པས་ཀྱང་ཁྲིམས་དང་འགལ་འགྲོ་བ་ཨ་མཚར། གྲོས་མོལ་དེ་འདྲ་སྔོན་ཆད་ཀྱང་བྱས་མྱོང་སྟེ། ལོ་འགའི་ཡར་སྔོན་དུ་བོད་གཞུང་ནས་བཏང་བའི་ངོ་ཚབ་བ་ཀྲུང་གོ་ནང་ཁུལ་དུ་འོང་ནས་ཕན་ཚན་གྲོས་མོལ་བྱས་པས། འདི་ཉིད་རྒྱལ་ཁབ་ཀྱི་གསང་བ་སོགས་དང་འབྲེལ་བ་ཅི་ཡང་མེད་པ་རྨ་ལྷོ་ཁུལ་མི་དམངས་ཁྲིམས་ཁང་གིས་ཧ་གོ་མེད་པ་འདྲ། དེ་མིན་ན། ཐག་གཅོད་འདི་འདྲ་འོང་བའི་དཔེ་མེད། བརྒྱ་ལ། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གི་བྱེད་སྟངས་ལྟར་ཐག་གཅོད་བྱས་ཚེ། ཁོ་བ་ཙམ་མ་ཟད། ཀྲུང་གོ་སྲིད་གཞུང་གིས་ཀྱང་ཚབས་ཆེའི་བྱས་ཉེས་བསགས་འདུག་ལ། ནང་ཁུལ་གྱི་གསར་ལམ་དག་ཀྱང་སྒོ་གཏན་དགོས་པའི་ཚད་དུ་འདུག་པས། ཁྱེད་མཐོ་རིམ་མི་དམངས་ཁྲིམས་ཁང་གིས་ཐུགས་བསམ་བཞེས་རོགས།
5 བརྙན་ཐུང་དེ་ནི་ནང་ལོགས་ཀྱི་ས་ཆ་ག་གེ་མོ་ནས་བྱུང་བའི་དངོས་ཚུལ་རེད། བརྒྱུད་བསྐུར་གྱི་གྲངས་ཚད་ཧ་ཅང་མཐོ། ངས་ཀྱང་རྒྱ་རིགས་གྲོགས་པོ་ཞིག་གི་པོད་ཕྲན་ལས་བརྒྱུད་བསྐུར་བྱས་པ་ཡིན། གཅར་རྡུང་མྱོང་མཁན་རྒྱ་རིགས་མང་ཆོགས་དེའི་སྡུག་བསྔལ་ལ་གདུང་སེམས་བཅངས་པ་ཡིན། གོང་ནས་བཤད་པ་བཞིན། ངས་ “རྒྱ་རིགས་སྤུན་ཟླའི་ཆེད་དུ་ཡང་འདི་ལྟར་བསྒྲུབས་པ་ཤ་སྟག་ཡིན”འདི་རྒྱལ་ཁབ་ཁ་བྲལ་ཞེས་པར་འབྲེལ་བ་སྤུ་ཙམ་མེད། ཁྲིམས་འགལ་གྱི་ཆ་ཡང་གང་དུ་འཚོལ། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་བརྙན་ཐུང་འདི་ཉིད་ཀྱི་ནང་དོན་ཙམ་ལ་ཡང་བརྩད་རྒྱུས་མེད་པར། བོད་དོན་དུ་བཏགས་ནས་ངའི་མགོ་བོ་ཆུང་ཆུང་འདིར་ཁ་བྲལ་ལ་སྐུལ་སློང་ཞེས་པའི་ཉེས་མིང་ལྗིད་ཏིག་ཏིག་ཅིག་བཀལ་བས་ཁོ་བོས་ཐེག་པར་དཀའ་ན། ཁྱེད་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་དཀར་འདོན་བྱེད་པར་རེ་ཞིང་སྒུག་ཡོད།
6 སྐུ་ཞབས་ཝང་ལི་ཞུང་གི >སོགས་དེབ་འགའ་ལ་ངས་བལྟས་མོང་བ་བདེན། ཡིན་ནའང་། ངས་དེབ་དེ་དག་ལས་ཚིག་གཅིག་ཀྱང་ལུང་འདྲེན་བྱས་མ་མྱོང་ལ། གཞན་ལ་བརྒྱུད་བསྐུར་ནི་དེ་བས་ཀྱང་ག་ལའོ།།  >ནི་དེ་འདྲའི་བཀླགས་ཀྱང་མི་རུང་བའི་དེབ་ཅིག་ཡིན་ན། རྩོམ་མཁན་ལ་ཁྲིམས་ལུགས་ཀྱི་དཀྱེལ་ཡངས་ཐོབ་འདུག་པ་ཤིན་ཏུ་ནས་ལེགས་སོང་། ངས་དེ་ལྟ་བུའི་ཁྲིམས་ལུགས་ལ་བླ་ནས་གུས། རྩོམ་མཁན་ཁོང་ལྟ་བུ་ལ་རྒྱལ་ཁབ་དང་མི་རིགས་གང་ཡིན་རུང་གཅེས་སུ་འོས། དེ་ལྟ་མོད་ཀྱང་། རྩོམ་མཁན་ལ་དཀྱེལ་ཡངས་བྱས་ཏེ་ཀློག་མཁན་ལ་ཉེས་ཆད་གཅོད་པ་འདི་ཁྲིམས་ལུགས་ཀྱི་དོན་ཚན་གང་དུ་གཏོགས་པ་ཁོ་བོས་ཏན་ཏན་མི་ཤེས་ལགས། ཁོ་བོ་ཁྲིམས་རྒྱུས་ཞན་དྲགས་པས་ཡིན་ན་བཟོད་གསོལ་ཞུ། གལ་ཏེ་མིན་ན། “རྒྱལ་ཁབ་གཅིག་ལ་ལམ་ལུགས་གཉིས”ཀྱི་བྱེད་ཕྱོགས་འདི་འདྲར་ཁྱེད་མཐོ་རིམ་མི་དམངས་ཁྲིམས་ཁང་གིས་གསལ་ཁ་ཡག་པོ་འབྱེད་རོགས།
ད་དུང་ཞུ་དགོས་པ་འདི་འདྲ་ཡང་ཡོད་དེ། གྲོགས་པོ་འགས་ངའི་པོད་ཕྲན་བར་སྟོང་ལས་གོང་གི་ཟིན་ཐུང་གསུམ་མཐོང་མྱོང་ཞེས་པའི་སྐད་ཆའང་ཁྲིམས་འགལ་ཡིན་པའི་བདེན་དཔང་ཡང་དག་གི་གྲས་སུ་བཅུག་འདུག དེ་དག་གིས་མཐོང་མྱོང་བ་ཙམ་གྱིས་ཁྲིམས་འགལ་དུ་འགྲོ་ན། ངས་བྲིས་པ་ཐམས་ཅད་མ་ཟད། བྱ་བྱེའུ་འབའ་འབུ་ཚུན་ཆད་ཀྱང་ཁྲིམས་འགལ་དུ་ཨེ་མི་འགྲོ། འདི་ལྟའི་མིས་འཕྱ་ཁྱིས་འགོམ་གྱི་བདེན་དཔང་དུ་བསྙད་པ་དག་ལ་བློ་ལྡན་སུ་ཞིག་གིས་དང་ལེན་བྱེད། ཡང་ཧ་མི་གོ་བ་ཞིག་ལ། ཁོ་ཚོས་ངའི་ཁ་པར་ཀུ་ཤུ་ 5 S ཞིག་ཀྱང་གཞུང་བཞེས་བྱས་སོང་། དེའི་རྒྱུ་མཚན་ནི། ཟིན་ཐོ་དེ་དག་ཁ་པར་བརྒྱུད་ནས་བསྔོགས་པས་ཡིན་འདུག གལ་ཏེ། ངའི་ཟིན་རྩོམ་དེ་དག་ཁྱིམ་གྱི་གནས་ག་གེ་མོ་ཞིག་ནས་རྙེད་པ་ཡིན་ཚེ། ངའི་ཁང་ཁྱིམ་ཅ་ལག་དང་བཅས་པ་ཡང་གཞུང་བཞེས་བྱེད་རྒྱུ་ཨེ་ཡིན། ཁ་ཚོར་ཁ་རྒན་ལ་ཟ་ལོབས་དང་ལག་རྒན་ལ་ལེན་ལོབས་ཡོད་ཀྱང་། ང་ལ་ “སྦྱིན་པ་”གཏོང་བྱེད་འབེལ་བོ་མེད་པས། ཁྱེད་ཞིང་ཆེན་ཁྲིམས་ཁང་གིས་དབུལ་བོའི་རྩམ་ཁུག་ལ་འགོང་བོའི་རླུང་བུ་མི་རྒྱག་པར་མཁྱེན་མཁྱེན།
མཐར། ཁོ་བོ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་དམངས་ཤིག་ཡིན་པས། རང་གི་བསམ་ཚུལ་གསོང་བོར་བཤད་པའི་སྨྲ་བརྗོད་རང་དབང་གི་ཐོབ་ཐང་དང་། རང་གི་དྲན་ཚུལ་རྩོམ་དུ་འགོད་པའི་རྩོམ་འབྲི་རང་དབང་གི་ཐོབ་ཐབ་ >སུ་གཏན་འབེབ་ཁག་ཐེག་བྱས་ཡོད་ཀྱང་། ཁོ་བོར་ཁྲིམས་ལུགས་ཀྱི་མྱོང་རྒྱུས་ཞན་པས། བཤད་ཉེས་འབྲི་ཉེས་སུ་སོང་ན་མཐོལ་ལོ་བཤགས། ལྷག་ཏུ། ཡུམ་ཆེན་དང་མིང་སྲིང་དག་གིས་མིག་མཐའི་མཆི་མ་མ་སྐམ་པར་ཁོ་བོར་བལྟས་ཡོད་ལ། ཆུང་མ་དང་བུ་ཆུང་གིས་དུས་ཚོད་སྐར་ཆ་མ་སོང་བར་ཁོ་བོར་སྒུག་ཡོད་པས། ཁྱེད་མཐོ་རིམ་ཁྲིམས་ཁང་གིས་གང་མགྱོགས་མི་མྱུར་གྱིས་ཐག་གཅོད་ཡག་པོ་འོང་བར་རེ་ཞིང་སྒུག་ཡོད།
ཞེས་འབྲུག་ལོའམ་ཞོགས་ལྗང་དུ་འབོད་པས་གུས་ཕུལ།
ཕྱི་ལོ་2016ལོའི་ཟླ 2 པའི་ཚེས། 24ཉིན།


text:
ཁ་བཏགས།
ཁ་བཏགས་ནི་བོད་ཀྱི་མཚོན་རྟགས་གཅིག་ཡིན།
ནང་དོན།
གསལ་བཤད།[རྩོམ་སྒྲིག]
ཁ་བཏགས་ནི་ཕྱེ་མར་ལས་ཀྱང་བེད་སྤྱོད་མང་བའི་དངོས་རྫས་ཤིག་སྟེ་ཕྱེ་མར་དང་ཡང་མི་འདྲ་བའི་བཀྲ་ཤིས་པ་དང་། བཀྲ་མི་ཤིས་པ་སོགས་ལ་དགོས་པའི་འགྲོ་ཁུངས་རྒྱ་ཆེ་སྟེ། ཁ་བཏགས་འདི་ཡང་གནའ་དུས་བོན་གྱི་ལུགས་ལས་དར་ཟེར་ཡང་དེ་སྔ་བོད་ཀྱི་དར་གོས་འཐག་པའི་ལག་རྩལ་དར་སྲོག་མེད་པས་དོན་ལ་གནས་མིན་ལ་ངེས་ཀྱང་སྔ་མོ་ཁ་བཏགས་ཀྱི་དོད་ལ་བལ་སྤྱོད་སྲོལ་ཡོད་པར་གྲགས་པ་འདི་ཡང་དཔྱད་གཞིར་འཛིན་འོས་པ་ཤིག་ཡིན་སྙམ་པ་སྟེ། སྔར་རྒྱལ་པོ་སྤུ་དེ་གུང་རྒྱལ་གྱི་དུས། “འཕྲུལ་གཤེན་བལ་ཐོད་ཅན་”ཞེས་བོང་བུའི་རྣ་བ་ཅན་གྱི་གཤེན་གྱི་གདུང་རྒྱུད་བྱིས་པ་ཞིག་གི་བོང་རྣ་སྒྲིབ་བྱེད་དུ་བལ་གྱི་ཐོད་བཅིང་པར་གྲགས་ལ་དེང་གི་ཆར་ཡང་ཞིང་འབྲོག་ཁུལ་དུ་ལོ་གསར་གཏོང་བའི་ཚེ་ཆང་སྣོད་དང་། ཆུ་སྣོད་སོགས་ལ་བལ་གྱི་འཆིང་དཀྲི་བ་མཐོང་རྒྱུ་ཡོད་པའི་ཐོག་ནས་སྔ་དུས་བོན་ལུགས་ཀྱི་བལ་གཡོག་སྲོལ་དེ་རིམ་བཞིན་དར་བ་དང་། ཁ་བཏགས་བེད་སྤྱོད་སྲོལ་དུ་གྱུར་པ་མིན་ནམ་སྙམ། ཡང་རྒྱ་ནག་དང་སོག་ཡུལ་དུ་གནའ་རབས་ཀྱི་ལུགས་སྲོལ་ལ་དར་གོས་ཡུག་ཆེན་ཕྱག་རྟགས་སུ་འབུལ་བ་དེ་རྗེས་སོར་རིམ་པས་ཁུ་བསྡུས་སུ་སོང་སྟབས་དར་དཀར་ཁ་འཛར་ཡོད་པ་དེར་ཐུག་པ་ཡིན་ཙང་ཁ་བཏགས་ཞེས་མིང་བཏགས་དེ་བོད་དུ་ཡང་ཁ་བཏགས་འབུལ་སྲོལ་དེ་གོམས་སྲོལ་དུ་ཆགས་པ་ཡིན་ཚོད། སྤྱིར་ཁ་བཏགས་ལ། བོད་རྒྱ་ཚིག་མཛོད་ཆེན་མོ་སོགས་ཚིག་མཛོད་ཁག་ནང་གསལ་ཁ་དར་རམ་མཇལ་དར་དང་། ལྷ་རེག ལྷ་རྫས་བཅས་ཐ་སྙད་མི་འདྲ་བ་འབོད་སྲོལ་འདུག ཁ་བཏགས་ལ་ནང་གསེས་རིགས་མི་འདྲ་བ་བརྒྱད་ཙམ་ཡོད་པ་ལས། ༡.ནང་མཛོད།(མཛོད་ནང་མའི་ཁ་བཏགས་) ནང་མཛོད་ལ་མི་འདྲ་བ་ཁ་ཤས་ཡོད་ན་ཡང་ནང་མཛོད་གསར་པ་རྣམས་ཀྱི་རི་མོར་དཀྱིལ་དུ་རྣམ་བཅུ་དབང་ལྡན་དང་ཕྱེད་ཀ་ཕྱེད་ཀར་བཀྲ་ཤིས་རྟགས་བརྒྱད། མཐའ་གཉིས་ལ། ཡི་གེ་དབུ་ཆེན་གྱི་“ཉི་མོ་བདེ་ལགས། མཚན་བདེ་ལེགས། ཉི་མའི་གུང་ཡང་བདེ་ལེགས་ཤིང་། ཉིན་མཚན་རྟག་ཏུ་བདེ་ལེགས་པ། དཀོན་མཆོག་གསུམ་གྱི་བཀྲ་ཤིས་ཤོག་”ཅེས་དང་ཁ་འཛར་ཉིས་རྩེགས་ཡོད་པ། ༢.སོག་དར་ཞེས་པ་མིང་དུ་ཆགས་པའི་དར་སྔོན་པོ་ཐུང་ངུ་ཞིག་ཡོད་པ་དེ་ཏཱ་ལའི་བླ་མས་དཔོན་རིགས་མཐོ་གྲས་ལ་ལྗགས་མདུད་དུད་སྩལ་བ་ལས་རྣམ་ཀུན་བེད་སྤྱོད་མི་བྱེད། ༣.བར་མཛོད། (མཛོད་པར་མའི་ཁ་བཏགས་)༤.ཨ་ཤེ། ཨ་ཡུ་ཤེ་ཞེས་པ་སོག་སྐད་ཡིན་ཅིང་། དེ་ལ་ཚེ་དཔག་མེད་ཀྱི་སྐུ་བརྙན་རི་མོར་རྒྱབ་ཡོད་པས་དེ་ལྟར་མིང་དུ་ཆགས་པ་རེད་ཟེར། ༥.ཟུབ་ཕྱི། ༦.ཕྱི་མཛོད། (མཛོད་ཕྱི་མའི་ཁ་བཏགས་)འདི་མན་ཆད་སྤུས་ཞན། ༧.ཁ་བསོད་དམ་བསོད་བཏགས། ༨.ཁ་ཕྱི་འམ་དྲིན་ཕྱི་དུས་ཕྱིས་ཐོན་པ་ཨ་འདྲའམ་ཟུབ་ཕྱི་ཆུ་རིས་ཅན་ཞེས་པ་དེ། ཨ་ཤེ་ལས་ཞན་པ། ཟུབ་ཕྱི་ལས་ལེགས་པར་རྩིའོ། ཁ་བཏགས་ཞེས་པའི་ཐ་སྙད་ཀྱི་འབྱུང་ཁུངས་ནི་བཤད་སྲོལ་ལ། བླ་དཔོན་སོགས་མཇལ་འཕྲད་ཞུ་བའི་ཐོག་མར་སྐྱབས་འཇུག་ཞུ་བའི་གཏམ་གྱི་སྔོན་འགྲོར་ཁ་ནས་གླེང་དགོས་པའི་དོན་དེ་ནག་ནོག་དྲི་མས་མ་གོས་པའི་དར་དཀར་ལྟར་ལྷད་མེད་ཡིན་པ་མཚོན་དོན་དུ་བཏགས་ཏེ་སྔོན་དུ་གཏོང་བ་ཡིན་པས་ཁ་བཏགས་ཞེས་བྱ་བ་ཡིན་ཞེས་ཟེར་ལ། སྔ་རབས་ཀྱི་འབོད་སྲོལ་ནི་དར་ཚོན་སྣ་སྔའམ་དར་དཀར་རམ། དར་དམར་སོགས་དར་གོས་ཀྱི་རྒྱུ་ལས་གྲུབ་པའི་ཐ་སྙད་ལས་བཏགས་ཟེར། ཁ་བཏགས་འདི་རྟེན་འབྲེལ་དགའ་སྟོན་གྱི་སྐབས་སུ་དགོས་པ་མ་ཟད། ལྷ་ཁང་ཁག་ལ་མཆོད་མཇལ་ཞུ་སྐབས་ལྷ་སྐུར་སྒྲོན་རྒྱུའི་ཁ་བཏགས་ལ་སྙན་དར་རམ་སྙན་ཤལ་ཞེས་བརྗོད་ཅིང་། བླ་མ་མཇལ་སྐབས་དང་། དཔོན་པོར་བདེ་སྡུག་ཞུ་སྐབས། ཕ་མ་ཕྲུ་གུའི་བར་སྤུན་ཉེ་ལྟོས་བཅས་བར། དགའ་ཉེ་བློ་དཀར་ཕན་ཚུན་བར། མདོར་ན། འགྲུལ་པ་ཐོན་རྗེས་གདན་ཐོག་ཁ་བཏགས་བཞག་པར་གདན་དར་ཞེས་པ་སོགས་ཁ་བཏགས་འགྲོ་ཁུངས་ཧ་ཅང་མང་ངོ་། ཁ་བཏགས་འདི་བཞིན་བཀྲ་ཤིས་པའི་རྟེན་འབྲེལ་གྱི་རིགས་ལ་བེད་སྤྱོད་པ་ཙམ་དུ་མ་ཟད། བཀྲ་མི་ཤིས་པའི་རྐྱེན་ངན་བྱུང་བར་ཡང་བེད་སྤྱོད་པའི་ཐོག་མའི་ལོ་རྒྱུས་ཀྱང་། སྔོན་དུས་ཕན་ཚུན་གཅིག་སེམས་གཅིག་ལ་དཀར་བའི་གྲོགས་པོ་དབུལ་ཕྱུག་གཉིས་ཡོད་པ་ལས་དུས་ནམ་ཞིག་གི་ཚེ་གྲོགས་པོ་ཕྱུག་པ་དེ་འདས་གྲོངས་སུ་གྱུར་སྐབས་གྲོགས་པོ་དབུལ་བ་དེ་བློ་ཕམ་ཧ་ཅང་ཆེན་པོ་བྱུང་སྟེ་གཞན་གྱི་བྱ་ཐབས་ཟད་དེ་རང་ཉིད་ཀྱི་བ་ཕྱུགས་འདོག་བྱེད་ཀྱི་བལ་དཀར་པོ་ལས་བཟོས་པའི་ཐག་པ་དེ་གྲོགས་པོ་ཤི་བ་དེའི་སྐེ་ལ་གཡོགས་ཏེ་སེམས་པ་དཀར་པའི་ལྷག་བསམ་མཚོན་པར་བྱས། དེ་ནས་བཟུང་རྐྱེན་ངན་འབྱུང་སྐབས་བལ་སྣལ་མའམ། ཁ་བཏགས་ཐོན་རྗེས་སུ་མི་ཤི་བའི་རོ་ལ་ཁ་བཏགས་གཡོགས་པར་སྤུ་དར་ཞེས་བརྗོད་སྲོལ་ཆགས་པ་ཡིན་སྐད། ཁ་བཏགས་འབུལ་བའམ་ཕན་ཚུན་སྤྲོད་རེས་བྱེད་པའི་མཚོན་དོན་སྤྱིར་དར་ལ་ཚོན་སྣ་ལྔ་སོགས་ཡོད་ན་ཡང་། ཁ་མདོག་དཀར་པོ་ཞིག་ངེས་པར་དུ་དགོས་པ་ནི་སེམས་པ་དཀར་བའི་ལྷག་བསམ་མཚོན་པར་བྱེད་ཆེད་ཡིན་པར་བསམ། ལྷ་དང་བླ་མ་སོགས་ལ་ཁ་བཏགས་འབུལ་བ་ནི་དད་གུས་ཀྱི་ལྷག་བསམ་དཀར་བ་མཚོན་བྱེད་དང་། སྨོན་པའི་དོན་རྣམས་གྲུབ་པའི་ཆེད་དུ་རེད། དཔོན་པོར་ཁ་བཏགས་འབུལ་བ་དེ་བདེ་སྡུག་གི་ཞུ་བྱའི་དོན་དེ་རྫུན་གཡོ་སྒྱུ་སོགས་ཀྱི་བསྲེས་ལྷད་མེད་པའི་ལྷག་བསམ་དཀར་བའི་བདེན་གཏམ་མཚོན་བྱེད་ཡིན་པ་མ་ཟད། མི་སེར་གྱི་གཏམ་དཔེར་ཡང་། རིང་ཁ་བཏགས་དང་ཐུང་ཐལ་མོ་སྦྱར་ནས་ཞུས་པ་ཡིན་ཟེར་སྲོལ་ཡོད། ཕ་མ་ཕྲུ་གུ་སྤུན་མཆེད། དགའ་ཉེ་བློ་དཀར་བཅས་ཕན་ཚུན་ཁ་བཏགས་སྤྲོད་པ་དེ་ཡང་། ཕན་ཚུན་གྱི་མཛའ་བརྩེའི་ལྷག་བསམ་དཀར་པོ་མཚོན་པར་བྱེད་པའི་ཆེད་དུ་ཡིན། ཁ་བཏགས་བེད་སྤྱོད་བྱེད་སྟངས་ཐད། དཔེར་ན་ཏཱ་ལའི་བླ་མ་དང་། པཎ་ཆེན་རིན་པོ་ཆེ་རྣམ་གཉིས་ཀྱི་གཙོས་བླ་མ་ཆེ་ཁག་ནས་མཇལ་མང་གཏོང་སྐབས་ཁ་བཏགས་དེ་མགྲོན་གཉེར་གྱི་ལག་ཏུ་སྤྲོད་པ་དང་། སྙན་ཞུ་རིམ་པ་ཁག་ལ་ཡིག་རྒྱའི་ནང་ཁ་བཏགས་མཚམས་ལྟབ་བརྒྱབ་སྟེ་བླུག་པར་ཞུ་རྟེན་ལྷ་གོས་དང་། ལྷ་རེག སྙན་དར་ཞེས་འབྲི་སྲོལ་དང་། དགོན་པར་འབུལ་རྒྱུའི་སྐྱབས་ཐོར་སྐྱབས་སྒྲིལ་ཞེས་སྐྱབས་ཐོའི་ཡི་གེ་ཁ་བཏགས་ལ་སྒྲིལ་དགོས་པ། དེ་མིན་བླ་སྤྲུལ་ཁག་དང་། སེར་སྐྱ་དཔོན་རིགས་ཁག་ལ་ཁ་བཏགས་ལྕོག་རྩེའི་ཐོག་ནར་གཏོང་བྱེད་པ། བླ་དཔོན་གོ་ས་མཐོ་དམའ་འདྲ་བ་རྣམས་ཕན་ཚུན་སྣེ་སྤྲོད་ཞེས་ལག་སྤྲོད་བྱེད་པ། འདི་ཡན་གྱི་ཁ་བཏགས་འབུལ་ལྟེབས་རྒྱག་སྲོལ་འདུག རང་ལས་དམའ་བ་རྣམས་ལ་ཁ་བཏགས་སྤྲོད་སྐབས་མཚམས་ལྟེབ་ཅེས་ཁ་བཏགས་ཆེ་ཆུང་ག་འདྲ་ཡིན་རུང་ལྟེབ་བཞི་ལྟབ་ཀྱི་ཤོག་ཆག་གི་འོག་དང་དངོས་པོའི་སྟེང་བཞག་ནས་སྤྲོད་ཀྱི་རེད། གྲོལ་སྟོན་དང་། མང་ཚོགས་ཁག་ལ་ཁ་བཏགས་གཡོགས་སྐབས་ཁ་བཏགས་རྣམས་ཉིས་ལྟབ་ཀྱི་ཚང་མ་ནར་མོར་མི་ཞིག་གི་ལག་གཡོན་པའི་ལག་ངར་སྟེང་བཞག་ནས་མི་གཞན་ཞིག་གིས་སྐེ་ལ་གཡོགས་པ། ཆང་ས་རྒྱག་སྐབས་གྲལ་རིམ་མཐོ་ས་ཡིན་ན་ཕྱི་ནང་རྟེན་འབྲེལ་བྱེད་པོས་ཕ་མ་དང་བུ་མནའ་མ་བཅས་ལ་ཁ་བཏགས་ལྕོག་རྩེའི་སྟེང་ནར་གཏོང་བྱེད་པ་དང་། འབུལ་བའི་ཐོག་མར་གྲོ་དོ་པོ། རྩམ་པ་དོ་པོ། ཤིང་འབྲས་དོ་པོ། ཇ་སྒམ། མར་ལྟང་སོགས་ཀྱི་སྟེང་དུ་ཚན་གྲངས་ཞེས་ཁ་གཏགས་ཚོས་སྣ་ལྔ་ཚར་ནར་གཏོང་བྱེད་པ། དམའ་རིམ་ཁག་ཆང་ས་རྒྱག་སྐབས་ཁ་བཏགས་ཚང་མ་སྐེ་ལ་གཡོགས་པ། འབུལ་པའི་སྟེང་ཁ་དཀར་མཚོན་བྱེད་ཁ་བཏགས་རེ་འཇོག་པ། ཆང་ས་དང་། ཁང་པ་སྤོ་སྐབས་སོགས་ལ་ལྕི་བ། ཆུ་ཕུད་སོགས་ཀྱི་སྟེང་དུ་ཁ་བཏགས་རེ་ནར་མོར་འཇོག་པ། གྲོང་གསེབ་ཀྱི་འོང་སྐོར་སོགས་ལ་རྟ་རྒྱུགས་ཀྱི་རྟ་པ་རྣམས་ལ་ཚ་དར་ཞེས་འབེན་ལ་མདའ་དང་མེ་མདའ་འཕོགས་པར་ཁ་བཏགས་གཡོགས་སྐབས་ཚ་གྲངས་ཀ་བརྩི་རྒྱུ་ཡོད་པ་རྣམས་ལ་ཁ་བཏགས་སྐེ་ལ་གཡོགས་པ་དང་། ཚ་གྲངས་བརྩི་རྒྱུ་མེད་པ་རྣམས་ལ་ཚ་མེད་དཔའ་དར་ཞེས་དཔུང་པ་གཡས་ལ་གཡོགས་པ། སྟབས་བདེའི་མགྲོན་འབོད་དང་། ཕྱོགས་ཐོན་སོགས་ལ་ཁ་བཏགས་ཀྱི་ཚབ་ཏུ་གྲོང་གསེབ་ཁག་ཕོ་ལ་དཔུང་པ་གཡས་པ་དང་། མོ་ལ་དཔུང་པ་གཡོན་པ། དཔོན་རིགས་ལ་པུས་མོ་དང་རྟ་སྒའི་ཡོབ་ལ་རྩམ་པའི་ཡས་བཟེད་རྒྱག་སྲོལ་སྣང་།
ལོ་རྒྱུས།[རྩོམ་སྒྲིག]
ཁ་བཏགས་ཐོག་མར་གསར་བཏོད་བྱེད་མཁན་བོད་མི་རིགས་ཡིན།
རྩོམ་པ་པོ། མི་གསལ།
གཅིག ཁ་བཏགས་དར་ཚུལ།
ཁ་བཏགས་འདི་འཛམ་གླིང་དུ་ཐོག་མར་གསར་བཏོད་མཁན་བོད་ཡིན། སྤྱིར་གནའ་བོའི་ལོ་རྒྱུས་དག་ལས་ཁ་བཏགས་ཀྱི་ལོ་རྒྱུས་དང་བྱུང་བ་ཁོངས་དག་ཅིག་ཧ་ཅང་རྙེད་དཀའ། རེད་དེ་བོད་ཀྱི་ཡུལ་སྲོལ་དང་རྒན་རབས་ཀྱི་ངག་རྒྱུན་དག་ལོ་རྒྱུས་དང་བསྡུར་ཏེ་དཔྱད་ན། ཁ་བཏགས་ནི་གནའ་བོའི་བོད་ཀྱི་སྤྱི་ཚོགས་སུ་དར་བའི་དམུ་ཐག་ཅེས་པ་དང་འབྲེལ་བ་ཡོད་པར་སྣང་། དམུ་ཐག་ཅེས་པ་ནི་གནའ་བོའི་ཐ་སྙད་ཅིག་སྟེ་གནམ་སའི་བར་གྱི་ཐག་པ་སྟེ་ཐག་པ་དཀར་པོའི་སྐས་ཐེམ་ལྟ་བུ་ཞིག་ཡོད་པར་ངོས་འཛིན། དེ་ནི་བོད་རྒྱལ་ཐོག་མ་བཙན་པོ་གཉའ་ཁྲི་ནི་དམུ་ཐག་ཅེས་པ་དེ་བརྒྱུད་ནས་ལྷ་ཡུལ་ནས་མི་ཡུལ་ལ་བབས་པར་ངོས་འཛིན་གནང་། མ་ཟད་གནམ་གྱི་ཁྲི་བདུན་ཡང་འདས་ཁར་དམུ་ཐག་ལ་འཇུས་ནས་གནམ་སྟེ་ལྷ་ཡུལ་ལ་གཤེགས་སོང་བར་གྲགས། འདི་ནི་ང་ཚོའི་ལོ་རྒྱུས་ལ་གྲགས་པའི་གཏམ་རྒྱུད་རེད། གཏམ་རྒྱུད་འདིས་བོད་སྤྱི་ཚོགས་སུ་བག་ཆགས་ཟབ་མོ་ཞིག་བཞག་ཡོད་པ་ནི་དུས་དེ་ནས་བཟུང་མི་རྣམས་ཀྱིས་སོ་སོའི་སེམས་ནང་དུ་དམུ་ཐག་ཅེས་པའི་ཡ་མཚན་པའི་ཐག་སྐས་དེ་ལ་འཇུས་ནས་ལྷ་ཡུལ་ལ་འགྲོ་ཐུབ་ན་སྙམ་པའི་རེ་བ་དེ་འཚོ་བའི་གླེང་བྱ་དང་ཕུགས་འདུན་མངོན་སུམ་དུ་གྱུར་སོང་། དེ་རྗེས་རིམ་གྱིས་སྐུ་མགྲོན་གལ་ཆེན་དང་ནང་མི་སེར་སྐྱ་ཕར་སྐྱེལ་ཚུར་བསུའི་སྐབས་སུ་ལྷ་ཡུལ་ནས་མར་འོང་བ་དང་ཡང་ན་ཡར་ལྷ་ཡུལ་ལ་འགྲོ་བའི་རྟེན་འབྲེལ་མཚོན་བྱེད་དུ། ས་དཀར་དང་རྩམ་པས་གོས་ཀྱི་གོང་བའི་སྟེང་དུ་དཀར་ཐིག་རྒྱག་པའི་སྲོལ་དར། བར་སྐབས་ཤིག་ནས་བལ་དཀར་པོའི་སྐུད་པ་རེ་ཕྲག་སྟེང་དུ་འཐེན་པ་དང་བཙེམ་པ། བལ་དཀར་པོ་འབབ་མ་རེ་སྟེར་བ་དང་བལ་འཐག་གྲུབ་བྱས་པ་མགུལ་དུ་འཐེན་པ་སོགས་བྱུང་། རིམ་གྱིས་བླ་དཔོན་སོགས་མཇལ་འཕྲད་དང་སྐྱེལ་བསུའི་སྐབས་ཀུན་ཏུ་སྤྱོད་སྒོ་ཇེ་ཆེར་སོང་།
གཉིས། ཁ་བཏགས་ཀྱི་མཚོན་དོན།
རྗེས་སུ་སོག་པོས་བོད་ས་གནས་མི་ཉུང་བ་དབང་སྒྱུར་སྐབས་སུ་བོད་ཀྱི་སྐུ་དྲག་བླ་དཔོན་དག་ལ་འཚམས་ཆེད་དར་གོས་དཀར་པོས་མགུལ་གཡོག་པ་དང་ཕྱག་ཏུ་འབུལ་བའི་སྲོལ་དར། སྐབས་འདི་ནས་བཟུང་ཁ་བཏགས་ཀྱི་མིང་འདི་མངོན་གྱུར་བྱུང་བར་མ་ཟད། ཁ་བཏགས་ཀྱི་མཚོན་དོན་ལའང་འགྱུར་བ་ཕྱུང་སྟེ། ཁ་བཏགས་ནི་ཁ་དགེ་བཀྲ་ཤིས་ཀྱི་སྣེ་ཁྲིད་པ་དང་ཁ་གཡང་གི་མགྲིན་ཚབ་པ། མཐུན་སྒྲིལ་གྱི་ལམ་ཁྲིད་པ།མི་དེ་མཐོང་ཆེན་དང་གུས་བཀུར་གྱི་རྣམ་པ་མཚོན་བྱེད་ཅིག་ཏུ་གྱུར། དེ་བཞིན་རྒྱུ་སྤས་དར་གོས་སྣ་ཚོགས་དང་། ཁ་དོག་དཀར་སེར་དམར་ལྗང་སྔོན་པོ་སོགས། རི་མོ་བཀྲ་ཤིས་རྟགས་བརྒྱད་རྒྱལ་སྲིད་སྣ་བདུན་དང་པ་ཏྲའི་རིགས་སོགས། རྣམ་པ་དང་ཆེ་ཆུང་། རིང་ཐུང་སོགས་འདྲ་མིན་སྣ་ཚོགས་སུ་འགྱུར་བ་བྱུང་སྟེ་ཉིན་རྒྱུན་འཚོ་བའི་ཁྲོད་མེད་དུ་མི་རུང་བ་ཞིག་ཏུ་གྱུར་ནས་དར་ཁྱབ་ཏུ་སོང་། དེ་བཞིན་དཀར་ཞིང་གཙང་བའི་གྲུབ་ཆ་འདིས་གཏོང་ཡུལ་གྱི་ལུས་ངག་ཡིད་གསུམ་ལ་ཉེས་སྐྱོན་གྱི་དྲི་མས་མ་སྦགས་པས་ཁ་བཏགས་གཏོང་རིན་ཡོད་པ་དང་། གཏོང་མཁན་གྱི་ལྷག་བསམ་དེ་དྲི་མས་མ་གོས་པའི་དྭངས་གཙང་ཞིག་ཡིན་པ་མཚོན་ཡོད། སྲིད་ན་རིང་བའི་གྲུབ་ཆ་འདིས་གཏོང་ཡུལ་དང་གཏོང་མཁན་གྱི་འབྲེལ་ལམ་དང་བརྩེ་བ་ཆུ་རྒྱུན་ལས་ཀྱང་རིང་བ་མཚོན་གྱིན་ཡོད། ཁ་ཚར་མང་བའི་གྲུབ་ཆ་འདིས་མངའ་ཐང་སྟོབས་འབྱོར་དར་བའི་རྟེན་འབྲེལ་མཚོན་གྱིན་ཡོད། དེ་མིན་དམངས་ཁྲོད་དུ་གཏོང་ཡུལ་མི་འདྲ་བ་དང་གནས་ཚུལ་མི་འདྲ་བ་སྣ་ཚོགས་ཀྱིས་དབང་གིས་མཚོན་དོན་དང་གཏོང་ལུགས། ཁ་བཏགས་ཀྱི་བཤད་པ་སོགས་ཀྱང་འདྲ་མིན་སྣ་ཚོགས་ཚོགས་ཤིག་འོང་གིན་ཡོད་པས་སྐབས་ཐོབ་མི་འདྲ་བའི་གོ་བའང་མི་འདྲ་བ་སྣ་ཚོགས་ལེན་རྒྱུ་ཡོད་པ་ཡིན། དེ་བཞིན་རྒྱ་ནག་ལ་དར་དེ་ཆིང་རྒྱལ་རབས་ཀྱི་སྐབས་སུ་གོང་མའི་ནང་མཛོད་ནས་དར་བའི་ཁ་བཏགས་འདོམ་གསུམ་མ་སོགས་མང་དུ་བྱུང་། དེང་སྐབས་འཛམ་གླིང་གི་རྒྱལ་ཁབ་མི་ཉུང་བ་ཞིག་ན་ཁ་བཏགས་དཀར་པོ་དེ་ལྷག་ཏུ་ལག་ལེན་བྱ་བའི་སྲོལ་ཆེས་ཆེར་དར་ཁྱབ་ཏུ་འགྲོ་བཞིན་ཡོད་པ་དང་དེ་ནི་སྤྲོ་སྣང་དང་ཁྱད་མཚར་ལྡན་པའི་ཡུལ་སྲོལ་རིག་གནས་ཤིག་ལ་ངོས་འཛིན་གནང་བཞིན་ཡོད།
གསུམ། ཁ་བཏགས་ཀྱི་མིང་།
དེ་བཞིན་ཁ་བཏགས་ཀྱི་མིང་ལའང་སྣ་ཚོགས་བྱུང་སྟེ། ཁ་བཏགས། ནང་མཛོད། དར་ཁ། ཁ་དར། ཨ་ཤེ སྐྱ་ཆེན། འདོམ་གསུམ་མ། ཉིན་མོ་བདེ་ལེགས། དཀོན་མཆོག་རིན་ཆེན། ལྷ་རེག ལྷ་རྫས། མཇལ་དར། བསོད་བཏགས། འཕྲིན་ལས་དར་རྒྱས་སོགས་ཡུལ་དུས་མི་འདྲ་བའི་མིང་སྣ་ཚོགས་བྱུང་ཡོད།
བཞི། ཁ་བཏགས་གཏོང་ཡུལ།
ཁ་བཏགས་འབུལ་ཡུལ་ནི་མཆོག་གསུམ་གྱི་རྟེན་གསུམ་མཆོད་མཇལ། ལྷ་གསོལ་བསང་གཏོང་། བླ་དཔོན་མཇལ་འཕྲད་དང་། འཚམས་འདྲི། དགའ་རྟགས། གཟེངས་བསྟོད། མགྲོན་པོ་སྐྱེལ་བསུ། གཉེན་སློང་། ཞུ་བཤགས། དུས་སྟོན། གླུ་གཞས། དེ་བཞིན་ལེགས་སྐྱེས་གནང་སྦྱིན་འབུལ་བ་སོགས་ཀྱི་དངོས་རྫས་དག་དང་ལྷན་དུའང་ཁ་བཏགས་རེ་འབུལ་སྲོལ་ཡོད་པ་སོགས་བཀྲ་ཤིས་དགེ་ལེགས་སོགས་ཀྱི་མཚོན་དོན་གང་མང་ལ་འབུལ་ཆོག་པ་ཡིན།
ལྔ། ཁ་བཏགས་འཛིན་ལུགས།
རྒྱུན་པར་ཁ་བཏགས་གཏོང་སྐབས་ཞིང་ཆེ་བ་ཞིག་ཡིན་ན་ཉིས་ལྟེབ་བྱ་ཞིང་གཏོང་ཡུལ་ལ་ལྟེབ་ཁ་འཁོར་བ་དང་། རང་ལ་ལྟེབ་ཁུགས་འཁོར་བར་བྱས་ནས་འབུལ་དགོས། དེ་ནི་གཙོ་བོའི་མཚོན་དོན་དེ་ཆོས་རྣམས་རྒྱུ་དང་རྐྱེན་འདུས་པ་ལས་བྱུང་བས། ཁ་དགེ་བཀྲ་ཤིས་དང་བསོད་ནམས། ཕྱྭ་གཡང་ནོར་ལོངས་སྤྱོད་བཅས་ལེགས་ཚོགས་ཐམས་ཅད་ཁ་བཏགས་ཀྱི་ལྟེབ་ཁུགས་སུ་བཞག་སྟེ་གཏོང་ཡུལ་ལ་ཁ་ཕྱོགས་ནས་འབུལ་བ་དང་། དཔེར་ན་རིན་པོ་ཆེའི་སྣོད་ནང་དུ་གསེར་དངུལ་བླུགས་སྟེ་སྣོད་ཀྱི་ཁ་འབུལ་ཡུལ་ལ་ཕྱོགས་ནས་ཕུལ་བ་ལྟ་བུ་ཡིན། གུས་པ་མཚོན་དགོས་རིགས་ལ་ལུས་ཅུང་མདུན་དུ་གུག་པ་དང་། ལག་ཟུང་གིས་ཁ་བཏགས་མཐོ་སར་འདེགས་དགོས།
དྲུག ཁ་བཏགས་གཏོང་ལུགས།
ཁ་བཏགས་གཏོང་ལུགས་ལ་ཁྱད་པར་དང་མཚོན་དོན་ཆེན་པོ་ཡོད། དཔེར་ན་ཁ་བཏགས་གཏོང་ཡུལ་ལ་གུས་པ་མཚོན་དགོས་པའི་རིགས་ཏེ། ཡོན་ཏན་པ་དང་བླ་དཔོན་སོགས་མི་སྣ་དྲག་ཤོས་དང་ལྷག་ཏུ་རང་གི་དགེ་རྒན་ཕ་མ་སོགས་གུས་པ་མཚོན་དགོས་པའི་རིགས་ཡིན་ན། ཁ་བཏགས་འབུལ་སྐབས། ལུས་ཀྱི་གུས་པ་དང་བཅས་གཏོང་ཡུལ་གྱི་ཅུང་དམའ་ས་སྟེ་ཕྱག་དང་མདུན་དུ་འབུལ་དགོས་པ་ལས་ཕྲག་སྟེང་དང་མགུལ་དུ་བསྒྲོན་ན་གུས་ལུགས་དང་མི་ཆོས་ལ་གོ་རིམ་མེད་པ་མཚོན་པས་མི་ལེགས་པ་ཡིན། དེ་བཞིན་རང་དང་མཉམ་པའི་གྲོགས་པོའམ་འབྲེལ་བ་སྤྱིར་བཏང་བ་དག་ལ་ཕྱག་ནས་ཕྱག་ཏུ་གཏོང་ལེན་བྱས་ན་ཧ་ཅང་ལེགས་པོ་ཡོད། དེ་མིན་དགེ་རྒན་སོགས་མི་སྣ་གལ་ཆེན་དག་གིས་རང་གི་སློབ་མ་སོགས་སྤྱིར་བཏང་གི་མི་དཀྱུས་མ་དག་ལ་ཁ་བཏགས་གཏོང་སྐབས་དང་། ཁ་བཏགས་དང་ལེན་སྐབས་སོགས་སུ་མགུལ་དུ་ལེན་པ་དང་མགུལ་དུ་བསྒྲོན་དགོས་པ་ཡིན། འདི་ནི་སྤྱིར་བཏང་རྒྱུག་ཆེ་བའི་ཁ་བཏགས་གཏོང་ཚུལ་ཡིན་ལ་དེ་མིན་སྐབས་ཐོབ་ཀྱི་དགོས་དབང་དང་དམིགས་ཡུལ་མི་འདྲ་བས་དམངས་ཁྲོད་དུ་གཏོང་ཚུལ་དང་ལེན་ཚུལ་མི་འདྲ་བ་མང་དུ་དར་ཡོད།
བདུན། ཁ་བཏགས་ཀྱི་ཐོབ་ཐང་།
དེང་གི་ཁ་བཏགས་ཀྱི་ཁ་དོག་ལ་དཀར་པོ། སེར་པོ། དམར་པོ། སྔོན་པོ། ལྗང་ཁུ་སོགས་སྣ་ལྔ་ལས་གྲུབ་པ་ཡོད་ལ། དཀར་པོ་ནི་སྐྱེ་བོ་མཆོག་དམན་སུ་ཡིན་ཁྱད་མེད་པར་གཏོང་ལེན་བྱ་ཆོག་པར་མ་ཟད། མཚོན་དོན་དང་གྲུབ་ཆའང་ཕུན་སུམ་ཚོགས་པས་སྤྱི་ཚོགས་ཁྲོད་དུ་ཧ་ཅང་རྒྱུག་ཆེ་བའི་ཁ་བཏགས་གཅིག་པུ་དེ་ཡིན། ཁ་བཏགས་ཀྱི་ཐོབ་ཐང་ལྟར་བཤད་ན་སྔོན་པོས་ནམ་མཁའ་མཚོན་པས་གོ་གནས་ཆེས་མཐོ་ཤོས་ཡིན། དེ་ནས་སྤྲིན་པ་དཀར་པོ། རླུང་དམར་པོ། ས་སེར་པོ། ཆུ་ལྗང་ཁུ་སོགས་སོ་སོའི་ཁ་དོག་མཚོན་པ་ཡིན། ཁ་བཏགས་འབུལ་སྐབས་སྔོན་པོ་དང་དཀར་པོ་དམར་པོ་གསུམ་གྱིས་གཏོང་ཡུལ་མཚོན་པས་སྟེང་ཕྱོགས་སུ་འཇོག་པ་དང་། སེར་པོ་ལྗང་ཁུ་གཉིས་ཀྱིས་རང་ཉིན་མཚོན་པས་འོག་ཏུ་བཞག་སྟེ་འབུལ་དགོས། དེའི་ཕྱིར་སྣ་ལྔ་ལས་རྒྱུན་པར་དཀར་པོ་འདི་མི་སུ་ཡིན་གྱིས་སྤྱོད་བདེར་གྱུར་ཡོད་པ་དང་། གཞན་པ་དག་ལ་མཚོན་དོན་ཐུན་མིན་རེ་ལྡན་པས་གོ་རིམ་དང་དམིགས་ཡུལ་ཡོད་པའི་འོག་ནས་ལག་བསྟར་བྱ་དགོས་པ་ལས། བྱུང་རྒྱལ་དུ་གཏོང་རྐྱང་ཞིག་མིན་པ་ཤེས་དགོས།
བརྒྱད། ཁ་བཏགས་མི་གཏོང་བའི་ཡུལ།
མ་གཞི་ཁ་བཏགས་ཀྱིས་ནི་བཀྲ་ཤིས་དང་། བདེ་སྐྱིད། བརྩེ་བ། བསོད་ནམས། ཆེ་བ། གུས་པ། ཁ་དགེ་ཞལ་དྲོ་སོགས་ཕུན་སུམ་ཚོགས་པའི་དགོད་སྒྲ་དང་འཛུམ་མདང་ཞིག་མཚོན་གྱིན་ཡོད་པས། མི་ཤི་ཁྱིམ་སྟོང་དང་། བཀྲ་མི་ཤིས་པའི་དོན་རྐྱེན་སོགས་ལ་ཁ་བཏགས་གཏོང་ན་མི་ལེགས་པ་ཡིན་ལ། གཏོང་སྲོལ་ཡང་ཆེར་མེད་པར་སྣང་།
དགུ། ཁ་བཏགས་ལ་ཚང་དགོས་པ།
ཁ་བཏགས་ལ་འཛོམས་དགོས་པའི་ཆ་རྐྱེན།
གཅིག དྭངས་གཙང་དྲི་མས་མ་གོས་པ།
གཉིས། སྲིད་ན་རིང་བ།
གསུམ། ཁ་ཚར་ལྷན་ཆགས་སུ་ཡོད་པ།
དེས་ན་ལྷག་ཏུ་བོད་མི་ཞིག་ཡིན་ཕྱིན་ཁ་བཏགས་ཀྱི་བྱུང་རིམ་དང་གཏོང་ཚུལ་མཚོན་དོན་སོགས་ཀྱི་རྒྱུན་ཤེས་འདི་འདྲ་རེ་མ་ཤེས་ཐབས་མེད་དུ་སྣང་བས་འདི་ལ་དོ་སྣང་གནང་རྒྱུ་དེ་གལ་ཆེན་ཞིག་ཏུ་ཆགས་ཡོད།
མཚོན་རྟགས།[རྩོམ་སྒྲིག]
ཁ་བཏགས་ཀྱི་འགྲེལ་བཤད།[རྩོམ་སྒྲིག]
ཁ་བཏགས་ཞེས་པའི་ཐ་སྙད་ཀྱི་འབྱུང་ཁུངས་ནི། བཤད་སྲོལ་ལ་བླ་དཔོན་སོགས་མཇལ་འཕྲད་ཞུ་བའི་ཐོག་མར་སྐྱབས་འཇུག་ཞུ་བའི་གཏམ་གྱི་སྔོན་འགྲོར་ཁ་ནས་གླེང་དགོས་པའི་དོན་དེ་ནག་ནོག་དྲི་མས་མ་གོས་པའི་དར་དཀར་ལྟར། ལྷད་མེད་ཡིན་པ་མཚོན་དོན་དུ་བཏགས་ཏེ། སྔོན་དུ་གཏོང་བ་ཡིན་པས་ཁ་བཏགས་ཞེས་བྱ་བ་ཡིན་ཟེར། ཁ་བཏགས་འདི་རྟེན་འབྲེལ་དགའ་སྟོན་གྱི་སྐབས་སུ་དགོས་པར་མ་ཟད། ལྷ་ཁང་ཁག་ལ་མཆོད་མཇལ་ཞུ་སྐབས་ལྷ་སྐུར་བསྒྲོན་རྒྱུའི་ཁ་བཏགས་ལ། མཇལ་དར་རམ་སྙན་དར་ཞེས་བརྗོད་ཅིང༌། བླ་མ་མཇལ་སྐབས་དང་དཔོན་པོར་བདེ་སྡུག་ཞུ་སྐབས་དང༌། ཕ་མ་ཕྲུ་གུའི་བར་དང༌། དགའ་ཉེ་བློ་དཀར་ཕན་ཚུན་བར། འགྲུལ་པ་ཐོན་རྗེས་གདན་ཐོག་ཁ་བཏགས་བཞག་པར་ཞེས་པ་སོགས། ཁ་བཏགས་འགྲོ་ཁུངས་ཧ་ཅང་མང་པོ་ཡོད། བཀྲ་ཤིས་པའི་རྟེན་འབྲེལ་གྱི་རིགས་ལ་བེད་སྤྱོད་བྱེད་ཀྱི་ཡོད་པར་མ་ཟད། བཀྲ་མི་ཤིས་པའི་རྐྱེན་ངན་བྱུང་བའི་སྐབས་སུ་ཡང་བེད་སྤྱོད་པའི་ཐོག་མའི་ལོ་རྒྱུས་ཀྱང་སྔོན་དུས་སུ་ཕན་ཚུན་གཅེིག་སེམས་གཅིག་ལ་དཀར་བའི་གྲོགས་པོ་དབུལ་ཕྱུག་གཉིས་ཡོད་པ་ལས། དུས་ནམ་ཞིག་གི་ཚེ་ཕྱུག་པོ་དེ་ཚེས་ལས་འདས་སྐབས་གྲོགས་པོ་དབུལ་པོར་བློ་ཕམ་ཧ་ཅང་ཆེན་པོ་བྱུང་སྟེ་བྱ་ཐབས་ཟད་དེ། རང་ཉིད་ཀྱི་བ་ཕྱུགས་འདོགས་བྱེད་ཀྱི་བལ་དཀར་ལས་བཟོས་པའི་ཐག་པ་དེ་གྲོགས་པོ་ཤི་བའི་སྐེ་ལ་གཡོགས་ཏེ་སེམས་དཀར་བའི་ལྷག་བསམ་མཚོན་པར་བྱས། དེ་ནས་བཟུང་རྗེས་སུ་ཁ་བཏགས་ཐོན་པ་མི་ཤི་བའི་རོ་ལ་ཁ་བཏགས་གཡོགས་པར་སྤུར་དར་ཞེས་བརྗོད་སྲོལ་བྱུང་འདུག
ཁ་བཏགས་འབུལ་བའམ་ཕན་ཚུན་སྤྲོད་རེས་བྱེད་པའི་མཚོན་དོན་སྣ་ཚོགས་ཤིག་ཡོད་ན་ཡང༌། ཁ་དོག་དཀར་པོ་ཞིག་ངེས་པར་དུ་དགོས་པ་ནི་སེམས་དཀར་བའི་ལྷག་བསམ་མཚོན་པར་བྱེད་ཆེད་ཡིན་པར་བསམ། ལྷ་དང་བླ་མ་སོགས་ལ་ཁ་བཏགས་འབུལ་བ་ནི་དད་གུས་ཀྱི་ལྷག་བསམ་དཀར་བ་མཚོན་བྱེད་དང༌། སྨོན་པའི་དོན་རྣམས་འགྲུབ་པའི་ཆེད་དུ་རེད། དཔོན་པོར་ཁ་བཏགས་འབུལ་བ་དེ་བདེ་སྡུག་གི་ཞུ་བྱའི་དོན་དེ་རྫུན་གཡོ་སྒྱུ་སོགས་ཀྱིས་བསྲེས་ལྷད་མེད་པའི་ལྷག་བསམ་དཀར་བའི་བདེན་གཏམ་མཚོན་བྱེད་ཡིན་པར་མ་ཟད། མི་སེར་གྱི་གཏམ་དཔེར་ཡང་རིང་ཁ་བཏགས་དང་ཐུང་ཐལ་མོ་སྦྱར་ནས་ཞུས་པ་ཡིན་ཟེར་བའི་སྲོལ་ཡོད། ཕ་མ་བུ་ཕྲུག་སྤུན་མཆེད་དགའ་ཉེ་བློ་དཀར་བཅས་ཕན་ཚུན་ཁ་བཏགས་སྤྲོད་སྲོལ་ཡོད་པ་དེ་ཕན་ཚུན་གྱི་མཛའ་བརྩེའི་ལྷག་བསམ་དཀར་པོ་མཚོན་པར་བྱེད་པའི་ཆེད་དུ་ཡིན།
ཁ་བཏགས་བེད་སྤྱོད་བྱེད་སྟངས་ཐད་ལ། དཔེར་ན། ྋརྒྱལ་བ་ཐམས་ཅད་མཁྱེན་པ་རྣམ་གཉིས་གཙོས་པའི་བླ་མ་སྐྱེས་ཆེན་ཁག་གི་མཇལ་མང་གཏོང་སྐབས་སུ་ཁ་བཏགས་དེ་མགྲོན་གཉེར་གྱི་ཕྱག་ཏུ་འབུལ་བ་དང༌། སྙན་ཞུ་རིམ་པ་ཁག་ལ་ཡིག་རྒྱའི་ནང་ཁ་བཏགས་མཚམས་ལྟེབ་བརྒྱབ་སྟེ་བླུག་པར་ཞུ་རྟེན་ལྷ་གོས་དང་ལྷ་རེག་སྙན་དར་ཞེས་འབོད་སྲོལ་དང༌། དགོན་པ་ཁག་ལ་འབུལ་རྒྱུའི་སྐྱབས་ཐོའི་ཡི་གེ་ཁ་བཏགས་ལ་སྒྲིལ་དགོས་པ། དེ་མིན་བླ་སྤྲུལ་ཁག་དང༌། སེར་སྐྱ་དཔོན་རིགས་ལ་ཁ་བཏགས་ལྕོག་རྩེའི་ཐོག་ནར་གཏོང་བྱེད་པ། བླ་དཔོན་གོ་ས་མཐོ་དམའ་འདྲ་བ་རྣམས་ལ་ཕན་ཚུན་སྣེ་སྤྲོད་ཅེས་ལག་སྤྲོད་བྱེད་པ། འདི་ཡན་གྱི་ཁ་བཏགས་འབུལ་ལྟེབ་རྒྱག་སྲོལ་འདུག རང་ལས་དམའ་བ་རྣམས་ལ་ཁ་བཏགས་སྤྲོད་སྐབས་མཚམས་ལྟེབ་བཞི་ལྟེབ་ཅེས་ཁ་བཏགས་ཆེ་ཆུང་གང་འདྲ་ཡིན་རུང་ལྟེབ་བཞི་ལྟེབ་ཀྱི་ཤོག་ཆག་འོག་དང་དངོས་པོའི་སྟེང་དུ་བཞག་ནས་སྤྲོད་ཀྱི་ཡོད། གྲོལ་སྟོན་དང༌། མང་ཚོགས་ཁག་ལ་ཁ་བཏགས་གཡོགས་སྐབས་ཁ་བཏགས་རྣམས་ཉིས་ལྟེབ་ཀྱི་ཚང་མ་ནར་མོར་མི་ཞིག་གི་ལག་ངར་གཡོན་པའི་སྟེང་དུ་བཞག་ནས་མི་ཞིག་གིས་སྐེ་ལ་གཡོགས་པ་རེད། གཉེན་སྒྲིག་གམ་ཆང་སའི་སྐབས་དང༌། གྲལ་རིམ་མཐོ་ས་ཡིན་ན། ཕྱི་ནང་རྟེན་འབྲེལ་བྱེད་པོས་ཕ་མ་དང་བུ་མནའ་མ་བཅས་ལ་ཁ་བཏགས་ཅོག་ཙེའི་སྟེང་དུ་ནར་གཏོང་བྱེད་པ་སོགས་ཁ་བཏགས་ཀྱི་བེད་སྤྱོད་བྱེད་དགོས་དུས་བྱེད་ལུགས་བྱེད་སྟངས་གང་ཡིན་ཚང་མས་ཤེས་དགོས་པ་གལ་ཆེའོ།།
ཁ་བཏགས་ལ་ནང་གསེས་མང་པོ་ཡོད་པ། དཔེར་ན། ནང་མཛོད། བར་མཛོད། སྙན་དར། ཨ་ཤེ། མཇལ་དར། གདན་དར། ཟུབ་ཕྱི་སོགས་ཡོད་པ་རེད། འདི་ནི་གཞུང་གཞན་ནས་ཟུར་བཏོན་ཞུས་པ་ལགས་སོ།། །།


text:
༢༠༡༧ ཟླ་ ༩ ཚེས་ ༨ རེས་གཟའ་པ་སངས།
༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་སུད་སི་དང་ལིག་ཏེན་སིཊཡན་བོད་རིགས་མི་མང་སྒྲིག་འཛུགས་ནས་མང་གཙོའི་དུས་དྲན་མཛད་སྒོའི་ཐོག་སྐུ་མགྲོན་གཙོ་བོར་གདན་ཞུས་ལྟར་ཆེད་ཕེབས་གནང་བ་བཞིན་ཕྱི་ལོ་ ༢༠༡༧ ཟླ་ ༨ ཚེས་ ༣༡ ནས་ཟླ་ ༩ ཚེས་ ༦ བར་ཉིན་གྲངས་བདུན་རིང་སུད་སི་རྒྱལ་ཁབ་ནང་གི་གཞུང་འབྲེལ་ལས་དོན་ཡོངས་སུ་ལེགས་གྲུབ་བྱུང་འདུག
དེ་ཡང་ཕྱི་ཚེས་ ༤ ཉིན་དཔལ་ལྡན་ཚོགས་གཙོ་མཆོག་སུད་སི་འཛུ་རིག་གྲོང་ཁྱེར་གྱི་ Government Councillor སྐུ་ཞབས་མ་རི་ཡི་ཕེར་ Mario Fehr མཆོག་དང་། སུད་སི་འཛུ་རིག་གྲོང་ཁྱེར་གྱི་གྲོས་ཚོགས་ཀྱི་ཚོགས་གཞོན་སྐུ་ཞབས་བུར་ཀི་ Martin Burki མཆོག་དང་ལྷན་མཇལ་འཕྲད་གནང་བ་དང་། ཕྱི་ཚེས་ ༥ ཉིན་སུད་སི་རྒྱལ་ས་བྷན་ (Bern) དུ་སུད་བོད་མཐུན་ཚོགས་ཀྱི་ཚོགས་གཙོ་སྐུ་ཞབས་ Thomas Buchli ལགས་སོགས་ནས་གོ་སྒྲིག་གནང་བ་ལྟར།
དེ་སྔོན་སུད་སི་རྒྱལ་ཡོངས་གྲོས་ཚོགས་ཀྱི་ཚོགས་གཙོ་ཟུར་པ་དང་། སུད་སི་གྲོས་ཚོགས་འཐུས་མི་ལྕམ་སྐུ་མ་ཡ་ག་རབ་ Maya Graf མཆོག་དང་། གྲོས་ཚོགས་འཐུས་མི་ལྕམ་སྐུ་ Prisca Birrer Heimo མཆོག་བཅས་ལྷན་མཇལ་འཕྲད་ཀྱིས་ད་ལྟའི་བོད་ནང་གི་ཁོར་ཡུག་ཉམས་ཆགས་སུ་འགྲོ་བཞིན་པའི་གནས་སྟངས་སྐོར་དང་། བོད་ནང་རྒྱ་ནག་གཞུང་གི་མཁྲེགས་འཛིན་སྲིད་བྱུས་ཀྱིས་བོད་མི་རྣམས་མི་བཟོད་པར་རང་ལུས་མེར་སྲེག་གནང་བཞིན་པའི་སྐོར། བོད་ཀྱི་སྐད་ཡིག་གལ་ཆེའི་སྐོར། བོད་ནང་མི་སེར་སྤེལ་བའི་སྲིད་བྱུས་བཟུང་སྟེ་རྒྱ་རིགས་མི་འབོར་ཕོན་ཆེ་སྤོ་ཤུགས་གནང་རྐྱེན་བོད་རིགས་རྣམས་གྲངས་ཉུང་མི་རིགས་སུ་འགྱུར་བཞིན་པའི་སྐོར། དེ་བཞིན་བོད་ནང་གི་ཆབ་སྲིད་བཙོན་པའི་གནས་སྟངས། བོད་མི་ཚོར་ཆོས་དད་རང་དབང་མེད་པའི་གནས་སྟངས་སྐོར་བཅས་ཀྱི་ཐོག་འགྲེལ་བརྗོད་གནང་བ་མ་ཟད་གནས་སྟངས་དེ་དག་ཐོག་སེམས་འཚབ་དང་སྦྲགས་གོ་བསྡུར་ལྷུག་པོ་གནང་ཡོད་འདུག
དེ་བཞིན་སུད་སི་གྲོས་ཚོགས་བོད་དོན་རྒྱབ་སྐྱོར་ཚོགས་པ་ནས་བོད་ཀྱི་ཁོར་ཡུག་སྐོར་ལ་དམིགས་བསལ་ལས་འགུལ་སྤེལ་རྒྱུའི་ཁས་ལེན་གནང་ཡོད། ཞོར་དུ་སུད་སིའི་ནང་བོད་མིའི་སྐྱབས་བཅོལ་བའི་གནས་སྟངས་སྐོར་ལ་དཀའ་སེལ་ཇི་དགོས་འཛུ་རིག་གྲོང་ཁྱེར་གྱི་དཔོན་རིགས་ཁག་དང་། སུད་སིའི་གྲོས་ཚོགས་ཀྱི་འཐུས་མི་བཅས་ལ་དམིགས་བསལ་གྱི་ཐབས་ལམ་ཇི་ཡོད་འཚོལ་གནང་ཡོང་བའི་འབོད་སྐུལ་བཅས་ཞུས་གནང་ཡོད། མཇལ་འཕྲད་སྔ་རྗེས་སུ་ཕྱོགས་བཞུགས་སྤྱི་འཐུས་ཟམ་མདོ་བྱམས་པ་ཚེ་རིང་མཆོག་དང་། སུད་སི་སྐུ་ཚབ་དོན་གཅོད་དངོས་གྲུབ་རྡོ་རྗེ་ལགས། སུད་སིའི་ས་གནས་བོད་རིགས་མི་མང་གི་ཚོགས་གཙོ་ཚོགས་གཞོན་བཅས་ལྷན་བཅར་ཞུས་ཡོད་འདུག
ཕྱི་ཚེས་ ༦ ཉིན་དཔལ་ལྡན་ཚོགས་གཙོ་མཆོག་སུད་སིའི་བོད་མི་གནད་ཡོད་མི་སྣ་རྣམས་ཀྱིས་འཛུ་རིག་གནམ་ཐང་ནས་ཕེབས་སྐྱེལ་དང་བཅས་ལྡི་ལིར་ཕྱིར་ཕེབས་གནང་ཡོད་པ་དང་། ཕྱི་ཚེས་ ༨ ཉིན་བཞུགས་སྒར་རྡ་སར་ཕེབས་འབྱོར་གནང་རྒྱུ་ཡིན་པ་བཅས།།


text:
ཙོང་ཁ་ཚེ་བརྟན་རྒྱལ་གྱི་ཟིན་ཐོ་དང་པོ།
རྒྱལ་མོ་ཡེ་ཤེས་སྒྲོལ་མ།
རྒྱལ་མོ་ཡེ་ཤེས་སྒྲོལ་མ། གང་གི་རྒྱལ་མོ་རེད། དྲི་བ་ཞིག་རང་དབང་མེད་པར་མགྲིན་པའི་ནང་ལ་འཚང་ཞིང་། རྒན་ཇོ་སྲས་བཀྲ་ཤིས་ཚེ་རིང་དང་ཀརྨ་བཀའ་བརྒྱུད་ཀྱི་རྒྱལ་ཚབ་རིན་པོ་ཆེའི་ཕྱག་མཛོད་ཤེས་རབ་རྣམ་གཉིས་ལ་ཞལ་པར་ཕུལ་ན་བསམ། ཡང་ཁོང་རྣམ་གཉིས་བྲེལ་འཚུབ་ཀྱིས་ང་ལ་ལན་སྟེར་བའི་ཆུ་ཆོད་མང་པོ་ག་ལ་ཡོད་ཅེས་རང་སེམས་ལྷོད་ན་བབས་ནས་རང་གི་ཟིན་ཐོ་རེ་རེ་ཁ་ཕྱེས་ཚེ། མི་མིང་དང་ ས་མིང་མང་པོ་རུབ་ཡོང་ནས་གང་ཞིག་རྒྱལ་མོ་དང་འབྲེལ་ཚུལ་ཤེས་ཐབས་མི་འདུགགློ་བུར་དུ་འདས་པོ་དྲིན་ཆེན་དོན་འགྲུབ་རྒྱལ་དྲན་ཞིང་། ཁོང་གི་སྙན་ངག་((ལང་ཚོ་རྦབ་ཆུ))བརྒྱུད་ནས་གུས་པས་འབྲུག་ཡུལ་དང་འབྲས་ལྗོངས་ཞེས་པའི་ས་ཆ་གཉིས་ཀྱི་མིང་ཐོག་མར་གོ་བ་མ་གཏོགས།ཤར་ནུབ་གང་ཡིན་མ་ཤེས་ལ་བོད་དང་འབྲེལ་བའི་མངའ་རིས་ཤིག་ཡིན་པ་མ་ཤེས་པར་ལུས།འོ་ན་ངས་གང་བཙལ་གི་ཡོད།ལན་ནི་རྒྱལ་ཡུམ་ཡེ་ཤེས་སྒྲོལ་མ། མ་གཞི་འབྲས་ལྗོངས་ཀྱི་རྒྱལ་བོ་མཐུ་སྟོབས་རྣམ་རྒྱལ་གྱི་བཙུན་མོ་དང་ར་ཎ་ཆོས་ཉིད་དབང་མོའི་མ་ཡུམ།(འབྲུག་ཧ་དྲུང་བའི་ལྷ་ལྕམ)ད་དུང་འབྲུག་རྒྱལ་ཐོག་གསུམ་པ་འཇིགས་མེད་དབང་ཕྱུག་གི་བཙུན་མོ་ཨ་ཞེ་སྐལ་བཟང་གི་རྨོ་རྨོ།རྒྱལ་མོ་མཆོག་ནི་དབུས་སྒེར་བ་ལྷ་སྡིངས་ཀྱི་སྲས་མོ་དང་འབྲས་ལྗོངས་རྒྱལ་བོ་མཐུ་སྟོབས་རྣམ་རྒྱལ་གྱི་བཙུན་མོ། ད་དུང་མོས་བྲིས་པའི་((འབྲས་ལྗོངས་རྒྱལ་རབས))གོང་གི་གནས་ཚུལ་དག་ལས་བརྗེད་མི་ཉན་པའི་ལོ་རྒྱུས་ཀྱི་ཤོག་ལྷེ་གཅིག་སྟེ། དབྱིན་བོད་དམག་འཁྲུག། ཕལ་ཆེར་ དབྱིན་འགོག་དམག་འཁྲུག་བྱུང་ནས་ལོ114འགོར་ཀྱིན་མེད་དམ།དམག་འཁྲུག་དེའི་ཁྲོད་ན་རྒྱལ་མོའི་ཁྱིམ་རྒྱུད་དང་འབྲས་ལྗོངས་མེད་དམ།ལྷ་སྡིངས་མདའ་དཔོན། མོའི་གཉེན་ཡིན་སྲིད།མོས་འབྲས་ལྗོངས་ནས་དབྱིན་དམག་བཀག་ཚུལ་ང་ཚོས་ག་ལ་ཤེས། སྐབས་དེའི་ཀ་ལ་ཀ་ཏྲའི་དབྱིན་ཇུའི་སྐུ་ཚབ་ཀྱི་ཟིན་བྲིས་སུ་”རྒྱལ་ཡུམ་མཆོག་ལུང་ཀྱོག་འབྲས་ལྗོངས་ལྟ་བུ་རུ་ལྷག་པ་མ་གཏོགས།གལ་སྲིད་དབྱིན་ཇིའི་ལོན་ཌན་ཏུ་བཞུགས་ཡོད་ན།དབྱིན་ཇིའི་རྒྱལ་མོ་རྒྱག་པ་ལས་འཇོན་ཐང་འདུག་ཅེས་བྲིས་ཡོད་པ་རྒན་ཇོ་སྲས་ཀྱིས་གསུངས་མྱོང་། ང་ཚོས་མོའི་སྲས་མོ་ར་ཎས་ཆོས་ཉིད་དབང་མོས་གོང་ས་སྐུ་གོང་མ་རྒྱ་གར་ཀ་བློན་སྦུག་ལ་ཉེན་གཡོལ་ལ་ཕེབས་དུས་སུ་ཞབས་ཏོག་རབ་དང་རིམ་པ་བྱས་པ་ག་ལ་ཤེས།ད་དུང་ར་ཎ་ཆོས་ཉིད་དབང་མོ་དབྱིན་བོད་ལོ་ཙ་བ་ཞིག་ཡིན་པ་ག་ལ་ཤེས།གང་ལྟར་མི་ཤེས་མང་པོ་བཙལ་ཀྱིན་མེད་དམ།འབྲས་ལྗོངས་དང་འབྲས་ལྗོངས་རྒྱལ་རབས།རྒྱལ་ཡུམ་ཡེ་ཤེས་སྒྲོལ་མ། གོང་གི་མིའི་མིང་ཞིག་དང་ས་མིང་ཞིག་གིས།ལྷོ་མོན་ཙོང་གསུམ་ནི་འབྲས་ལྗོངས་ཀྱི་མི་རིགས་གཙོ་བོ་ཡིན་ཞིང་། མོན་(ལེབ་ཅ)ནི་གདོད་མའི་མི་རིགས་དང་ལྷོ་པའི་རིགས་ནི་ཆིང་གི་སེ་ཁང་གིས་མི་ཉག་བཅོམ་རྗེས་འདི་རུ་མཆེད་ཅེས་ཡིག་ཚང་ན་གསལ།
རྒྱལ་བོ་མཐུ་སྟོབས་རྣམ་རྒྱལ།
དེ་མིན་ཙོང་རིགས་ཡོད་ཚད་ནེ་པ་ལའི་མི་རིགས་གོ་ན་འགྲིག་མིན་མི་ཤེས་ཏེ། ར་ཡེ། ལུམ་པུ།དགུ་རོང་སོགས་འདུས་སམ།དྲི་བ་མང་པོ། དོགས་པ་མང་པོ། མཐར་གཏུགས་ན་ལྷོ་པ་རིགས་ནི་བྷོད་ཊ་ཡ་ཟེར་བ་མིན་ནམ། རྒྱལ་རྒྱུད་བཅུ་གཉིས་ལྷག་བྱོན་ཞིང་། རྒྱལ་མོ་རེ་རེ་དབུས་སྨིན་གླིང་། མདོ་མཁར། ཡབ་གཞིས་ཕུན་ཁང་།བཀྲ་ཤིས་ལྷུན་པོའི་མི་དྲག་གི་ཁྱིམ་རྒྱུད་སོགས་ནས་བྱོན་པ་གོ་བརྡ་འཕྲོད་པ་བཤད་མི་དགོས་སྙམ།ཞོར་འཕྲོས་སུ།((གློ་རྒྱལ་ཕྲན))ཞེས་པའི་དེབ་ལས། གོར་བོད་འཁྲུག་སྐབས་སུ་གོར་དམག་གི་དཔུང་རོགས་ལ་ཡ་རྩེ་འཛུམ་ལང་དང་གློ་བོ་ཡོད་རབས་བཤད། འོ་ན་དབྱིན་བོད་འཁྲུག་སྐབས་སུ་བོད་ཀྱི་དཔུང་རོགས་ལ་འབྲས་ལྗོངས་མེད་དམ།ཡོད་རབས་མེད་རབས་ཀྱི་བར་ནས་སིམ་ལ་ཆིངས་ཡིག་བཞག་པ་གཏན་དུ་བརྗེད་ཚར་རམ།མོན་ཡུལ་ཚོ་ལྡིང་སོ་གཉིས་དང་པདྨ་བཀོད་པ།ལོ་རྒྱུས་རེད་ཅེས་སྦོམ་བཤད་ཅིག་ལ་དབང་སོང་ཞེས་བསྐྱུར་རམ།
10/05/2018
ཙོང་ཁ་ཚེ་བརྟན་རྒྱལ་གྱི་ཟིན་ཐོ་གཉིས་པ།
ཕལ་ཆེར་བདུན་ཕྲག་སྔོན་མ་མིན་འགྲོ།འདི་གའི་བོད་ཀྱི་དཔེ་མཛོད་ཁང་ལ་ཐེངས་གཅིག་ལ་བཅར་ཞིང་། དེ་ནས་((གློ་རྒྱལ་ཕྲན))ཞེས་པའི་དཔེ་དེབ་དེ་རང་ཚོད་ཀྱིས་རོབ་ཀློག་བྱས་པའི་གོ་རིམ་ཁྲོད་དུ་དཀའ་ངལ་དང་རྙོག་འཛིང་རང་བཞིན་གྱི་དོན་ཁ་ཤས་འཕྲད། དཔེར་ན་ཡ་རྩེ་འཛུམ་ལིང་དང་མང་ཡུལ། མར་ཡུལ་ལྟ་བུ་སོགས་གནའ་བོའི་སྟོད་མངའ་རིས་ཀྱི་ཁྱབ་ཁོངས་ཡིན་པ་བཤད་མ་དགོས་ན། ཡང་དར་རྒུད་ཅི་བྱུང་དང་རྒྱལ་ཁོངས་གང་ན་ཆགས་ཚུལ། ལོ་རྒྱུས་ཁྲོད་ནས་མི་རིགས་གང་དང་འབྲེལ་བ་ཡོད་ཚུལ་བཅས་ཡིག་ཚང་གང་ལ་ལག་པ་འཆིང་ནས་ལན་ཞིག་རྙེད་འོང་སྙམ་པ་ཡང་ཡང་དྲན་པ་ལས་ཡིག་ཚང་རེ་རེ་བསྔོག་མ་ཐུབ་པ་ལེ་ལོ་མིན་འགྲོ། ཡང་དེབ་དེའི་ཁྲོད་དུ་ཡ་རྩེ་དང་འཛུམ་ལིང་གང་ལ་ངོས་འཛིན་དགོས། ཁོ་གཉིས་གཅིག་པ་ཡིན་ནམ། དེ་སྔོན་((འབྲི་གུང་ཆོས་འབྱུང་))དང་ཞིང་གཤེགས་བདུད་འཇོམས་ཚང་གི་རྒྱལ་རབས། མུ་ཀུམ་གྱི་ལོ་རྒྱུས་སོགས་ལས་ ཡ་རྩེ་ནི་པུ་རང་རྒྱལ་རྒྱུད་ལས་གྱེས་ཤིང་།རྒྱལ་རྒྱུད་བཅུ་ཙམ་བྱུང་བའི་དྲན་ངོགས་ན་རབ་རིབ་ཙམ་འདུག་པ་ལས་ཁུངས་གཏད་ནས་བོད་མིང་འདི་རེད་དང་མིང་གན་དག་ཧིན་རྡུ།གོར་ཁའི་སྐད་རེད་ཅེས་ཞུ་ཐུབ་མི་འདུག ཡང་འཛུམ་ལིང་ཡ་རྩེ་རྒྱལ་རྒྱུད་ཀྱི་བློན་པོ་ལས་གྱེས་པ་མ་གཏོགས། རྒྱལ་སྲས་སྐྱིད་ལྡེ་ཉི་མ་མགོན་ལ་གཏུགས་ཚུལ་མ་མཇལ། ཡ་རྩེ་དང་འཛུམ་ལིང་གཉིས་ཧི་མ་ལ་ཡའི་རི་རྒྱུད་ཀྱི་ས་ཆ་གང་གང་ཡིན་ནམ། ན་ནིང་རྡོ་རྗེ་གདན་ནས་སྒོམ་ཆེན་ཞིག་དང་ཐུག། ཁོང་གིས་ མུ་གུམ་དང་ སླེ་མི(ཀླུ་མེ) ཀརྨ་རོང་སོགས་རེད་ཅེས་གསུངས་བ་ལས་འབྲི་གུང་བཀའ་བརྒྱུད་ཡིག་ཚགས་མཇལ་རོགས་ཞེས་ཤ་ཚ་མོ་ཞིག་གསུངས་པ་དྲན། དེ་མིན་མང་ཡུལ་དང་མར་ཡུལ་གཉིས་ཏེ། རྒྱའི་ཡིག་ཚང་དུ་茫涯ཞེས་བྲིས་པ་མཐོང་བ་ལྟར་ཡུལ་གཅིག་ལ་ནོར་མྱོང་ཞིང་། རྗེས་སུ་ཀ་ཐོག་རིག་འཛིན་ཆེན་མོའི་བྲིས་པའི་ལོ་རྒྱུས་ལས་(མང་ཡུལ་གུང་ཐང་རྒྱལ་རབས)་ནི་མངའ་བདག་ཁྲི་བཀྲ་ཤིས་བརྩེགས་པ་ལས་བྱོན་ཞིང་མཐར་གཙང་བ་རྒྱལ་བོས་བཅོམ་པ་འདྲ་ཞེས་བཤད་པ་ལས། (མང་ཡུལ་གུང་ཐང་རྒྱལ་རབས་ནི་བོད་རང་གི་ཡིག་ཚགས་ན་མངའ་རིས་སྨད་ཟེར་ཞིང་། དེང་གཞིས་ཀ་རྩེའི་མངའ་ཁུལ་སྐྱིད་རོང་རྫོང་ན་གུང་ཐང་རྒྱལ་རྒྱུད་མཁར་ཤུལ་གྱི་པར་འགའ་མཐོང་།) གུང་ཐང་རྒྱལ་རབས་དང་འབྲེལ་བའི་ཡུལ་ལུང་ཁ་ཤས་ནི་གློ་སྨོན་ཐང་དང་ཡོལ་མོ། ཙུམ། ནུབ་རི།སྙེ་ཤིང་སོགས་ཡིན་ཚུལ་གོ་བ་དང་དེང་རྒྱལ་ཁོངས་བལ་ཡུལ་ན་ཆགས། གཞན་མར་ཡུལ་ལ་དྭགས་རྒྱལ་རབས་ནི་རྒྱལ་སྲས་སྐྱིད་ལྡེ་ཉི་མ་མགོན་ལས་རྒྱལ་རྒྱུད་སུམ་བཅུ་སོ་ལྔ་ཙམ་འདྲེན་ཞིང་། དུས་རབས་19པའི་འགོ་སྟོད་ཙམ་ལ་འཇའ་མོ་ཀ་ཤིར་སྨིར་གྱི་(དེང་རྒྱ་གར་གྱི་མངའ་སྡེ་ཞིག་གི་མིང)ཁ་ཆེའི་རྒྱལ་རབས་ཤིག་བཅོམ་ཚུལ་ཡིག་ཚང་ལས་མཐོང་བ་ལས་ཁུངས་གང་ཡིན་རང་གིས་བརྟག་དཔྱད་བྱས་མེད། 08-09/05/2018
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/27090.html


text:
སྤྱི་ལོ་༢༠༡༡་ཟླ་༡ཚེས༡༩་ ཉིན་རྒྱ་ནག་གི་སྲིད་འཛིན་ཧུའུ་ཅིན་ཐའོ་ཨ་མེ་རི་ཀ་ལ་གཞུང་འབྲེལ་ལྟ་སྐོར་ལ་ཡོང་བ་དང་། ཨ་རིའི་སྲིད་འཛིན་ཨོ་བྷ་མས་ཁོང་ལ་ཕོ་བྲང་དཀརཔོའིནང་སྣེ་ལེན་གཟབ་རྒྱས་བྱས། སྐབས་དེ་སྲིད་འཛིན་རྣམ་གཉིས་ཀྱིས་མཉམ་ཏུ་རྒྱལ་སྤྱིའི་བརྙན་འཕྲིན་ཐད་གཏོང་གསར་འགོད་ལྷན་ཚོགས་ཤིག་སྤེལ་ཡོད་ལ། ཨ་རིའི་སྲིད་འཛིན་ཨོ་བྷ་མས་ “ང་ཚོ་ཨ་མེ་རི་ཀ་ཡིས་བོད་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཆ་ཤས་ཤིག་ཡིན་པར་ངོས་འཛིན་བྱེད་ཀྱི་ཡོད་པ་ལྟར། ཨ་རིའི་ངོས་ནས་ཏཱ་ལའི་བླ་མའི་སྐུ་ཚབ་དང་རྒྱ་ནག་གཞུང་བར་གྲོས་མོལ་འབྲེལ་ལམ་རྒྱུན་འཁྱོངས་ཀྱིས་དགོངས་ཚུལ་དང་ལངས་ཕྱོགས་མ་འདྲ་བའི་གནད་དོན་ཁག་ཐག་གཅོད་ཡོང་རྒྱུར་རྒྱབ་སྐྱོར་དང་། བོད་མིའི་ངོ་བོ་མཚོན་པའི་རིག་གཞུང་དང་། ཆོས་ལུགས་སྲུང་སྐྱོབ་བྱེད་རྒྱུ་ལ་རྒྱབ་སྐྱོར་བྱེད་བཞིན་ཡོད།” ཞེས་བརྗོད། ཨོ་བྷ་མས་གསར་འགོད་པའི་དྲི་བ་ལན་འདེབས་གནང་དོན་ “ངས་རྒྱ་ནག་ནང་འགྲོ་བ་མིའི་ཐོབ་ཐང་དང་། སྨྲ་བརྗོད་རང་དབང་། གསར་འགོད་རང་དབང་། འདུ་འཛོམ་རང་དབང་སྤྲོད་དགོས་བ་སྲིད་འཛིན་ཧུའུ་ལ་གསལ་བོར་ཞུས་ཡོད། ཨ་རིས་འགྲོ་བ་མིའི་ཁེ་དབང་དང་རང་དབང་སྐོར་རྒྱུན་དུ་ཤོད་པ་དང་། མཉམ་འབྲེལ་རང་དབང་། ཁྲོམ་སྐོར་ངོ་རྒོལ་རང་དབང་། ཆོས་ལུགས་དད་མོས་རང་དབང་སོགས་འགྲོ་བ་མིའི་གཞི་རྩའི་ཐོབ་ཐང་ལ་བརྩི་སྲུང་དང་མངོན་འགྱུར་བྱུང་བ་ཡིན་ན། མ་འོངས་པར་རྒྱ་ནག་ཚུད་པའི་འཛམ་གླིང་གི་རྒྱལ་ཁབ་ཚང་མ་དར་ཞིང་རྒྱས་བ་དང་། གྲུབ་འབྲས་ཐོན་པར་ང་ཚོས་ཡིད་ཆེས་བྱེད་བཞིན་ཡོད། ” ཅེས་གསུངས་། དེ་མིན་སྲིད་འཛིན་རྣམ་གཉིས་ཀྱིས་བྱང་ཀོ་རི་ཡའི་གནད་དོན་དང་། ཨེ་རིན་གྱིས་སྡུད་ཕྲན་མཚོན་ཆའི་ལས་རིམ་ལ་ངོ་རྒོལ་དང་ཉེས་བ་གཏོང་ཕྱོགས། ཉེ་བའི་ཆར་ལྷོ་སུའུ་དཱན་ནང་རང་བཙན་སྐོར་ལ་སྤྱི་འབངས་ཀྱི་འོས་ཤོག་འདེམས་པ་སོགས་དང་། ཨ་རི་དང་རྒྱ་ནག་བར་ཀྱི་ཚོང་དོན་གཙོ་བོ་བྱས་བའི་རྒྱལ་ནང་དང་རྒྱལ་སྤྱིའི་གནད་དོན་མང་བོ་ཞིག་གི་ཐོག་གྲོས་མོལ་མཛད་འདུག Advertisements
ལོ་འདིའི་ཟླ་༣་པའི་ཚེས་༡་ཉིན་ཨ་རིའི་རླུང་འཕྲིན་ཁང་གི་བཀོད་སྒྲིག་འོག་བོད་ཀྱི་བཀའ་བློན་ཁྲི་བའི་བགྲོ་གླེང་གྲ་རྒྱས་བོ་ཞིག་ཨ་རིའི་རྒྱལ་ས་ཝ་ཞིན་ཊོན་ནང་ཡོད་པའི་གསར་འགྱུར་འགྲེམ་སྟོན་ཁང་ནང་འཚོགས་འདུག བཀའ་བློན་ཁྲི་བའི་བགྲོ་གླེང་ཐོག་བཀའ་བློན་འོས་ལངས་བ་བཀྲས་མཐོང་བསྟན་འཛིན་རྣམ་རྒྱལ་དང་། བཀྲ་ཤིས་དབང་འདུས། བློ་བཟང་སེང་གེ་གསུམ་ཆེད་ཕེབས་ཀྱིས་བགྲོ་གླེང་གནང་། བགྲོ་གླེང་འགོ་མ་བཙུགས་བའི་སྔོན་དུ་ཨ་རིའི་རླུང་འཕྲིན་ཁང་གི་ཤར་ཨེ་ཞི་ཡའི་སྤྱི་ཁྱབ་འགན་འཛིན་བྷིལ་གྱིས་གསུངས་དོན། “ཨ་རིའི་རླུང་འཕྲིན་ཁང་གི་བོད་སྐད་སྡེ་ཚན་གྱིས་དེ་རིང་ལོ་རྒྱུས་རང་བཞིན་ལྡན་པའི་བགྲོ་གླེང་འདི་ཨ་རིའི་རྒྱལ་ས་ནང་གོ་སྒྲིག་བྱེད་ཐུབ་པར་ང་ཚོ་སྤོབས་པ་དང་དགའ་བོ་བྱུང་། འདི་ང་ཚོའི་གཟི་བརྗིད་ཅིག་དང་བཙན་བྱོལ་བོད་མིའི་སྤོབས་པ་སྐྱེས་དགོས་བ་ཞིག་ཀྱང་རེད། བགྲོ་གླེང་འདིས་བཙན་བྱོལ་བོད་མིས་མང་གཙོ་ལམ་ནས་བཙན་བྱོལ་བོད་གཞུང་གི་སྲིད་བློན་འོས་འདེམས་བྱེད་པར་ཕན་ཐོགས་ཡོང་བའི་རེ་བ་ཡོད”ཟེར། ཨ་རིའི་རླུང་འཕྲིན་ཁང་གི་བོད་སྐད་སྡེ་ཚན་གྱི་འགན་འཛིན་བློ་བཟང་རྒྱ་མཚོ་ཡིས་བརྗོད་དོན། “དེ་རིང་གི་བགྲོ་གླེང་ཐོག་ཕེབས་མཁན་བཀའ་བློན་འོས་ལངས་རྣམ་པ་གསུམ་གཙོ་བྱས། སྐུ་མགྲོན་ཚང་མ་ལ་འཚམས་འདྲི་དང་། ༧གོང་ས་སྐྱབས་མགོན་མཆོག་གི་དམིགས་བསལ་སྐུ་ཚབ་རྒྱ་རི་བློ་གྲོས་རྒྱལ་མཚན་དེ་རིང་གི་སྐུ་མགྲོན་གཙོ་བོ་ཡིན་པས། ཆེད་དུ་འདིར་ཕེབས་པར་ཐུགས་རྗེ་ཆེ་ཞུ། དེ་མིན་འདིར་ཨ་རིའི་རླུང་འཕྲིན་ཁང་གི་ཀུན་གླེང་བཀོད་སྒྲིག་བྱེད་མཁན་དང་། གསར་འགྱུར་འགྲེམ་སྟོན་ཁང་གི་ཚོགས་ཁང་འདི་དུས་ཐོག་གཡར་བར་ཐུགས་རྗེ་ཆེ་ཞུ་ ” ཟེར། ཀུན་གླེང་གི་བགྲོ་གླེང་འདི་ཨ་རིའི་རླུང་འཕྲིན་ཁང་གི་བརྙན་འཕྲིན་ཐད་གཏོང་ཚུལ་དུ་ཨ་རིའི་རྒྱལ་སའི་དུས་ཚོད་དེ་ཕྱི་དྲོའི་དུས་ཚོད་ལྔ་དང་ཕྱེད་ཀའི་ཐོག་འགོ་འཛུགས་བྱས། བགྲོ་གླེང་གི་དྲི་བ་དང་དུས་ཚོད་རྣམས་ཀུན་གླེང་ལས་རོམ་གཙོ་སྐྱོང་བ་རྡོ་རྗེ་ཚེ་བརྟན་དང་། རྣམ་རྒྱལ་ཤ་སྟྲི་གཉིས་ཀྱིས་གོ་སྒྲིག་བྱས་སྟེ་མ་འོངས་བའི་བཀའ་བློན་ཁྲི་བའི་ལས་འཆར་དང་འགྱུར་བ། བོད་དང་རྒྱ་ནག་བར་ཞི་བའི་གྲོས་མོལ་ཅི་ལྟར་གནང་འདོད དེ་མིན་བཙན་བྱོལ་བོད་མིའི་གནས་བབས་ཅི་འདྲ་ཆགས་མིན་སྐོར་ལ་བཀའ་ཁྲི་འོས་ལངས་བ་གསུམ་ལ་བཀའ་འདྲི་དང་། གཞན་ཕྱོགས་མཐའ་ན་ཡོད་པའི་བོད་མི་སྒེར་གྱི་དྲི་བ་དམིགས་བཀར་གྱིས་ཐད་ཀར་བཀའ་ཁྲི་འོས་ལངས་བ་གསུམ་ལ་འདྲི་བའི་གོ་སྐབས་བསྩལ། ཡིན་ནའང་། ཆེད་དུ་གདན་འདྲེན་ཞུས་བའི་སྐུ་མགྲོན་དང་། གཞན་རྣམས་ལ་ལྟ་ཉན་བྱེད་པ་ལས་དྲི་བ་འདོན་པའི་གོ་སྐབས་མི་འདུག ཨ་རིའི་རླུང་འཕྲིན་ཁང་གིས་བཀོད་སྒྲིག་བྱས་བའི་བཀའ་བློན་ཁྲི་བའི་བགྲོ་གླེང་དེ་ལོ་རྒྱུས་རང་བཞིན་ལྡན་པ་ཞིག་རེད།


text:
ཁག་དང་པོ།
བདུན་ཕྲག་གཅིག་གི་སྔ་རོལ་དུ་ཕྲན་གུས་པས་དྲ་ལམ་བརྒྱུད་ནས་མཁྱེན་ལྡན་འཇིགས་མེད་བསམ་གྲུབ་ཀྱིས་བརྩམས་པའི《རེབ་གོང་དུ་ཡོད་པའི་ཧོར་ཅེའུ་མཁར་གྱི་མཁར་ཤུལ་དང་ཚེ་ཙེ་བཞི་བཤད་པ》ཞེས་པའི་རྩོམ་ཞིག་ལ་མཇལ་སྐལ་བྱུང་།
ཕྲན་རང་ནི་ལོ་རྒྱུས་སྤྱི་དང་། བྱེ་བྲག་ཕ་ཡུལ་སྒོ་དམར་གྱི་རིགས་རུས་མཆེད་ཁུངས་སྐོར་ལ་དོ་སྣང་བྱེད་པར་ཤིན་ཏུ་སྤྲོ་བའི་ན་གཞོན་ཞིག་ཡིན་པས། བལྟ་རྒྱ་ཐོས་རྒྱ་དོག་ཀྱང་རྩོམ་དེར་འཁོད་པའི་ནང་དོན་རེ་འགའི་ཐད་ལ་དོགས་པ་མཆིས་པ་རྣམས་འདིར་དཀྱུས་གཅིག་ཏུ་གླེང་བར་བྱ།
འཇིགས་བསམ་ན་རེ། སྤྱི་ལོ1589ལོར་པེན་ཐུའུ་ཡི་སྲས་ཧོ་ལོ་ཆི་ཡི་དམག་སྐོར་ཞིག་གིས་ད་ལྟའི་ཀན་སུའུ་ས་ཁུལ་གྱི་ཐོ་ཀྲིག་ས་ཁུལ་ལ་དམག་རྒྱབ་པར་ཧོ་ལི་ཆིའི་དམག་དཔུང་ལ་རྩད་མེད་རང་བཞིན་གྱི་ཕམ་ཁ་བྱུང་རྗེས། དམག་རྣམས་ཁ་ཐོར་ཏེ་ཕྱོགས་ཡར་མར་རྣམས་སུ་བྲོས་དུས་དེ་དུས་ཀྱི་དམག་མི་བརྒྱ་ཕྲག་ཙམ་གྱི་མགོ་དཔོན་ཞིག་གིས། རང་གི་སོག་པོའི་དམག་དང་ཁོ་ཚོའི་བཟའ་མི་འདྲེས་མ་ཕལ་ཆེར་མི་བརྒྱ་ཕྲག་གཅིག་ཙམ་ཞིག་ཁྲིད་ནས། རེབ་གོང་གི་རི་སྟག་སྡེ་བའི་གོང་རོལ་གྱི་ས་དེར་མཁར་ཞིག་བསྐོར་ཏེ་གནས་གཞི་བཟུང་བས་ཧོར་ཅེའུ་མཁར་ཞེས་སུ་གྲགས་པ་དེ་བྱུང་།
ཕྲན་ཆུང་ན་རེ། དོར་སྡོ་རྣམས་སོག་རིགས་སུ་བཞེད་པའི་ཕལ་མོ་ཆེས་སྒོ་དམར་གྱི་མཁར་རྙིང་ནི་སོག་པོ་ཇིང་གུར་རྒྱུད་ཀྱི་མཁར་ཤུལ་ཡིན་པས་མཁར་དེ་ལ་ཡང་ཧོར་ཇིན་སྒར་དུ་བཏགས་པའི་ལྟ་ཚུལ་ཞིག་སྔོན་ནས་གོ་ཐོས་བྱུང་མོད། ཁྱེད་ལྟར་ལོ་ཚིགས་ཀྱང་གསལ་བོར་གཏན་ལ་འབེབས་པ་ཞིག་ད་ཕན་མཐོང་མ་མྱོང་བས། ཁྱེད་ཀྱིས་འདི་ཉིད་ཀྱི་ཁུངས་ལོ་རྒྱུས་ཀྱི་དཔེ་ཆ་གང་དག་ལ་གཏུགས་པ་མཛུབ་མོ་རི་སྟོན་གྱི་ཚུལ་དུ་ཕྲན་སོགས་ལ་གསུངས་པར་རེ། དེ་མ་གཏོགས་སོག་དམག་བརྒྱ་ཙམ་གྱིས་ཧོར་ཅེའུ་མཁར་བརྩིགས་ནས་སྒོ་དམར་དུ་གཞི་བཟུང་བར་ལབ་ན། བོད་རྒྱུད་རྒྱ་གར་ལ་གཏུགས་པའི་སྔོན་གྱི་མཁས་པ་ཚོས་སྐྱ་བསེང་བུ་ལྔ་དང་སྒྲ་ངན་དཔུང་ཚོགས་བཅུ་གཉིས་འཐབ་པ་ན། རྒྱལ་བོ་རུ་པ་ཏི་དང་བཅས་པའི་འཁོར་ཚོགས་བརྒྱ་ཙམ་བུད་མེད་ཀྱི་ཆས་སུ་ཞུགས་ནས་ཁ་བ་ཅན་གྱི་ཁྲོད་དུ་བྲོས་ནས་འཕེལ་བ་རྣམས་བོད་རྒྱུད་ཀྱི་ཐོག་མར་འདོད་པ་དང་འདྲ་བའི་ཡིད་བརྟན་ཆེར་མེད་སྙམ།
དེ་བཞིན་ཆིང་དམག་གིས་སོག་པོ་བློ་བཟང་བསྟན་འཛིན་ཚར་བཅད་རྗེས་ཧོར་ཅེའུ་མཁར་ཡང་དེ་མུར་འཇིག་པ་དང་། སོག་པོ་ཇུ་ནང་གི་དམག་དང་ཁ་ཆེ་བ་དག་སྒོ་དམར་དང་རྐ་གསར་སོགས་སུ་སིམ་འཛུལ་བྱས་པ་བཅས་ཀྱི་སྒྲུབ་བྱེད་དང་དེའི་ལུང་ཁུངས་གཅིག་ཀྱང་མེད་པར་སྒྲུང་བ་རྒན་པོ་ཞིག་གིས་སྒྲུང་བཤད་བཤད་ཀྱིས་ལོ་རྒྱུས་འཆད་པ་ནི་ཤིན་ཏུ་དགོད་བྲོ།
འཇིགས་བསམ་ན་རེ། “ཁོ་ཚོའི་དམག་དཔོན་དང་དམག་མི་རྣམས་ཀྱི་རས་དམར་པོའི་མགོ་དཀྲིས་ཅན་ཡིན་པས། ཁོ་ཚོའི་དམག་མིང་དང་མཁར་ནང་གི་སྡེ་མིང་ལ་མགོ་དམར་དམག་དང་། མགོ་དམར་སྡེ། མཁར་མིང་ལའང་མགོ་དམར་ཅེའུ་མཁར་དུ་གྲགས”ཞེས་རྫོགས་ཆེན་ཆོས་དབྱིངས་སྟོབས་ལྡན་གྱིས་བཤད།
ཕྲན་ཆུང་ན་རེ། འདི་ལས་རྫོགས་ཆེན་ཚང་གིས་མགོ་དམར་བའི་ཁྱད་ཆོས་བརྗོད་པ་ལས་མགོ་དམར་བ་རྣམས་སོག་དམག་གི་གདུང་རྒྱུད་ཡིན་ཞེས་གསུངས་པ་མིན་ཡང་། ཁྱེད་ཀྱིས་སྒོ་དམར་བ་རྣམས་སོག་རྒྱུད་ཡིན་པའི་སྒྲུབ་བྱེད་དུ་བཀོད་པ་ཨ་མཚར། སྒ་རུ་བདུད་འཇོམས་རིན་པོ་ཆེས་ཀྱང་འདི་སྐད་གསུངས་ཡོད་དེ། “མགོ་དམར་བ་འདི་སྔོན་བོད་ཀྱི་བཙན་པོའི་དམག་རྒྱུད་དམག་ལ་འགྲོ་སྐབས་མགོ་ལ་དཀྲིས་ལྷེབ་དམར་པོའི་ལ་ཐོད་བཅིང་ཞིང་། དོར་མ་དམར་པོ་གྱོན་པ། རུ་དར་དམར་པོ་འཕྱར་ཞིང་། གདོང་ལ་ཚོན་དམར་བྱུགས་པའི་དཔའ་པོའི་རྒྱུད་པ་ཡིན”ཞེས་《སྒ་རུ་བདུད་འཇོམས་རིན་པོ་ཆེའི་ཡིག་ཚང》དུ་གསལ། འདི་ལ་ཁྱེད་ཀྱིས་ཇི་ལྟར་འགྲེལ་ངེས་སམ། ཇི་ལྟར་དཔྱད་པ་གཏང་ངེས་སམ།
འཇིགས་བསམ་ན་རེ། རེབ་གོང་དུ་ཡོད་པའི་དོར་སྡེ་བཞི་འམ་ཚེ་ཙེ་བཞི་ནི་སྔོན་བོད་བཙན་པོ་རྒྱལ་རབས་སྐབས་མཐའ་མཚམས་སུ་མངགས་པའི་དམག་དཔུང་གི་རྒྱུད་པ་རྣམས་དང་གཏན་ནས་འབྲེལ་བ་མེད་པ་ཞིག་ཡིན། ལྷ་སའི་དབུ་རུ་སྟོད་ཀྱི་ས་ཆ་ན་གནའ་ནས་ད་ལྟའི་བར་དོར་སྐད་བཤད་པའི་མི་སྡེ་ལུང་པ་ཞིག་ཕར་ཞོག་ཐ་ན་ཁྱིམ་ཚང་གཅིག་ཙམ་ཡང་མེད་པ་སུས་མི་ཤེས། ཡོད་ན་ལྷ་སའི་རྫོང་གང་དུ་ཡོད་འཛུབ་མོ་བཙུགས་ནས་སྟོན་དགོས་སོ། །
ཕྲན་ཆུང་ན་རེ། ཁྱེད་ཀྱི་རྩོམ་དུ་སེང་གཤོང་དང་རྒྱ་ཚང་མ་བཅས་པའི་སྡེ་འདི་དག་ནི་གཙང་ལ་སྟོད་ནས་མཆེད་འོངས་པར་བརྗོད། གལ་ཏེ་ཁྱེད་ཀྱིས་བརྗོད་པ་བཞིན་སེང་གཤོང་བ་རྣམས་དངོས་གནས་གཙང་ལ་སྟོད་ནས་མཆེད་པ་ཡིན་ན། གཙང་ལ་སྟོད་དུ་གནའ་ནས་ད་ལྟའི་བར་སེང་གཤོང་སྐད་བཤད་པའི་མི་སྡེ་ལུང་བ་ཞིག་ཡོད་དམ། ཡོད་ན་གཙང་གི་རྫོང་གང་དུ་ཡོད་པ་ཁྱེད་ཀྱིས་མཛུབ་མོ་བཙུགས་ནས་སྟོན་རོགས་ཞུ།
འཇིགས་བསམ་ན་རེ། སྒོ་དམར་སྡེ་བའི་རྒན་པོ་རེ་གཉིས་ཀྱི་འཆལ་གཏམ་དུ་བསྒྲིགས་པའི། ང་དོར་སྡེ་ཡོང་བ་སྟོད་ནས་ཡོང་། དབུ་རུ་སྟོང་སྡེ་ནང་ནས་ཡོང་། སྟོད་ཀྱི་དོར་སྡེ་སྡེ་ནས་ཡོང་། ཞེས་པ་སོགས་ནི་སྒོ་དམར་རྒན་པོ་དག་གིས་རང་གི་སྡེ་བ་ལ་བསྟོད་པའི་ཕྱིར་ཁ་ནས་བྱུང་རྒྱལ་དུ་སྨྲས་པ་ཙམ་ལས་ལོ་རྒྱུས་ཀྱི་རིན་ཐང་ཅི་ཡང་མེད་པ་ཡིན་ནོ། །
ཕྲན་ཆུང་ན་རེ། ལོ་རྒྱུས་ཞིབ་འཇུག་པ་ཞིག་ལ་མཚོན་ན་ཉམས་ཞིབ་ཀྱི་བདེན་དཔང་ལ་རིག་དངོས་རབ་དང་། ཡིག་ཚང་འབྲིང་། དམངས་ཁྲོད་ཀྱི་བཤད་པ་སོགས་ཐ་མར་བརྩིས་པར་བཤད་པས་ཁྱེད་ཀྱི་ལྟ་ཚུལ་འདི་ལ་མོས་གུས་ཡོད། འོན་ཏེ་ཁྱེད་ཀྱིས་རང་རྩོམ་དུ་དྲངས་པའི་དོར་སྡོ་རྣམས་སོག་རིགས་སུ་བཞེད་པའི་ལུང་ཁུངས་དག་ཀྱང་མདོར་དེད་ན་བཤད་པ་ཙམ་ལས་མ་འདས་ཏེ། “《ཀྲུང་གོའི་བོད་ཀྱི་ཚོ་བ》ཞེས་པའི་ནང་དམངས་ཁྲོད་ཀྱི་བཤད་སྲོལ་ལ། དེ་སྔ་སོག་པོའི་དམག་མི་འགའ་ས་དེར་ཡོང་ནས་གཞི་སྡོད་བྱས་པ་ལ་བརྟེན་ནས་ད་ལྟའི་ཚེ་ཙེ་བཞིའི་སྡེ་བ་དེ་བྱུང”ཞེས་དང་། ” མོ་རང་གིས་གཉན་ཐོག་སྡེ་བའི་རྒན་རབས་དག་ལ་བཅར་འདྲི་བྱས་པ་ལྟར་ན་ཁོ་ཚོའི་མེས་པོ་ནི་ཞིན་ཅང་ནས་འོངས་པའི་སོག་པོའི་རྒྱུད་པ་ཡིན་པར་བཤད”ཅེས་པ་དག་ཀྱང་རྒན་རྒོན་ཚོས་བྱུང་རྒྱལ་དུ་སྨྲས་པའི་སྐད་ཆ་ཙམ་ལས་ལོ་རྒྱུས་ཀྱི་རིན་ཐང་ཆེར་མེད། དེ་བཞིན་སེང་གཤོང་སོགས་ཚེ་ཙེ་བཞིའི་གྲས་མིན་པའི་སྒྲུབ་བྱེད་ལ་ཁྱེད་ཀྱིས་ཀྱང་བླ་བྲང་གི་རྒན་པོ་ཞིག་གི་རྣ་ཐོས་གོ་ཐོས་ཤིག་ལ་ཁུངས་གཏུགས་པ་མ་ཡིན་ནམ།
འདི་དག་མ་ཟད་ཁྱེད་ཀྱི་རྩོམ་དུ་དོར་སྡོ་ཚོས”ད་ལྟ་ཡང་སོག་པའི་སྐད་ཆ་ཇི་བཞིན་བཤད་བཞིན་ཡོད”ཅེས་དང་། དོར་སྡོ་རྣམས་ལ “ཡུལ་སྲོལ་གོམས་གཤིས་སོགས་ནི་སོག་པོའི་ལུགས་ལྟར་གནས་ཡོད”ཅེས་དང་། “བོད་སྤྱི་ལ་མི་མཐུན་པའི་ཁ་ཆེ་ལུགས་ལྟར་དུར་མཆོད་བྱེད་སྲོལ་ཡོད་པ”སོགས་རྒྱབ་རྟེན་གྱི་ལུང་དང་། སྒྲུབ་བྱེད་ཀྱི་རིགས་པ། མཚོན་བྱེད་ཀྱི་དཔེ་སོགས་གཅིག་ཀྱང་མེད་པར་གཏན་འབེབས་ཀྱི་ཚིག་གིས་བརྗོད་འདུག གལ་ཏེ་ཁྱེད་ནི་ལོ་ན་ཉིས་སྟོང་ལ་སོན་པའི་ཧོར་ནག་གི་རྒན་པོ་ཞིག་ཡིན་ངེས་ན་དེ་ལྟར་གང་བྱུང་གིས་བརྗོད་སྲིད་མོད། ལོ་རྒྱུས་སྨྲ་བ་ཞིག་གི་ངོས་ནས་འདི་ལྟར་མ་བརྟགས་བྱུང་རྒྱལ་དུ་སྨྲས་ན་ཤིན་ཏུ་མི་རིགས་སོ། ། ཁྱེད་ཀྱིས་ལོ་རྒྱུས་ཤེས་དགོས་ན་ལོ་རྒྱུས་ཀྱི་ཁུངས་འཚོལ་ཤེས་དགོས་པར་གསུངས་ཀྱང་ཁྱེད་ཀྱི་རྩོམ་དུ་དོར་སྡོ་རྣམས་སོག་རིགས་སུ་སྒྲུབ་དུས་ལོ་རྒྱུས་ཀྱི་ཁུངས་གནད་འཁེལ་བ་ཞིག་བཙལ་མེད་པ་ཅི་ཡིན་ནམ། དེ་བཞིན་སྒོ་དམར་སོགས་སུ་ཁ་ཆེ་བ་སིམ་འཛུལ་བྱས་པའི་གནས་ཚུལ་དག་ཀྱང་བརྩམས་སྒྲུང་བ་ཞིག་གིས་སྒྲུང་གཏམ་བྲིས་པ་བཞིན་བཀོད་ཡོད་པ་སོགས་ཀྱང་གནད་དོན་གང་ཡིན་ནམ།
ཕྲན་ལ་མཚོན་ན་དོར་སྡོ་རྣམས་ཁ་ཆེ་དང་སོག་པོ་སོགས་རིགས་རྒྱུད་གང་ལ་གཏོགས་ཀྱང་། དེ་ལ་རི་བོང་གནམ་རྡིབ་ལྟ་བུའི་སེམས་ཁྲལ་སྤུ་ཙམ་ཡང་མེད། འོན་ཀྱང་ལོ་རྒྱུས་ཀྱི་བདེན་དོན་དངོས་ལ་གཞིར་བཅོལ་ཏེ་རིགས་པ་དང་ལྡན་པའི་གཏམ་མི་སྨྲ་བ་ལ་མ་རངས་པའི་རྟགས་སུ་འདི་འདྲ་ཞིག་འབྲི་ཁུལ་བྱེད་པའི་ངལ་བ་ལྷུར་བླངས། འདི་ནི་རིགས་པའི་བགྲོ་གླེང་གི་སྟ་གོན་ཙམ་ཡིན། བགྲོ་གླེང་གི་མཚར་སྡུག་ད་དུང་རྗེས་ན་ཡོད། མི་འགྱངས་པར་ཕྲན་གྱིས་རང་གི་ཐོས་ཚོད་ཀྱིས་རྒྱུ་མཚན་དང་གནས་ལུགས་དཔང་ལ་བོས་ཏེ། བདེན་པ་དང་བདེན་པ་བརྡར་བའི་རྩོམ་ཞིག་འཇིགས་མེད་བསམ་གྲུབ་གཙོས་ཀུན་གྱི་སྤྱན་ལམ་དུ་དབུལ་འཆར་ཡོད་པས། ད་ལན་རིགས་འཕྲུལ་འདི་ཙམ་གྱིས་འཐུས་པར་བྱ། འདི་ལ་མ་རྟོགས་ལོག་རྟོགས་ཀྱི་ཆ་འདྲེས་ན་གཟུར་གནས་རྣམས་ཀྱིས་དགོངས་འཆར་ལྷུག་པོར་སྩོལ་བར་ཞུ། འཇིགས་མེད་བསམ་གྲུབ་ཀྱི་རྩོམ་གྱི་ཕྱེད་ཀ་ནི་ཨ་ཁུ་དགེ་འདུན་དོན་གྲུབ་མཆོག་ལ་ཕུལ་བའི་ཡིག་ལན་ལྟ་བུ་ཡིན་པས་དོར་སྡོའི་རིགས་རུས་སྐོར་ལ་འབྲེལ་བ་མེད་པ་དག་བསྐྱུར་ཞིང་། སོག་པོ་ཇུ་ནང་གི་བྱུང་བ་བརྗོད་པ་སོགས་ཀྱང་དགོས་མེད་ཀྱི་གཏམ་ཙམ་དུ་ཟད་པས། དོན་སྒྲིབ་པར་བསམ་ནས་གཡུགས་ཏེ་ནུབ་བྱང་མི་རིགས་སློབ་ཆེན་གྱི་སློབ་མ་སྒོ་བུ་ཤ་བོ་ཚེ་རིང་གིས་ནུབ་བྱང་རིག་པའི་ལྡིང་ཁང་དུ་སྤྱི་ལོ་ཉིས་སྟོང་བཅུ་དྲུག་གི་སྤྱི་ཟླ་དྲུག་པའི་ཚེས་དྲུག་ཉིན་སྦྱར་བ་རྒྱལ་གྱུར་ཅིག
གསལ་བཤད།
འཇིགས་མེད་བསམ་གྲུབ་ལགས་ཀྱི《རེབ་གོང་དུ་ཡོད་པའི་ཧོར་ཅེའུ་མཁར་གྱི་མཁར་ཤུལ་དང་ཚེ་ཙེ་བཞི་བཤད་པ།》ཞེས་པར་རྣམ་པ་མི་འདྲ་བ་གཉིས་མཆིས་ཏེ། གཅིག་ནི་ཀྲུང་གོ་བོད་ཀྱི་དྲ་བར་བཀོད་པ་དེ་དང་། གཉིས་ནི་སྐད་འཕྲིན་སོགས་སུ་པར་གྱི་རྣམ་པ་ཞིག་ཀྱང་སྤེལ་འདུག་པ་དེ་ཡིན། ཕྱི་མ་དང་བསྡུར་ན་སྔ་མ་རུ་ནང་དོན་ལ་ཤས་འཕྲི་འདུག་པ་མ་ཟད་ཚན་པ་བཀར་སྟངས་ཀྱང་ཕྱི་མ་དང་ཐ་དད་དུ་འདུག་ཀྱང་། ཚིག་སྦྱོར་སྤེལ་སྟངས་དང་ཡིག་ནོར་ཤོར་སྟངས་སོགས་གང་རུང་ལ་བརྟགས་ན་རྩོམ་མཁན་གཅིག་གི་ལག་རྗེས་ཡིན་པ་རྗེས་སུ་དཔགས་ཐུབ་པར་མ་ཟད། རྩོམ་སྔ་ཕྱི་གང་རུང་ལ་རྩོམ་མཁན་ཁོང་གི་མཚན་གསལ་བས་འདིར་དེ་གཉིས་ཀར་གཞིར་བཅོལ་ནས་གླེང་ཡོད།


text:
ཚ་དབུགས་ལྒང་བུ་གངས་སེང་ཁ་སྤྲོད་མ།
འབྲོག་མྱི།
བོད་ཀྱི་རྒྱལ་དར་གྱི་དཔེ་རིས་ཅན་གྱི་ཚ་དབུགས་ལྒང་བུ་དབྱིན་ཇི་ནས་དགུང་ལ་སྤུར། རྒྱ་གཞུང་གི་ངན་སེམས་དེ་ངལ་བ་འབྲས་མེད་དུ་གྱུར།
དེ་ཡང་དབྱིན་ཇིའི ༼སྲུང་སྐྱོབ༽གསར་ཤོག་གི་གནས་ཚུལ་ལྟར་ན། དབྱིན་ཇིའི་བྷི་རི་སི་ཊོལ (Bristol City ) གྲོང་ཁྱེར་གྱིས་སྤེལ་བའི་རྒྱལ་སྤྱིའི་ཚ་དབུགས་ལྒང་བུ་དུས་སྟོན་སྟེང་། ལྒང་བུ་ཧྲིལ་བོར་བོད་ཀྱི་རྒྱལ་དར་གངས་སེང་ཁ་སྤྲོད་མ་བྲིས་པའི་ཚ་དབུགས་ལྒང་ བུ་དེ་ལྒང་བུ་སྟོང་ཕྲག་མང་པོའི་ཁྲོད་མཚར་སྡུག་གིས་ཨ་སྔོན་དགུང་དུ་སྤུར། རྒྱ་ནག་གཞུང་ཚབ་ཁང་གི་དེ་སྔ“རྒྱལ་ཁབ་གཉིས་ཀྱི་འབྲེལ་ལམ་ལ་སྲུང་སྐྱོང” ཟེར་བ་ཁ་གཡར་ནས་ཞི་དྲག་གཉིས་ཀའི་ལམ་ནས་འགོག་ཐབས་བྱས་ཀྱང་། ཚ་དབུགས་ལྒང་བུ་བོད་ཀྱི་རྒྱལ་དར་མ་དགུང་ལ་དལ་བ་དལ་བུས་འཕུར་བ་དང་མཉམ་དུ་ རྒྱ་གཞུང་གི་ངན་སེམས་དེ་ངལ་ལ་འབྲས་མེད་དུ་གྱུར།
གནས་ཚུལ་ལྟར་ན། བོད་ཀྱི་རྒྱལ་དར་བྲིས་པའི་ཚ་དབུགས་ལྒང་བུ་དེའི་མིང་ལ་བཀྲ་ཤིས་ཟེར་ཞིང་། སི་པན་དང་། ཧྥ་རན་སི། དབྱིན་ཇི་སོགས་ཀྱི་ལས་འགུལ་རྩ་འཛུགས་པ་རྣམས་ཀྱིས་འགྲེལ་བརྗོད་བྱས་པར་གཞིགས་ ན། རྒྱ་ནག་གཞུང་གིས་རྒྱལ་ཁབ་དེ་དག་ཚང་མ་རུ་བོད་ཀྱི་རྒྱལ་དར་བྲིས་པའི་ཚ་དབུགས་ ལྒང་བུ་དེ་འགོག་ཐབས་བྱས་ཡོད་འདུག བོད་ཀྱི་རྒྱལ་དར་བྲིས་པའི་ཚ་དབུགས་ལྒང་བུ་དེ་ཐེངས་འདིའི་རྒྱལ་སྤྱིའི་ཚ་ དབུགས་ལྒང་བུ་དུས་སྟོན་ནང་ཞུགས་རྒྱུར་རྒྱབ་སྐྱོར་བྱེད་མཁན་ཚོས “ང་ཚོའི་དམིགས་ཡུལ་ནི་བོད་མིའི་རང་སྐྱོང་གི་ཐོབ་ཐང་དང་དབང་ཆ་འབུར་དུ་ཐོན་ རྒྱུ་ལས་བོད་དེ་རྒྱལ་ནག་ལས་རང་བཙན་བྱ་རྒྱུ་དེ་མིན” ཞེས་བརྗོད་ཡོད་པ་རེད།
ཚ་དབུགས་ལྒང་བུ་གངས་སེང་མ་གཏོང་མཁན་གཉིས་ནི། དབྱིན་ཇིའི་གྷི་ལའོ་སི་ཊིར་ཤིར(Gloucestershire ) ས་ཁུལ་གྱི་གཟའ་ཟླ་གཉིས་ཏེ་ལོ་ན ༤༥ཡིན་པའི་སྐུ་ཞབས་ཕོལ ཌོབ་སན་དང་ལོ་ན ༤༤ ཅན་གྱི་ལྕམ་ཧཱ་བན ཁུ་རའོ་ལེ་གཉིས་རེད། “བོད་ཀྱི་རྒྱལ་དར་བྲིས་པའི་ཚ་དབུགས་ལྒང་བུ་འདིའི་ནང་ཡིག་ཆའི་རིགས་གཅིག་ཀྱང་ ཁྱེར་མེད་པ་དང་། ཆབ་སྲིད་ཀྱི་བརྡ་འཕྲིན་རིགས་ཀྱང་མེད། བོད་ཀྱི་གངས་སེང་ཁ་སྤྲོད་ཀྱི་རྒྱལ་དར་གྱི་དཔེ་རིས་སྟེང་དུ་བྲིས་པ་ཁོ་ན་ཡིན་ ལ། དེ་ཡི་བརྩེ་བ་དང་ཞི་བདེ་མཚོན་ཡོད། ” ཅེས་དང་། ཡང་དེ་དང་ཆབས་ཅིག “ ཐེངས་འདིའི་ཚ་དབུགས་ལྒང་བུ་འདི་བརྒྱུད་ནས་མི་རྣམས་པས་བོད་ཀྱི་གནད་དོན་ལ་དོ་ ཁུར་གསར་བ་ཞིག་བསླེབ་རྒྱུ་དང་། དེ་བཞིན་བོད་དང་འབྲེལ་ཡོད་བྱམས་སྙིང་རྗེའི་ལས་དོན་ལ་མ་དངུལ་འཚོལ་བསྡུའི་རེ་ བ་ཡོད། ” ཅེས་གཟའ་མི་དེ་གཉིས་ཀྱིས་འགྲེལ་བརྗོད་བྱས་འདུག
གཟའ་ཟླ་ཟུང་དེས་དབྱིན་ཇིའི༼ སྲུང་སྐྱོབ༽གསར་ཤོག་ལ། ཡོ་རོབ་ཚ་དབུགས་ལྒང་བུ་དུས་སྟོན་གྱི་སི་པན་རྒྱལ་ཁབ་ཀྱི་ལས་འགུལ་རྩ་འཛུགས་ པས་ཁོང་གཉིས་ལ་ཚ་དབུགས་ལྒང་བུ་དེ་དུས་ལྟར་དགུང་ལ་གཏོང་མི་ཐུབ་ལུགས་བརྡ་བཏང་ སོང་། གནས་སྟངས་དེ་འདྲ་བྱུང་དོན་ནི་སི་པན་ན་ཡོད་པའི་རྒྱ་ནག་གཞུང་ཚབ་ཁང་གིས་འགོག་ ཐབས་སུ་གནོན་ཤུགས་སྤྲད་ཡོད་པས་རེད། ཡིན་ན་ཡང་། མི་སྒེར་གྱི་རོགས་དངུལ་མཁོ་འདོན་བྱས་ཤིང་། དབྱིན་ཇིའི་བོད་རིགས་སྤྱི་མཐུན་ཚོགས་པ་དང་མཉམ་ལས་ཇུས་འགོད་བྱས་པའི་ཚ་དབུགས་ ལྒང་བུ་དེ། ད་ལོའི་ཕྱི་ཟླ ༧ ཚེས ༡༡ ཉིན་བོད་ཀྱི་རྒྱལ་དར་གྱི་མཚར་སྡུག་ཁྱེར་ནས་མཁའ་དབྱིངས་སུ་འཕུར་ཟིན་པ་དང་། ཚ་དབུགས་ལྒང་བུ་གངས་སེང་མ་དེའི་འགྲོ་སྐྱོད་ལ་རྗེས་འདེད་བྱས་ཡོད་པ་གསལ་བོ་ ཡིན། ཞེས་ཀྱང་བརྗོད་འདུག
གཟའ་སྔོན་མར། བོད་ཀྱི་རྒྱལ་དར་གྱི་དཔེ་རིས་ཅན་གྱི་ཚ་དབུགས་ལྒང་བུ་དེ་ཧྥ་རན་སིའི་ལོ་རེན མོན་ཌ་ཡོལ ཨེར( Lorraine Mondial Eyre) ས་ཁུལ་དུ་སྤེལ་བའི་ཡོ་རོབ་ཚ་དབུགས་ལྒང་བུའི་དུས་སྟོན་སྟེང་ཞུགས་ཡོད་པ་དང་། ལས་འགུལ་དེ་རྩ་འཛུགས་པས། རྒྱ་ནག་གཞུང་ཚབ་ཁང་གི་འབྲེལ་ཡོད་མི་སྣས་ཁོང་ཚོར་འབྲེལ་གཏུག་བྱས་ཏེ “རྒྱ་ནག་དང་ཧྥ་རན་སིའི་འབྲེལ་བར་གནོན་པ་ཐེབས་ལུགས” ཉེན་བརྡ་བཏང་ཡང་། ང་ཚོས་ཚ་དབུགས་ལྒང་བུ་གངས་སེང་མ་དེ་ཞུགས་ཆོག་པའི་ཆོག་མཆན་སྤྲད་པ་ཡིན། ཞེས་འགྲེལ་བརྗོད་བྱས་འདུག
གནས་ཚུལ་ནང་རྒྱ་ནག་གཞུང་གིས་བོད་ཀྱི་རྒྱལ་དར་གྱི་དཔེ་རིས་བྲིས་པའི་ཚ་ དབུགས་ལྒང་བུ་དེ་ཡོ་རོབ་ཚ་དབུགས་ལྒང་བུ་དུས་སྟོན་ནང་ཞུགས་རྒྱུར་བཀག་འགོད་ བྱས་ལུགས་ངོས་ལེན་བྱས་མེད་མོད། དབྱིན་ཇིའི ༼སྲུང་སྐྱོབ༽ གསར་ཤོག་གི་དགོས་འདུན་དེ་ལན་སློག་པའི་ཚུལ་དུ། རྒྱ་ནག་གཞུང་ཚབ་ཁང་གིས “བོད་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དང་ཁ་བྲལ་ཐབས་མེད་པའི་ཆ་ཤས་ཤིག་ ཡིན། བོད་ཀྱི་བདག་དབང་རྒྱ་ནག་ལ་ཡོད།” ཅེས་ལན་བཏབས་ཡོད་འདུག
ངེད་དྲ་ཚིགས།